ހަފްތާ ނަޞޭޙަތް -58 (އައުރަ ނިވާ ކުރުން)\n17-04-2014 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 58 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް އާދަމް ނިޝާން ބިން ޢަލީ އާދަމް އެވެ. މައުޟޫއަކީ "އައުރަ ނިވާ ކުރުން" މިއެވެ... އިތުރަށް\nހަފްތާ ނަޞޭޙަތް -57 (ރުކޫޢު ކުރާނެ ގޮތް)\n03-04-2014 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 57 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ ޖަމްޢިއްޔަތުއްސަލަފުގެ ޢިލްމުވެރިންގެ މަޖިލީހުގެ ރައީސް އައްޝައިޚް އަޙްމަދު ސަމީރު ބިން އިބްރާހީމް އެވެ. މައުޟޫއަކީ "ރުކޫޢު ކުރާނެ ގޮތް" މިއެވެ... އިތުރަށް\nހަފްތާ ނަޞޭޙަތް -56 (ދީނުގައި ޘާބިތުވުން)\n20-03-2014 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 56 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް އާދަމް ނިޝާން ބިން ޢަލީ އާދަމް އެވެ. މިހަފްތާގެ މައުޟޫއަކީ "ދީނުގައި ޘާބިތުވުން" މިއެވެ... އިތުރަށް


Minivan kamah buroo araa kamakah jaaga eh nudheynan: Ibu | Mihaaru\nއިބޫ މިއަދު އިންނަމާދޫ އަށް ވަޑައިގެން، އެ ރަށުގެ ރައްޔިތުންނާ ސަލާމް ކުރައްވަނީ. - ފޮޓޯ: އެމްޑީޕީ\nމިނިވަންކަމަށް ބުރޫ އަރާ ކަމަކަށް ޖާގައެއް ނުދޭނަން: އިބޫ\n25 އޯގަސްޓް 2018 - 15:31 48 comments\nއަންނަ މަހުގެ 23 ގައި އޮންނަ ރިޔާސީ އިންތިޚާބު މިނިވަންކަމާ އެކު ބޭއްވުމަށް ބޭރުގެ ފަރާތްތަކުން މަސައްކަތް ކުރަން ވާނީ ބައިނަލްއަގުވާމީ ހަމަތަކާއި އުސޫލުތަކުގެ ތެރެއިން ކަމަށާއި ރާއްޖޭގެ މިނިވަންކަމަށް ބުރޫއަރާ ފަދަ އެއްވެސް ކަމަކަށް ޖާގަ ނުދެއްވާނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓް، އިބްރާހިމް މުހައްމަދު ސޯލިހް (އިބޫ) މިއަދު ވިދާޅުވެއްޖެ އެވެ.\nއިބޫ އެގޮތަށް ވިދާޅުވީ، ރިޔާސީ އިންތިޚާބު އޮޅުވާލައިފި ނަމަ، ރާއްޖެ ހިފަން ޖެހޭނެ ކަމަށް އެ ގައުމުގެ ރައްޔިތުންގެ މަޖިލިހުގެ މެމްބަރު ސުބްރަމާނިއަން ސުވާމީ ވިދާޅުވެފައިވަނިކޮށެވެ. ސުބްރަމާނިއަންގެ ވާހަކަތަކާ ގުޅިގެން އިދިކޮޅު ފަރާތްތަކާއި ވެރިކަން ކުރާ ޕީޕީއެމްގެ ކަންބޮޑުވުން ވެސް ގެންދަނީ ފާޅުކުރަމުންނެވެ.\nމިއީ އެ މައްސަލާގައި އިބޫ ވާހަކަ ދެއްކެވި ފުރަތަމަ ފަހަރެވެ.\nއިބޫ މިއަދު އިންނަމާދޫ އަށް ވަޑައިގެން، ކުޑަ ކުއްޖެއްގެ ގައިގައި ބައްދާލައްވަނީ. - ފޮޓޯ: އެމްޑީޕީ\nރ. އަތޮޅުގެ ރަށްތަކަށް ކުރައްވާ ކެމްޕެއިން ދަތުރުގައި ރ. އިންނަމާދޫ ރައްޔިތުންނާ ބައްދަލު ކުރައްވައި އިބޫ ވިދާޅުވީ ރިޔާސީ އިންތިޚާބު އޮޅުވާލަން ސަރުކާރާއި އިލެކްޝަންސް ކޮމިޝަން (އީސީ) އިން މަސައްކަތް ކުރަމުން ދާ ކަމަށެވެ. އެކަމަކު ރިޔާސީ އިންތިޚާބަކީ މިނިވަން، އިންސާފުވެރި އިންތިޚާބަކަށް ހަދަން އިދިކޮޅު ފަރާތްތަކުން ބޭނުންވާ ކަމަށާއި އެކަމަށް ބޭރުގެ އެހީ ވެސް ބޭނުންވާ ކަމަށް އިބޫ ވިދާޅުވި އެވެ.\nސުބްރަމާނިއަން ކުރެއްވި ޓުވީޓު.\nނަމަވެސް އޭނާ ވިދާޅުވީ ބޭރުގެ ފަރާތްތަކުން މިކަމުގައި މަސައްކަތް ކުރަންވާނީ ބައިނަލްއަގުވާމީ ހަމަތަކާއި އުސޫލުތަކުގެ ތެރެއިންނާއި ރާއްޖެއާ އެކު ވެފައިވާ އެއްބަސްވުންތަކުގެ ތެރެއިން ކަމަށެވެ. އަދި ރާއްޖޭގެ ހާރިޖީ އަދި ދާހިލީ ސިޔާސަތު ގެއްލޭނެ ކުޑަ ވެސް ފުރުސަތެއް ނުދެއްވާނެ ކަމަށް އޭނާ ވިދާޅުވި އެވެ.\nއިބޫ ވިދާޅުވި ގޮތުގައި އިދިކޮޅު ވެރިކަމެއްގައި ދޫނުކޮށްލާނެ ދެ ކަމަކީ އިސްލާމް ދީނާއި ރާއްޖޭގެ މިނިވަންކަމެވެ. އެގޮތުން ރާއްޖޭގެ މިނިވަންކަމަށް ބުރޫއަރާނެ އެއްވެސް ކަމެއް އިދިކޮޅު ވެރިކަމެއްގައި ނުކުރާނެ ކަމަށް ވިދާޅުވި އެވެ.\n"މިނިވަންކަމާއި ދީނަށް އޮތް ގޮންޖެހުމަށް އެންމެ ފުރަތަމަ ކުރިމަތިލާނީ އަޅުގަނޑުމެން. އެއީ ޝައްކެއް ކުރާނެ ކަމެއް ނޫން،" އެމްޑީޕީ ކައުންސިލްގެ މެޖޯރިޓީ އޮންނަ އިންނަމާދޫގައި ހުންނަވައި އިބޫ ވިދާޅުވި އެވެ.\nIndia in raajje hifanjehey kamah bunumaa dhekolhu hadhan: Faisal\nރާއްޖެ ހިފަން ޖެހޭ ކަމަށް ސުބްރަމާނިއަމް ސުވާމީ ވިދާޅުވުމަކީ ޒިންމާދާރުކަމެއް ނެތް ވާހަކައެއް ކަމަށާއި އެކަމާ ފާޅުގައި ދެކޮޅު ހައްދަވާ ކަމަށް ކޯލިޝަންގެ ރަނިން މޭޓް، ފައިސަލް ނަސީމް ވަނީ ވިދާޅުވެފަ އެވެ.\nޑިފެންސް މިނިސްޓަރު އާދަމް ޝަރީފް ވިދާޅުވީ ރާއްޖެއަކީ އަމިއްލަ މިނިވަންކަމާއި އިސްތިގުލާލާއި ސިޔާދަތު ދެމެހެއްޓުމުގެ ގާބިލްކަން ލިބިފައިވާ ގައުމެއް ކަމަށާއި އެކަމަށް ކުރަން ޖެހުނު ކޮންމެ ކަމެއް ކުރާނެ ކަމަށެވެ.\nސުބްރަމާނިއަމްގެ ވާހަކަ ޓްވީޓެއްގައި ވިދާޅުވީ ކުރީގެ ރައީސް މުހައްމަދު ނަޝީދާ އެކު ސްރީ ލަންކާގައި ބައްދަލުކުރެއްވި ފަހުންނެވެ. އެހެންކަމުން ރާއްޖޭގެ މިނިވަންކަމަށް ބުރޫއަރާ ފަދަ ވާހަކައެއް އޭނާ ދެއްކެވީ ނަޝީދުގެ ސަބަބުން ކަމަށް ބަލައި، އެތައް ބަޔަކު ގެންދަނީ ކުރީގެ ރައީސަށް ފާޑުކިޔަމުންނެވެ.\nއިތުރު ލިޔުންތައް އެމްޑީޕީ ރ. އަތޮޅު ސަރުކާރު އިދިކޮޅު ފަރާތްތައް އަދާލަތު ޕާޓީ ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ރ. އިންނަމާދޫ ރާއްޖެ-އިންޑިއާ އިންޑިއާ އިންޑިއާގެ އަސްކަރިއްޔާ


BREAKING NEWS: India In Fathuruverinnah Visa Dhinun Medhukandaalaifi - Vaguthu\nއިންޑިއާ އިން ފަތުރުވެރިންނަށް ވިސާ ދިނުން މެދުކަނޑާލަން ނިންމައިފި\nއިންޑިއާ އިން ފަތުރުވެރިންނަށް ވިސާ ދިނުން މާޗް މަހުގެ 14 ވަނަ ދުވަހުން ފެށިގެން މެދުކަނޑާލަން އިންޑިއާ ސަރުކާރުން ނިންމައިފިއެވެ.\nކޮވިޑް-19 ފެތުރިގެން ދިއުމުގެ ބިރު ބޮޑުވެފައި ވާތީ އިންޑިއާ އިން ހުރިހާ ގައުމެއްގެ މީހުންނަށް ވެސް ޓްއަރިސްޓް ވިސާ ދޫކުރުން ހުއްޓާލާފައިވާކަން އިއުލާން ކުރީ ދެންމެ އިންޑިއާ ސަރުކާރުން ނެރުނު ބަޔާނެއްގައެވެ.\nއިންޑިއާ ސަރުކާރުން ބުނީ ޓްއަރިސްޓް ވިސާ ދޫކުރުން މެދުކަނޑާލީ އޭޕްރީލް މަހުގެ 15 ވަނަ ދުވަހާއި ހަމައަށް ކަމަށެވެ.\nވިސާ ދޫކުރާ އުސޫލަށް ބަދަލު ގެނައި ނަމަވެސް އިންޑިއާ އަށް ދަތުރު ކުރާ ގައުމުތަކުގެ ޑިޕްލޮމެޓުންނާއި، ސަރުކާރުތަކުގެ އޮފިޝަލުންނާއި، އދ. އަދި ބައިނަލްއަޤުވާމީ ޖަމިއްޔާތަކުގެ މުވައްޒަފުންނާއި، އެކިއެކި ޕްރޮޖެކްޓްތަކާއި ގުޅިގެން ވިސާ ނަގާފައިވާ މީހުންނަށް އެއްވެސް ދައްޗެއް ނެތި އިންޑިއާ އަށް އެތެރެ ވެވޭނެއެވެ.\nމީގެ އިތުރުން ކޮންމެހެން އިންޑިއާ އަށް ދަތުކުރަން ޖެހި ނަމަވެސް ވިސާ ދިނުމުގައި ގެނައި ބަދަލުގެ ސަބަބުން ދަތުރުކުރަން ދަތިވެފައިވާ ފަރާތެއް ހުރިނަމަ އެންމެ ކައިރީގައި ހުރި އިންޑިއާގެ މިޝަންއަކާއި ގުޅުމުން އެމީހެއްގެ ދަތުރުގެ އިންތިޒާމްތައް ހަމަޖައްސައިދޭނެ ކަމަށް ވެސް އިންޑިއާ އިން ބުނެއެވެ.\nއިންޑިއާ އިން ވަނީ ޗައިނާ، އީރާން، އިޓަލީ، ކޮރެއާ، ފްރާންސް، ސްޕޭން އަދި ޖަރުމަންވިލާތުން އިންޑިއާ އަށް ދަތުރުކުރާ މީހުން 14 ދުވަސް ވަންދެން ކަރަންޓީން ކުރަން ވެސް ނިންމާފައެވެ.\nއިންޑިއާ އިން ޓްއަރިސްޓް ވިސާ ދިނުން ހުއްޓާލާފައި މިވަނީ ކޮވިޑް-19 އަކީ މުޅި ދުނިޔެއަށް ފެތުރެމުންދާ ބަލިމަޑުކަމެއް ކަމަށް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ކަނޑައެޅިތާ އިރުކޮޅެއް ފަހުންނެވެ.\nމާޗް 11, 2020 23:26\nރާއްޖޭން ހުރިހާ ގައުމުތަކުގެ މީހުންނަށް ވިސާދިނުން މެދުކަނޑާފަތަ އޮތީ ސޯލިހާ؟ މިކަންއޮތީ ކިހިނެއް؟


ތާރީޚް: 28/09/2020 ކެޓެގަރީ: ލިޔުން\nނުބައި ވަސްވާސްތައް ހިތަށް ވަނުމަކީ، އީމާންކަން ހިތުގައި ނެތުމުން މެދުވެރިވާ ކަމެއް ނޫނެވެ. އަދި އެއީ ތިމާ އީމާންކަމުން ބޭރު ކުރުވާ ކަމެއްވެސް ނޫނެވެ. އީމާންވީ މީސްތަކުންގެ ހިތްތަކަށްވެސް ބައެއްފަހަރު ނުބައި ވަސްވާސްތައް ވަދެއެވެ. އެފަދަ ވަސްވާސްތައް ހިތަށްވަނުމުން ބިރުވެރިކަން އިހުސާސް ކުރެވި، ކަންބޮޑުވާ ގޮތްވެއެވެ. ބައެއް ފަހަރު، މާތް ﷲ އާމެދު ހިތަށް އަރުވަން ނުވާވަރުގެ ކަންކަން ހިތަށް އަރައެވެ. އަދި އެވާހަކަ ދައްކަންވެސް ބިރުގަނެ، އެހެން މީހެއްގެ ގާތުގައި އެވާހަކަ ހިއްސާ ކުރުމަކީ ތިމާ ދީނުން ބޭރުވެދާނޭ ކަމެއްކަމުގައި ހީވެ، އެފަދަ އެއްޗެއް ހިތަށް އެރީތީ ނުހަނު ކަންބޮޑުވެއެވެ.\nވަސްވާސްތައް ވަނުމުން އެޔާމެދު ވިސްނައި ފިކުރުކުރި ވަރަކަށް ވަސްވާސްތައް ދާނީ ގިނަ ވަމުންނެވެ. ކަންބޮޑުވުން ދާނީ އިތުރުވަމުންނެވެ. އެ ވަސްވާސްތަކަށް ތިމާގެ ނަފްސު ދޫކޮށްލައިފިނަމަ، އެއިން ސަލާމަތްނުވެވޭހާ ގިނަވެ، ޙަޤީޤަތާއި ޚިލާފު، ޝައްކުތަކާއި ވަހުމުތަކުގެ އަނދަވަޅަކަށް ވެއްޓިގެންދެއެވެ. ޝައްކުތަކާއި ވަސްވާސްތަކުގެ ޝިކާރައަކަށްވެ އެތައް އަހަރެއް ވަންދެން، ކަންބޮޑުވުމާއި ނަފްސާނީ ބަލިމަޑުކަމެއްގައި ހޭދަކުރަންޖެހިދެއެވެ.\nކުރިން ދެންނެވިފަދައިން، މިފަދަ ވަސްވާސްތަކާއި ޝައްކުތައް ހިތުގައި އުފެދެނީ އީމާންކަން މަދުވެގެން ނެއް ނޫނެވެ. ނުވަތަ ތިމާގެ ކިބައިގައިހުރި ނުބައިކަމާއި އުރެދުމެއްގެ ބޮޑުކަމުންނެއްވެސް ނޫނެވެ. ޞަޙާބީން ކުރެ ބައެއް ބޭކަލުންގެ ހިތްޕުޅަށް، މިފަދަ ޝައްކުތަކާއި ވަސްވާސްތައް ވަންނާތި، އެބޭކަލުން ކީރިތި ނަބިއްޔާ صلى الله عليه وسلم ގެ އަރިހުގައި އެކަމާމެދު ސުވާލު ކުރައްވާފައިވެއެވެ. ނިކަން ވިސްނާލައްވާށެވެ! މާތް ނަބިއްޔާ صلى الله عليه وسلم ގެ ޞަޙާބީންނަކީ އެންމެ މާތް ޖީލުގެ ބޭކަލުންނެވެ. އެކަލޭގެފާނުގެ ޚާއްޞަ ތަރުބިއްޔަތު ލިބިވަޑައިގެން ތިއްބެވި އުއްމަތުގެ އެންމެ މާތް، އެންމެ އީމާންކަން ވަރުގަދަ، އަދި އެބޭކަލުންނާމެދު މާތް ﷲ މަދަޙައިގެ ބަސްވަޙީ ކުރައްވާފައިވާ ބޭކަލުންނެވެ.\nއެބޭކަލުންނަށް އެދިމާވާވަޑައިގެންވި ވަސްވާސްތަކުގެ ވާހަކަ އަބޫ ހުރައިރާ رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. جَاءَ نَاسٌ مِنْ أَصْحَابِ النَّبِيِّ صَلَّى اللهُ عَلَيْهِ وَسَلَّمَ، فَسَأَلُوهُ: إِنَّا نَجِدُ فِي أَنْفُسِنَا مَا يَتَعَاظَمُ أَحَدُنَا أَنْ يَتَكَلَّمَ بِهِ، قَالَ: «وَقَدْ وَجَدْتُمُوهُ؟» قَالُوا: نَعَمْ، قَالَ: «ذَاكَ صَرِيحُ الْإِيمَانِ» رواه مسلم މާނައީ: އަސްޙާބު ބޭކަލުންކުރެ ބައެއް ބޭކަލުން ނަބިއްޔާ صلى الله عليه وسلم ގެ އަރިހަށްވަޑައިގެން ސުވާލު ދެންނެވިއެވެ. “ތިމަންމެން އެކަމުގެ ވާހަކަ ދައްކަން ފަސްޖެހޭވަރުގެ ނުބައި ވަސްވާސްތައް ބައެއް ފަހަރު ހިތަށް އަރައެވެ.” އެހިނދު ޙަދީޘް ކުރެއްވިއެވެ. “އެހެން އެކަން ވޭތޯއެވެ.” އެބޭކަލުން އާނއެކޭ ދެންނެވުމުން ޙަދީޘް ކުރެއްވިއެވެ. “އެއީ ސީދާ ސާފު އީމާންކަމެވެ.”\nއެބަހީ އެފަދައިން ހިތަށްއަރާ ނުބައި ވަސްވާސްތަކުގެ ވާހަކަ ދައްކަން ފަސްޖެހެވެނީ ހިތުގައިވާ އީމާންކަމުގެ ބޮޑުކަމުންނެވެ. އަދި އެ ވަސްވާސްތަކަކީ ނުބައި ވަސްވާސްތަކެއް ކަން އެނގުމަކީވެސް ހިތުގައިވާ އީމާންކަމުގެ ހަރުދަނާކަމުގެ ހެއްކެކެވެ.\nއެހެން ރިވާޔަތެގައިވެއެވެ. عَنِ ابْنِ عَبَّاسٍ، قَالَ: جَاءَ رَجُلٌ إِلَى النَّبِيِّ صَلَّى اللهُ عَلَيْهِ وَسَلَّمَ، فَقَالَ: يَا رَسُولَ اللَّهِ، إِنَّ أَحَدَنَا يَجِدُ فِي نَفْسِهِ، يُعَرِّضُ بِالشَّيْءِ، لَأَنْ يَكُونَ حُمَمَةً أَحَبُّ إِلَيْهِ مِنْ أَنْ يَتَكَلَّمَ بِهِ، فَقَالَ: « اللَّهُ أَكْبَرُ، اللَّهُ أَكْبَرُ، اللَّهُ أَكْبَرُ، الْحَمْدُ لِلَّهِ الَّذِي رَدَّ كَيْدَهُ إِلَى الْوَسْوَسَةِ» رواه أبو داود މާނައީ: “އިބްނު ޢައްބާސް رضي الله عنهما ވިދާޅުވިއެވެ. ނަބިއްޔާ صلى الله عليه وسلم ގެ އަރިހަށް މީހަކު އައިސް ދެންނެވިއެވެ. “އޭ ﷲ ގެ ރަސޫލާއެވެ!” އަހަރުމެންގެ ތެރެއިން މީހަކު، ބައެއް ފަހަރު އޭނާގެ ހިތަށް އަރާ ކަންކަމުގެ ވާހަކަ ދެއްކުމަށްވުރެ، އަދާހުލިވެފައި އޮތް އަޅިކޮޅަކަށްވުންވެސް މާ ހެޔޮވެގެންވެއޭ ހިތަށް އަރައެވެ.” ޙަދީޘް ކުރެއްވިއެވެ. “اللَّهُ أَكْبَرُ، اللَّهُ أَكْبَرُ، اللَّهُ أَكْبَرُ، އެ ޝައިޠާނާގެ ނުބައި ރޭވުން ވަސްވާސްކަށް ރައްދުކުރެއްވި މާތް ﷲ އަށް ޙަމްދު ހުއްޓެވެ.”\nއިންސާނާގެ ހިތަށް ޝައިޠާނާ ވައްދާ ނުބައި ފިކުރުތަކަކީ، އޭނާގެ ހިތް ނުރުހޭ ވަސްވާސްތަކަކެއް ކަމުގައި ވުމަކީ، ޝައިޠާނާއަށް އީމާންވީ މީސްތަކުންގެ މައްޗަށް ގަދަވެ ނުގަނެވޭނޭ ކަމުގެ ހެއްކެކެވެ. އެގޮތަށް ހިތަށް އަރާ ނުބައި ފިކުރުތަކަށް ޝައިޠާނާއަށް ކާމިޔާބު ނުލިބި، އެ ވިސްނުންތަކަކީ ހަމައެކި ވަސްވާސްތަކެއް ކަމުގައި ވެގެން ދިޔުމަކީ، މީސްތަކުންގެ ހިތުގައިވާ އީމާންކަމުގެ މަތިވެރިކަމުންނެވެ.\nޝައިޚުލް އިސްލާމް އިބްނު ތައިމިއްޔާ رحمه الله ވިދާޅުވެފައިވެއެވެ. “ޝައިޠާނާގެ ވަސްވާސްތައް ހިތަށް ވަނުމަކީ މުއުމިނުތަކުންނަށް ކުރިމަތިވާ އިމްތިޙާނެކެވެ. ކުފުރުގެ ވަސްވާސްތަކުގެ ސަބަބުން އޭނާއަށް ހިތްދަތިކަން ކުރިމަތި ކުރުވައެވެ. އެއީ މާތް ނަބިއްޔާ صلى الله عليه وسلم ގެ ޞަޙާބީން ވިދާޅުވެފައިވާ ފަދައިންނެވެ. “އޭ ﷲ ގެ ރަސޫލާއެވެ! އަހުރެމެން ބައެއް ފަހަރު ހިތަށް އަރާ ކަންކަމުގެ ވާހަކަ ދެއްކުމަށްވުރެ އުޑުން ބިމަށް ވައްޓައިލެވިގެން ދިޔުންވެސް، އެވާހަކަ ދެއްކުމަށްވުރެ މާ ހިތަށް ފަސޭހައެވެ. އެހިނދު ޙަދީޘް ކުރެއްވިއެވެ. «ذَاكَ صَرِيحُ الْإِيمَانِ» “އެއީ ސާފު ސީދާ އީމާންކަމެވެ.” ބައެއް ރިވާޔަތްތަކުގައިވެއެވެ. “އެވާހަކަ ދެއްކުމަކީ ނުހަނު ބޮޑުކަމެއް ކަމުގައި ވެއެވެ.” އެހިނދު ޙަދީޘް ކުރެއްވިއެވެ. “އެ ޝައިޠާނާގެ ރޭވުން ވަސްވާސްކަށް ރައްދު ކުރެއްވިކަމަށްޓަކައި ﷲ އަށް ޙަމްދު ހުއްޓެވެ.” އެބަހީ އެ ވަސްވާސް ހިތަށް ވަނުމުން، ހިތުގައި އެ ވަސްވާސްމެދު އުފެދޭ ބޮޑު ނަފުރަތާއި ނުރުހުންތެރިކަމާއި، ހިތުން އެ ފިކުރުތަކާ ދެކޮޅުވުން އެއީ ހިތުގައިވާ ސާފު އީމާންކަމެވެ. އެއީ ޢަދުއްވަކާ ބައްދަލުވާ މުޖާހިދެއް ފަދައިންނެވެ. އޭނަ އެ ޢަދުވާ ހަނގުރާމަކޮށް ގަދަވެގަނެއެވެ. އެފަދައިން އެ ވަސްވާސް ހިތަށް ވަން މީހާވެސް ވަނީ ބޮޑުވެގެންވާ ޖިހާދެއްގައެވެ.”\nމިފަދަ ވަސްވާސްތަކުގެ ތެރެއިން ހިމެނޭ އަނެއް ކަމަކީ މާތް ﷲ އާމެދު އިންސާނުންގެ ހިތު ތެރެއަށް ޝައިޠާނާ ވައްދާ ވަސްވާސްވެ. މިވާހަކަވެސް ކީރިތި ރަސޫލާ صلى الله عليه وسلم ވަނީ އުއްމަތަށް ބަޔާންކޮށްދެއްވާފައެވެ. عَن أَبِي هُرَيْرَة رضي الله عنه قال: قال رسول الله ﷺ: “يأتِي الشَّيْطَانُ أَحَدَكُمْ فَيَقُولُ: مَنْ خَلَقَ السَّمَاءَ؟ مَنْ خَلَقَ الأَرْضَ؟ فَيَقُولُ اللَّهُ، فَيَقُولُ: فمَنْ خَلَقَ اللَّهَ؟ فَمَنْ وَجَدَ مِنْ ذَلِكَ شَيْئًا فَلْيَقُلْ: آمَنْتُ بِاللَّهِ وَرُسُلِهِ”، وفي رواية: “فَإِذَا بَلَغَهُ فَلْيَسْتَعِذْ بِاللَّهِ وَلْيَنْتَهِ”. رواه البخاري، ومسلم މާނައީ: “”ޝައިޠާނާ އައިސް ތިޔަބައިމީހުން ކުރެއް މީހެއްގެ ހިތަށް ވަސްވާސް ވައްދަމުން ބުނާނެތެވެ. އުޑު ޚަލްޤު ކުރެއްވީ ކާކު ހެއްޔެވެ؟ ބިން ޚަލްޤު ކުރެއްވީ ކާކު ހެއްޔެވެ؟ އޭނާ ބުނާނެތެވެ. މާތް ﷲ އެވެ. ދެން ޝައިޠާނާ ބުނާނެއެވެ. އެހެންވީއިރު މާތް ﷲ ޚަލްޤު ކުރެއްވީ ކާކު ހެއްޔެވެ؟ މިފަދަ ވަސްވާސްއް ހިތަށް ވަދެއްޖެނަމަ ތިބާ ބުނާހުށިކަމެވެ. ﷲ އާއި އެކަލާނގެ ރަސޫލާއަށް އަހުރެން އީމާންވެއްޖައީމުއެވެ.” އަދި ބައެއް ރިވާޔަތްތަކުގައި ވެއެވެ. “އެހިސާބަށް ވަސްވާސް ހިނގައްޖެނަމަ އަޢޫޒު ކިޔައި އެ ފިކުރުން އެއްކިބާވާހުށި ކަމެވެ.”\nމި ޙަދީޘްފުޅުގެ އެހެން ރިވާޔަތެއްގައި ވެއެވެ. قَالَ رَسُولُ اللهِ صَلَّى اللهُ عَلَيْهِ وَسَلَّمَ: ” يَأْتِي الشَّيْطَانُ أَحَدَكُمْ فَيَقُولَ: مَنْ خَلَقَ كَذَا وَكَذَا؟ حَتَّى يَقُولَ لَهُ: مَنْ خَلَقَ رَبَّكَ؟ فَإِذَا بَلَغَ ذَلِكَ، فَلْيَسْتَعِذْ بِاللهِ وَلْيَنْتَهِ “، روا مسلم މާނައީ: ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. “ޝައިޠާނާ އައިސް ތިޔަބައިމީހުން ކުރެ މީހެއްގެ ހިތަށް ވަސްވާސް ވައްދަމުން ބުނާނެތެވެ. އެވެނި އެއްޗެއް މިވެނި އެއްޗެއް ޚަލްޤު ކުރެއްވީ ކާކު ހެއްޔެވެ؟ އެގޮތަށް ވަސްވާސް ދެމުންގޮސް ބުނާނެއެވެ. މާތް ﷲ ޚަލްޤު ކުރެއްވީ ކާކުހެއްޔެވެ؟ އެހިސާބަށް ގޮއްސިނަމަ ޝައިޠާނާގެ ވަސްވާސްން ރައްކާތެރިކޮށްދެއްވުން އެދި މާތް ﷲ އަށް ދުޢާކޮށް އެ ފިކުރު ކުރުން ހުއްޓައިލާ ހުށިކަމެވެ.”\nމާތް ﷲ އަކީ ކޮން ފަރާތެއްތޯ، މުޝްރިކުން ކުރާ ސުވާލުތަކަށް، ކީރިތި ޤުރްއާނުގައި ވަނީ ޖަވާބު ދެއްވާފައެވެ. ސޫރަތުލް އިޚުލާޞްގައި މާތް ﷲ ވަޙީކުރައްވާފައިވާ ބަސްފުޅުގެ މާނައިގައިވެއެވެ. “ކަލޭގެފާނު ވިދާޅުވާށެވެ. ﷲ އީ އެއްކައުވަންތަ އިލާހެވެ. އެއިލާހުއަށް ހުރިހާ މަޚުލޫޤުން ބޭނުންޖެހިގެންވާ، އެއިލާހު އެހެން އެއްވެސް ފަރާތަކަށް ބޭނުންވެވޮޑިގެން ނުވާ އިލާހެވެ. ނުއުފަންނަ، ނުމެއުފަންނަ އިލާހެވެ. އަދި އެއިލާހުއާ ކުފޫހަމަވެގެންވާ (އެއްފަދަ) ހަމައެކަކުވެސް ނުވެތެވެ.”\nއަދި އެ އިލާހު ޚަލްޤު ކުރެއްވި ތަކެތީގެ ވާހަކަ ބަޔާންކުރައްވައި، އެއިލާހު ފިޔަވައި އެހެން ފަރާތަކުން އުފެއްދި އެއްވެސް އެއްޗެއް ނުވާނޭކަން އަންގަވައި ވަޙީކުރެއްވިއެވެ. “خَلَقَ السَّمَاوَاتِ بِغَيْرِ عَمَدٍ تَرَوْنَهَا وَأَلْقَى فِي الْأَرْضِ رَوَاسِيَ أَن تَمِيدَ بِكُمْ وَبَثَّ فِيهَا مِن كُلِّ دَابَّةٍ وَأَنزَلْنَا مِنَ السَّمَاءِ مَاءً فَأَنبَتْنَا فِيهَا مِن كُلِّ زَوْجٍ كَرِيمٍ * هَذَا خَلْقُ اللَّهِ فَأَرُونِي مَاذَا خَلَقَ الَّذِينَ مِن دُونِهِ بَلِ الظَّالِمُونَ فِي ضَلَالٍ مُّبِينٍ” (لقمان 10-11) މާނައީ: “ތިޔަބައިމީހުންނަށް ފެންނަ ތަނބުތަކަކާ ނުލައި، އެކަލާނގެ އުޑުތައް ހެއްދެވިއެވެ. އަދި ތިޔަބައިމީހުންނާއިގެން އެ ބިން ތެޅިފޮޅިގެންފާނެ ކަމަށްޓަކައި، ހަރުލައި ހުންނަ ފަރުބަދަތައް، ބިމުގައި އެކަލާނގެ ލެއްވިއެވެ. އަދި ހިނގާބިނގާ އުޅޭ އެންމެހާ ބާވަތްތަކުގެ ދިރޭ ތަކެތި އެބިމުގައި ފެތުރުއްވިއެވެ. އަދި ތިމަންރަސްކަލާނގެ އުޑުން ފެންވެއްސެވީމެވެ. ދެން އޭގެ ސަބަބުން އެ ބިމުގައި މަންފާ ގިނަ ރަނގަޅު ހުރިހާ ބާވަތަކުން، ގަސްގަހާގެހި ފެޅުއްވީމެވެ. * މިއީ اللَّه ގެ ހެއްދެވުމެވެ. އެކަލާނގެ ނޫން ފަރާތްތަކުން ހަދާފައިވަނީ ކޮން އެއްޗެއްކަން، ތިޔަބައިމީހުން ދައްކައިބަލާށެވެ! އަދި ކިއެއްތަ! މުޝްރިކުންވަނީ ބަޔާންވެގެންވާ މަގުފުރެދުމެއްގެ ތެރޭގައެވެ.”\nމާތް ﷲ ގެ އެއްކައުވަންތަކާމާއި، އެއިލާހުގެ މަތިވެރިކަމާއި ކުޅަދުންވަންތަކަމުގެ ވާހަކަތައް ވަނީ ތައުޙީދާއި ޢަޤީދާގެ ފޮތްތަކުގައި ޢިލްމުވެރިންވަނީ ތަފްސީލުތައް ބަޔާން ކުރައްވާފައެވެ.\nވަސްވާސްން ރައްކާތެރިވާނެ ގޮތް\nމިފަދަ ވަސްވާސްތަކުން ރައްކާތެރިވުމަށް ކުރެވިދާނޭ އެތައް ކަމެއް އެބަހުއްޓެވެ. އޭގެ ތެރޭއިން ހިމެނޭ އެންމެ މުހިންމު ކަމަކީ ދުޢާ ކުރުމެވެ.\nމާތް ﷲ ގެ ޙަޟުރަތުން މަދަދާއި ވާތްގަށް އެދި، ޝައިޠާނާގެ ކިބައިން ރައްކާތެރިކޮށްދެވުމަށް އެދި މާތް ﷲ އަށް ދުޢާކުރުމަކީ މި ވަސްވާސްތަކުން ސަލާމަތްވުމަށް ކުރުން އެންމެ މުހިންމު ކަންތަކެވެ. ޢަޤީދާއާއި އީމާންކަމާ ގުޅޭ ކަންކަމުގައި އުފެދޭ ވަސްވާސްއް ނުވަތަ ޝައްކެއް ވިޔަސް އަދި އެނޫން ކަމެއްގައި އުފެދޭ ޝައްކެއްވިޔަސް އެކަމުން ރައްކާތެރިކޮށްދެއްވުން އެދި ދުޢާކުރުމަކީ އެންމެ ފުރަތަމަ ކުރަންޖެހޭ ކަންތަކެވެ.\nމާތް ﷲ ވަޙީކުރައްވާފައިވެއެވެ. “وَإِمَّا يَنزَغَنَّكَ مِنَ الشَّيْطَانِ نَزْغٌ فَاسْتَعِذْ بِاللّهِ إِنَّهُ سَمِيعٌ عَلِيمٌ” (الأعراف 200) މާނައީ: “އަދި ހަމަކަށަވަރުން، ޝައިޠާނާގެ ފަރާތުން ވަސްވާސްތެރިކަމެއް އައިސް ކަލޭގެފާނުގެ ހިތްޕުޅަށް ވަންނަނަމަ، اللَّه ގެ ރައްކާތެރިކަމަށް އެދިވަޑައިގަންނަވާށެވެ! ހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ މޮޅަށް ދެނެވޮޑިގަންނަވާ ރަސްކަލާނގެއެވެ.”\nވަސްވާސްއް ޖެހިއްޖެނަމަ ޢަމަލު ކުރަންވީ ގޮތާމެދު، އިސްވެ ބަޔާންކުރެވުނު ކީރިތި ރަސޫލާ صلى الله عليه وسلم ގެ ޙަދީޘްފުޅުގައިވަނީ މިފަދައިންނެވެ. “فَإِذَا بَلَغَ ذَلِكَ، فَلْيَسْتَعِذْ بِاللهِ وَلْيَنْتَهِ” “އެހިސާބަށް (ވަސްވާސް) ހިނގައްޖެނަމަ ޝައިޠާނާގެ ވަސްވާސްން ރައްކާތެރިކޮށްދެއްވުން އެދި މާތް ﷲ އަށް ދުޢާކޮށް އެ ފިކުރު ކުރުން ހުއްޓައިލާ ހުށިކަމެވެ.”\nމިފަދައިން ހިތުތެރެއަށް ޝައިޠާނާ ވައްދާ ވަސްވާސްތައް، އެއިން ކުރިފަޅައި، އެއް ޝައްކަށްފަހު އަނެއް ޝައްކު، އެއް ސުވާލަށްފަހު އަނެއް ސުވާލު ހިތުގައި އުފައްދަމުން ދެއެވެ. އަދި ނިމުމެއްނުވާ ޝައްކާއި ވަހުމުގެ ޝިކާރައަކަށް އެފިކުރުގައި ޖެހޭ މީހާ ވެގެންދެއެވެ. ވީމާ، އެކަމަށް އޮތް ހައްލަކީ އަޢޫޒު ކިޔައި، އެ ވިސްނުން ހުއްޓައިލުމެވެ. ތިމާގެ އަމިއްލަ ނަފްސުގެ މައްޗަށް ބާރު ހިންގައި، އަމިއްލަ ނަފްސު އެފިކުރުތަކާ ދުކުރުވުމަކީ އެފަދަ ފިކުރުން ސަލާމަތްކޮށްދޭ މުހިންމު ވަސީލަތެކެވެ. ބޭކާރު ފިކުރުތަކުން އެއްކިބާވުމަށް، މަންފާކުރަނިވި ހެޔޮ ޢަމަލުތަކުގައި ވަގުތުތައް ހޭދަކޮށްލާށެވެ. ކީރިތި ޤުރްއާން ކިޔެވުމާއި، ޢިލްމު އުނގެނުމާއި، ބޭނުމެއްޖެހިފައިވާ މީހުންނަށް އެހީތެރިވުމާއި އާއިލީ ގުޅުން ގާއިމު ކުރުމާއި، މައިންބަފައިންނަށް ހެޔޮކޮށް ހިތުމާއި އަދި މިނޫންވެސް އެތައް ކަމެއް ކުރެވިދާނެއެވެ.\nދަންނާށެވެ! ހިތުގެ ތެރެއަށް ޝައިޠާނާ ވަނުގެ މަގަކީ އެ ހިތުގެ ޣާފިލުކަމެވެ. މާތް ﷲ ހަނދުމަކޮށް ޒިކުރު ކުރުމަކީ ހިތުގެ ޣާފިލުކަމުން ސަލާމަތް ކޮށްދޭކަމެކެވެ. ވީމާ، ހެނދުނާ ހަވީރުގެ ދުޢާތައް ކިޔުމާއި، ނިދާއިރުގެ ދުޢާތަކާއި އެނޫންވެސް ޒިކުރު ކުރުން ގިނަ ކުރުމަކީ ވަސްވާސް ސަލާމަތް ކޮށްދޭނޭ ކަމެކެވެ.\nޒިކުރުތަކުގެ ތެރެއިން އެންމެ މަތިވެރި އެއް ކަމަކީ ކީރިތި ޤުރްއާން ކިޔެވުމެވެ. އެ ގެއްގައި ކީރިތި ޤުރްއާން ކިޔަވާއި، މާތް ﷲ ޒިކުރުކޮށްއުޅޭ ގެއަކީ ބަރަކާތްތެރި ގެއެކެވެ. މަލާއިކަތުން ޒިކުރުގެ މަޖިލިސްތަކަށް ޙާޟިރުވެވަޑައިގަންނަވާނެތެވެ. މަލާއިކަތުން ޙާޟިވެވަޑައިގަންނަވާ ތަންތަނުން ޝައިޠާނުން ފިލައިދާހުއްޓެވެ. ވަކީން ޚާއްޞަކޮށް ބަޤަރާ ސޫރަތް ކިޔަވާ ގެއްގެ ތެރެއަށް ޝައިޠާނާ ނުވަންނާނޭ ކަމުގައިވަނީ ޙަދީޘް ކުރައްވާފައެވެ.\nއަބޫ ހުރައިރާ رضي الله عنه ގެ އަރިހުން ރިވާވގެންވެއެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ «لَا تَجْعَلُوا بُيُوتَكُمْ مَقَابِرَ، إِنَّ الشَّيْطَانَ يَنْفِرُ مِنَ الْبَيْتِ الَّذِي تُقْرَأُ فِيهِ سُورَةُ الْبَقَرَةِ» رواه مسلم މާނައީ: “ތިޔަބައިމީހުންގެ ގޭގެއަކީ ޤަބުރުސްތާނެއް ކަމުގައި ނުހަދާށެވެ. ހަމަކަށަވަރުން، އެ ގެއްގައި ބަޤަރާ ސޫރަތް ކިޔެވޭ ގެއަކުން ޝައިޠާނާ ދުވެ ފިލައިދާ ހުއްޓެވެ.”\nއިސްވެ ދިޔަ ވާހަކަތަކުގެ ޚުލާޞާއަކީ، ޢަޤީދާއާއި އީމާންކަމާ ގުޅުންހުރި ކަންކަމުގައި ހިތަށް ވަންނަ ވަސްވާސްތަކުގެ ސަބަބުން ކަންބޮޑުވާނަމަ، އަދި އެވާހަކަތައް ދައްކަން ޖެހިލުންވާނަމަ އެއިން ދޭހަކޮށްދެނީ ހިތުގައިވާ އީމާންކަމުގެ ހަރުދަނާކަމެވެ. އަދި މާތް ﷲ އާމެދު ޝައިޠާނާ އުފައްދާ ޝައްކުތަކާއި ވަސްވާސްތަކާމެދު ވިސްނުން ހުއްޓާލައި، މާތް ﷲ އަށް އީމާންވެއްޖެ ކަމުގައި އަމިއްލަ ނަފްސަށް ހަނދުމަކޮށްދޭށެވެ. އަދި މާތް ﷲ ހަދުމަކޮށް ކީރިތި ޤުރްއާން ކިޔަވައި ޒިކުރު ކުރުން ގިނަ ކުރުމަކީ އެ ވަސްވާސްތަކުން ސަލާމަތް ކޮށްދޭނޭ ވަސީލަތްތަކެވެ.


Gaumee 75, Jumhooree 50, Raees ge habareh nuvi!\nގައުމީ 75، ޖުމްހޫރީ 50، ރައީސްގެ ހަބަރެއް ނުވި!\nރައީސް ޔާމީންގެ ދެކަނބަލުން: ޖުމްހޫރީ ދުވަހު އެމަނިކުފާނުގެ ހަބަރެއް ނުވި --\nގައުމެއްގައި އަންނާނެ އެންމެ މުހިންމު އެއް ދުވަހަކީ ގައުމީ ދުވަހެވެ. އެ ދުވަސް ރާއްޖޭގައި ފާހަގަކުރާތާ މިދިޔަ ހުކުރު ދުވަހަށް 75 އަހަރުވީ އެވެ. ދެން އެންމެ މުހިންމު އަނެއް ދުވަހަކީ ޖުމްހޫރީ ދުވަހެވެ. މިއަދަށް އެ ދުވަސް ފާހަގަކުރާތާ 50 އަހަރުވީ އެވެ. ގައުމެއްގައި ގައުމީ އަދި ޖުމްހޫރީ ހަޔާތުގެ އެންމެ މުހިންމު ދެ ދުވަސް ނިމިގެން ދިޔައީ އެވެ. އެކަމަކު ރައިސުލްޖުމްހޫރިއްޔާ ކޮބައި ހެއްޔެވެ؟\nޖުމްހޫރިއްޔަތުގެ މުހިންމު ކަމާއި ޖުމްހޫރީ 50ގެ ކުލަ ގަދަކުރުމުގެ ވާހަކައަކީ ރައީސް އަބްދުﷲ ޔާމީން އެކި ޕޯޑިއަމްތަކުގައި ދައްކަވާފައިވާ ވާހަކަތެކެވެ. ސަރުކާރުން ޖުމްހޫރީ 50 ކުލަގަދަކުރަން މި އަހަރު ފެށުނީންސުރެ މަސައްކަތް ކުރި އެވެ. ނަމަވެސް ސަރުކާރު ބަދަލުވާން ޖެހުމާއެކު އެކަން އޮތީ ހުއްޓިފަ އެވެ. އެ މަސައްކަތް ހުއްޓުނު ނަމަވެސް ރައީސް ޔާމީންގެ ފަރާތުން ރައްޔިތުންނަށް ދުވަހުގެ މުނާސަބަތުގައި ވާހަކަފުޅެއް އިއްވޭނެ ކަމަށް ބެލެވުނެވެ.\nރައީސް ޔާމީންއަކީ ގައުމުގެ އަދިވެސް ރައިސުލްޖުމްހޫރިއްޔާ އެވެ. އާންމުކޮށް އާ ރައީސް ހުވާ ކުރައްވާ، ޖުމްހޫރީ ދުވަހު އިންތިހާބީ ރައީސް އިބްރާހިމް މުހައްމަދު ސޯލިހު، އިބޫއަށް ހުވާ ނުކުރެވި ވަނީ ވެސް ރައީސް ޔާމީނަށް ފުރިހަމަ ފަސް އަހަރުގެ ދައުރެއް ދިނުމަށެވެ. ރައީސް ޔާމީންގެ ފަސް އަހަރުގެ ދައުރު ހަމަވާނީ މި މަހުގެ 17 ވަނަ ދުވަހަށެވެ.\nރައިސުލްޖުމްހޫރިއްޔާގެ ހައިސިއްޔަތުން ގައުމީ ބޮޑެތި ދުވަސްތަކުގައި ރައީސް ޔާމީން ވެސް އާންމުކޮށް ގައުމާ މުހާތަބު ކުރައްވަ އެވެ. ނޫނީ ރަސްމީ ބަޔާނެއް ނެރުއްވަ އެވެ. ރައްޔިތުންނަށް ދުވަހުގެ ތަހުނިޔާ ފޮނުއްވަ އެވެ. ނަމަވެސް ޖުމްހޫރިއްޔަތަށް 50 އަހަރު ފުރުނު ތާރީހީ މި ދުވަހު ރައީސް ޔާމީންގެ ހަބަރެއް އެއްވެސް ރައްޔިތަކަށް ނުވި އެވެ.\nރައީސް ޔާމީން ގައުމާ މުހާތަބު ކުރައްވާފައިނުވާއިރު ރައީސް އޮފީހުން ބަޔާނެއް ވެސް ނުނެރެ އެވެ. ރައީސް ޔާމީން ތަހުނިޔާ ނުވެސް ފޮނުވަ އެވެ. ރައީސް ޔާމީން ފިޔަވައި އެހެން ހުރިހާ ރައީސުން ވަނީ ދުވަހުގެ ތަހުނިޔާ ރައްޔިތުންނަށް ފޮނުވާފަ އެވެ. އިންތިހާބީ ރައީސް އިބްރާހިމް މުހައްމަދު ސޯލިހު، އިބޫ ވަނީ ތަހުނިއްޔާ ފޮނުވަން ރަސްމީ ބަޔާނެއް ވެސް އާންމު ކުރައްވާފަ އެވެ.\nޖުމްހޫރީ 50 އަހަރު ފުރުނު ދުވަހު، ރައީސް ޔާމީންގެ ހަބަރެއް ނުވިއިރު 75 ވަނަ ގައުމީ ދުވަހު ވެސް ރައީސް ޔާމީންގެ ހަބަރެއް އެއްވެސް ރައްޔިތަކަށް ނުވެ އެވެ. ގައުމީ އެވަރު ބޮޑު ދުވަހެއްގެ ތަހުނިއްޔާ އެމަނިކުފާނުގެ ފަރާތްޕުޅުން ނާދެ އެވެ. އޭގެ އިތުރަށް މި މަހުގެ ތިންވަނަ ދުވަހު ފާހަގަކުރި ނަސްރުގެ ދުވަހާ ގުޅިގެން ވެސް ރައީސް ޔާމީންގެ ވާހަކަފުޅެއް ރައްޔިތަކަށް ނީވެ އެވެ. އެ ދުވަހަކީ ރައްޔިތުންގެ އިހުސާސްތަކާ ވަރަށް ބޮޑަށް ގުޅިފައިވާ ދުވަހެކެވެ.\nރައީސް ޔާމީން އިތުރު ދައުރަކަށް ރައްޔިތުން ނުހޮވި ނަމަވެސް އެމަނިކުފާނަށް ވެސް ތާއިދު ކުރައްވާ ގިނަ ރައްޔިތުންތަކެއް އެބަ ތިއްބެވެ. އަދި އެމަނިކުފާނަކީ ކުރިއަށް އޮތް ތަނުގައި ސިޔާސީ މަސައްކްތުގައި ކުރިއަށް ވަޑައިގަންނަވަން ވެސް ހުންނެވި ބޭފުޅެކެވެ. އަދި ގައުމަށް ތަރައްގީތަކެއް ގެނެސްދެއްވި އާ ގާނޫނު އަސާސީގެ ދަށުން ފަސް އަހަރުގެ ދައުރެއް ފުރިހަމަ ކުރެއްވި ފުރަތަމަ ރައިސުލްޖުމްހޫރިއްޔާ ވެސްމެ އެވެ. އެހެންކަމަށްވާއިރު ރައްޔިތުންގެ އުއްމީދުތަކެއް އެމަނިކުފާނާމެދު އަދިވެސް އޮންނާނެ އެވެ.\nރައީސް އޮފީސް ޖުމްހޫރީ ދުވަސް ގައުމީ ދުވަސް + ރައީސް އަބްދުﷲ ޔާމީން


WAMCO Ge Vehicle Thah Baarah Dhuvvaa Massala Balanee - Vaguthu\nވެމްކޯގެ ވެހިކަލްތައް ބާރަށް ދުއްވާ މައްސަލަ ބަލަނީ\n10 މަސް ކުރިން ( އޭޕްރީލް 29, 2019 )\nވެމްކޯ އިން ކުނި އުފުލުމަށް ބޭނުންކުރާ ޕިކަޕުތަކެއް - ވަގުތު އިމޭޖެސް: އަމީން ފަހުމީ\nވޭސްޓް މެނޭޖްމެންޓް ކޯޕަރޭޝަން (ވެމްކޯ) ގައި ކުނި ނެގުމަށް ބޭނުންކުރާ ވެހިކަލްތައް ބާރަށް ދުއްވާ މައްސަލަ ބަލަމުންދާ ކަމަށް އެ ކުންފުނިން ވިދާޅުވެއްޖެއެވެ.\nމިކަން ހާމަކޮށް އެ ކުންފުނިން ވިދާޅުވީ، އެފަދަ މައްސަލަތައް ކުންފުނީގެ ސަމާލުކަމަށް އައިސްފައިވާ ކަމަށެވެ. އަދި އެފަދަ މައްސަލަތައް ބެލުމަށް އިންޓާނަލް އޮޑިޓެއް ހިންގަމުންދާ ކަމަށާއި، އެ އޮޑިޓަށްފަހު ބާރަށް ދުއްވާ ޑްރައިވަރުން ދެނެގަނެވޭނެކަމަށް އެ ކުންފުނިން ވިދާޅުވިއެވެ.\nދެ ހަފްތާގެ ތެރޭގައި އޮޑިޓްގެ މަސައްކަތް ނިމޭނެކަން ހާމަކޮށް ވެމްކޯއިން ވިދާޅުވީ، ބާރަށް އެ ކުންފުނީގެ ވެހިކަލްތައް ދުއްވާ ޑްރައިވަރުންނާއި މެދު ފިޔަވަޅި އަޅާނެ ކަމަށެވެ.\nވެމްކޯއިން މިގޮތަށް ވިދާޅުވެފައި މިވަނީ، ކުނި އަރުވައިގެންދާ ވެމްކޯގެ ވެހިކަލްތައް ބާރަށް ދުއްވާ މައްސަލަ ބޮޑުވެފައި ވަނިކޮށެވެ. ވެމްކޯގެ ވެހިކަލެއް މާލޭ ވަށަމަގުގައި ބާރު ސްޕީޑުގައި ދުއްވާފައިދާ މަންޒަރު ފެންނަ ވީޑިއޯއެއްވެސް ދާދި ފަހުން މީސްމީޑިއާގައި އާންމުވެ ގިނަ ބައެއްގެ ސަމާލުކަމަށް ވަނީ އައިސްފައެވެ.\nއޭޕްރީލް 29, 2019 10:40\nތީވަރަށް ބޮޑުވެއއޖެ ކަމެއް..ބާރަށް އެކްންޏެއްނޫން ދުއްވަނީވެސް އެހާނުރަށްކާކޮށް..ސަބަބެއް ކަމަށް ފެންނަނީ ގިނައިން އެތާވަޒީފާ ތަކުގަ އުޅެނީ ނުކިޔަވާތިބޭ ނުވަތަ ޕާޓޭން..އެހެން ތަންތަނުން ވަޒީފާ ނުލިބުމުން ވެމްކޯއިން އެކަހަލަ ބޮލުރޮދިންނަށް ވަރަށް ފަސޭހައިން ވަޒީފާ ދޭ..އަދި ކުނި ބަލާ ގޭގެއަށް އަންނަ ޕާޓޭ ސޮރުމެެން ފޯނެށް އެއްޗެއް ފެންނަން އޮތަސް ވަގަށް ނަގައިގެން މިދަނީ..ސަމާލުވާންޖެހޭ ކަމެއް.\nއޭޕްރީލް 29, 2019 10:48\nރަށު ތެރޭގަވެސް ވ ބާރަށް ދުއްވާ ތަން ފެނޭ\nއޭޕްރީލް 29, 2019 11:02\nޢެސް ޓީ އޯ ގެ ވެހިކަލް ތައްވެސް ބާރަށް ދުއްވާކަން ނޭގެނީބާ؟؟\nއޭޕްރީލް 29, 2019 11:27\nބްރިޖްމަތީ ގަވެސް ބާރަށް އެދުއްވަނީ.ކޮބާ ސްޕީޑްލިމިޓް\nއޭޕްރީލް 29, 2019 11:42\nވެމްކޯ މީ ވަރަށް ފޮނިމީހުން އުޅޭތަނެއް. ގެއެއްގަ ޕިއްޒާ ހުސްފޮށިގަނޑެއް އޮތަސް ނުގެންދާނެ. ޖެހޭނީ ކަޅުކޮތަޅަށްލާ ޕާރުސަލްކުރަން. އެކަމު ފިހާރަތަކުގަ ހުންނަ އެެހެރަ ބޮޑެތި ކަރުދާސްފޮށިގަނޑުތައް ހަމަ ހުރިގޮތަށް ކުނިއަޅާ އެއްޗަށް ވެމްކޯމީހުން އަޅާނަގާ،،.... ދެން ބާރަށްދުއްވުން އަދި ސްކޫލް ހޮސްޕިޓަލްކައިރީ ބާއްވައިގެނ ކުނިނެގުން. ބޮޑެތިމައްސަލަ\nއޭޕްރީލް 29, 2019 12:15\nހުޅުމާލޭގައިވެސް ދުއްވާ! ތަލަހެން ހުންނަ ގޮލައެއް\nއޭޕްރީލް 29, 2019 12:40\nވެމުންކޯއިން އެއަޅަން އުޅެނީ ރަގަޅުފިޔަވަވަޅެއް\nނޫން ވެމުކޯއިން އެފިޔަވަޅު އަޅާފިނަމަ ވެމްކޯގެ ހުރިހާ ވެހިކަލްތައް ހުށްތިގެން ދާނެކަމަށް އަޅުގަޑައް\nއޭޕްރީލް 29, 2019 16:36\nވެމްކޯގެ ވެހިކަލް އެކަނިެއެްނޫން ބާރާށް ދުއްވަނީ.\nހުޅުމާލެ މާލެ ބަސް ވެސް 70 އަށްވުރެންވެސް މަތީގަ ދުއްވަނީ. ނުރައްކަލެއް ދިމާވެއްޖެނަމަ ކިތަށް ފުރާނަ ގެއްލޭނެ ކަމެއްވެސް ނޭންގެ. ޕަބްލިކް ބަސް މިހާބާރަށް ދުއްވާއިރުވެސް ފުލުހުންނަކަށްވެސް ފެންނަކަމަކަށް ނުވޭ. މިވާހަކަ ދަށްކާ ބަޔަކުވެސް ނޫޅޭ.\nއޭޕްރީލް 29, 2019 21:15\nތީ ވަރަށް ބޮޑުވެއްޖެ ކަމެއް


Mi Photo Gai Ranveer Aai Deepika Dheravefai Hury Keehvekan Engeytha? - Vaguthu\nއެކްޓަރ ރަންވީރު ސިންގްއާއި އެކްޓްރެސް ދީޕިކާ ޕާޑުކޯންއަކީ ބޮލީވުޑުގެ އެންމެ ފާހަގަ ކޮށްލެވޭ ދެމަފިރިންނެވެ. ހަ އަހަރު ދުވަހު ލޯބީގެ ގޮތުން ގުޅިގެން އުޅުމަށްފަހު މި ދެފަންނާނުން ކައިވެނި ކޮށްފައިވަނީ 2018 ވަނަ އަހަރުއެވެ.\nރަންވީރުއާއި ދީޕިކާއަކީ ހިތްގައިމު ރީތި ފިލުމުތަކެއް ބެލުންތެރިންނާ ހަމައަށް ގެނެސްދިނުމުގެ އިތުރުން މީސް މީޑިއާ މެދުވެރިކޮށް ސަޕޯޓަރުންނާއި ގުޅިގެން އުޅޭ ދެ މީހުންނެވެ.\n2015 ވަނަ އަހަރު އިންސްޓަގުރާމުގައި ރަންވީރު ކޮށްފައިވާ ޕޯސްޓެއްގައި ފެންނަނީ ދީޕިކާއާއި ރަންވީރު ވަރަށް ދެރަވެފައި ހުއްޓައެވެ. މި ފޮޓޯގައި ދެމީހުން ވެސް ދެރަވެފައި ތިބީ އެމީހުންގެ ޕޫނޭ ދަތުރު ކެންސަލްވުމުން ކަމަށް ރަންވީރުގެ މި ޕޯސްޓުގައި ބުނެފައިވެއެވެ.\n2015 ވަނަ އަހަރު ރަންވީރުއާއި ދީޕިކާ އެކުގައި ފެނިގެން ދިޔަ ފިލުމު ''ބާޖިރާއޯ މަސްތާނީ'' ގެ ޕްރޮމޯޝަންއަށް ޕޫނާއަށް ދިޔުމަށް ތާވަލު ކުރެވިފައިވާ ދަތުރު ކެންސަލް ވެފައިވަނީ މޫސުމު ގޯސްވުމުގެ ސަބަބުން ކަމަށް ވެސް ރަންވީރުގެ އިންސްޓަގުރާމު ޕޯސްޓުގައި ލިޔެފައިވެއެވެ.\nދީޕިކާއަށް ޓެގް ކޮށްފައިވާ މި ޕޯސްޓަށް ވަނީ އެތައް ބަޔަކު ލައިކްދީފައެވެ. ޕޫނޭ ދަތުރު ކެންސަލްވުމުން ދެރަވެފައި ތިބި ރަންވީރުއާއި ދީޕިކާ މި ފޮޓޯގައި ވަރަށް ވެސް ހިތްގައިމެވެ.\nމި ޕޯސްޓުގެ އިތުރަށް ވެސް ދީޕިކާއާއި ރަންވީރުގެ އިންސްޓަގުރާމުން އެމީހުންގެ އަސްލު ދިރިއުޅުމުގެ ގިނަ ކަންތައްތަކެއް ސަނީ އިންސްޓަގުރާމު މެދުވެރިކޮށް ސަޕޯޓަރުންނާއި ހިއްސާ ކުރަމުންނެވެ.\nދީޕިކާއާއި ރަންވީރުގެ ފިލުމީ މަސައްކަތަށް ބަލާއިރު މި ދެ ފަންނާނުން ދެން އެންމެ އަވަހަށް ފެނިގެންދާނީ ކުރިކެޓް ކުޅުންތެރިއެއްގެ ހަޔާތް ދައްކުވައިދޭ، ކަބީރު ސިންގްގެ ފިލުމު ''83'' ންނެވެ.\nފެބުރުއަރީ 21, 2021 19:41\nއަހަރެމެނަށް ދެން ކޮން ބަލއެއް؟ ބަލާކަށްވެސް ބޭނުމެއްނޫން! ތިހަބަރުވެސް ނުކިޔާނަން!\nދެރަވެފަތަ އެތިބީ ތުން ދަމާފައެއްނޫންތަ...؟؟


21 ފެބުރުއަރީ 2022, 12:00 އިއުލާން\nމިކޮމިޝަނުން ދޭ މަޢުލޫމާތާ އެއްގޮތަށް އިންތިޚާބުތަކުގައި މަސައްކަތްކުރާ އޮފިޝަލުން ތަމްރީނުކުރުމަށް ބޭނުންވާ 03 ކޯހެއް ފަރުމާކޮށް ކިޔަވައިދިނުމަށް ބޭނުންވާ މެޓީރިއަލްސް ތައްޔާރުކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މި މަސައްކަތްކޮށްދޭނެ ފަރާތެއް ހޯދުމަށް އިޢުލާނުކުރަމެވެ.\nބީލަމާ ގުޅޭ މަޢުލޫމާތު ކަރުދާސް މި އިޢުލާނާ އެއްކަރުދާސް ކުރެވިފައިވާނެއެވެ. ބީލަން ހުޅުވުން އޮންނާނީ 2022 މާރިޗް 06 ވާ އާދިއްތަ ދުވަހުގެ 10:30ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nބީލަމާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2022 މާރިޗް 03 ވާ ބުރާސްފަތި ދުވަހުގެ 10:30 ގެ ކުރިން، [email protected] އީމެއިލް އެޑްރެހަށެވެ. މި އިޢުލާނު މި ކޮމިޝަނުގެ ވެބްސައިޓް www.elections.gov.mv އަދި ދިވެހި ސަރުކާރުގެ ގެޒެޓުގައި ޝާޢިއުކުރެވިފައިވާނެއެވެ.\n20 ރަޖަބު 1443


BREAKING: Maadhamaai feshigen haveeru4in fathihu4ah curfew | ThePress\nކޮވިޑް-19އާ ގުޅިގެން މާލޭގައި ކާފިއު އިއުލާން ކުރި ވަގުތު މާލޭގެ މަގުތަކަށް ވެރިވެފައިވާ ހަމަހިމޭންކަން / ފައިލް ފޮޓޯ: ދަ ޕްރެސް\nމާދަަމާއިން ފެށިގެން ހަވީރު4އިން ފަތިހު4އަށް މާލެ ސަރަހައްދުގައި ކާފިއު ހިންގައިފިއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭން) ބުނީ ކޮވިޑް-19 ގެ ހާލަތުން ރައްކާތެރި ވުމަށް އަޅަމުން ދާ ފިޔަވަޅުތަކުގެ ތެރެއިން މާދަމާއިން ފެށިގެން ކުރިއަށް އޮތް ދެ ހަފްތާއަށް މާލެ ސަރަހައްދުގައި (މާލެ، ހުޅުމާލެ، ވިލިމާލެ) ހަވީރު ހަތަރަކުން ފަތިހު ހަތަރަކާ ދެމެދު ބޭރަށް ނިކުމެ އުޅުން މަނާ ވާނެ ކަމަށެވެ.\nމިހާރު މާލެ ސަރަހައްދުގައި ކާފިއު ހިންގަމުން އަންނަނީ ރޭގަނޑު 9:00 ން ފަތިހު 4:00 އެވެ. ކާފިއު ގަޑިތަކުގައި ބޭރުގައި އުޅެގެން 116 ފަރާތެއް ޖޫރިމަނާ ކޮށްފައި ވާއިރު އެގަޑިތަކުގައި ވެހިކަލް ދުއްވައިގެން 10 ފަރާތެއް ޖޫރިމަނާ ކޮށްފައި ވެއެވެ.\nމީގެ އިތުރުން މާދަމާއިން ފެށިގެން މި މަހުގެ 18 ވަނަ ދުވަހުގެ ނިޔަލަށް މިސްކިތްތަކުގައި ޖަމާއަތުގައި ނަމާދު ކުރުން ހުއްޓާލުމާއި ކާބޯތަކެތީގެ ހިދުމަތްދޭ ތަންތަނުގެ އެތެރޭގައި ތިބެގެން ކެއިން ބުއިމުގެ ހިދުމަތް ދިނުން ހުއްޓާލުމަށްވެސް ވަނީ އަންގާފައެވެ. ޕޮލިސް ހުއްދައާއެކު މެންދަމު 12 އާ ހަމައަށް ޑެލިވަރީގެ ހިދުމަތް ދެވޭއިރު، ގައިޑްލައިންއާ ހިލާފުވާ ވިޔަފާރިތައް 24 ގަޑިއިރަށް ބަންދު ކުރާނެ ކަމަށް އެޗްޕީއޭން ވަނީ ބުނެފައެވެ.\nހަރުކަށި ފިޔަވަޅު ތަކެއް އެޅުމަށް ނިންމާފައި ވާއިރު، ރާއްޖެއިން ކޮވިޑަށް ޕޮޒިޓިވް ވާ މީހުންގެ އަދަދު އިންތިހާއަށް އިތުރުވަމުން ދާއިރު އިއްޔެ ވެސް ވަނީ 1204 މީހަކު ކޮވިޑަށް ޕޮޒިޓިވް ވެފައެވެ. އެއާއެކު ރާއްޖެއިން ޕޮޒިޓިވްވި މީހުންގެ އަދަދު ވަނީ 37،019 އަށް އަރާފައެވެ. އަދި ކޮވިޑްގެ އެކްޓިވް ކޭސްތަކުގެ އަދަދު މިހާރު ވަނީ 10،376 އަށް އަރާފައެވެ. މި ބަލިން 26،547 މީހުން ރަނގަޅު ވެފައި ވާއިރު ހޮސްޕިޓަލުގައި ފަރުވާ ދެމުން ދާ މީހުންގެ އަދަދު ވަނީ 244 އަށް އަރާފައެވެ. މި ބަލީގައި 87 މީހަކު ވަނީ މަރުވެފައެވެ.


Ibu akee "born leader" eh: Faisal\nއިބޫ އާއި ފައިސަލް މިއަދު ކާށިދޫގައި --\nއިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫއަކީ "ބޯން ލީޑަރެއް" ކަމަށް އޭނާގެ ރަނިންމޭޓް ފައިސަލް ނަސީމް މިއަދު ވިދާޅުވެއްޖެ އެވެ.\nއިބޫއަށް ވަރަށް ބޮޑަށް ތައުރީފު ކުރައްވައި ފައިސަލް ވާހަކަ ދެއްކެވީ އޭނާގެ ދާއިރާގެ މައި ރަށް، ކާށިދޫގެ ސަޕޯޓަރުންނާ މުހާތަބު ކުރައްވަމުންނެވެ. ފައިސަލް ވިދާޅުވީ، އިބޫއާއެކު 15 އަހަރު މަސައްކަތް ކުރުމަށް ފުރުސަތު ލިބިފައިވާ ކަމަށެވެ. ފެނިފައިވަނީ އިހްލާސްތެރިކަމާއި ހިކުމަތްތެރިކަމާއި ގައުމީ ވިސްނުމުގައި މަސައްކަތް ކުރެއްވި ތަން ކަމަށް ފައިސަލް ވިދާޅުވި އެވެ.\n"ދުވަހަކު ވެސް އަޑެއް ވެސް ނާހަމު އަޅުގަނޑުމެން ދިވެހި ރައްޔިތުން އެއްވެސް ކަހަލަ ހިޔާނާތުގެ އަމަލެއް އަނިޔާވެރިކަމުގެ އަމަލެއް ކޮރަޕްޝަންގެ އެއްވެސް ކަމެއް ފެނިފައެއް ނެތޭ، އާދެ! އަޅުގަނޑު ދަންނަވާނީ ބޯން ލީޑަރެކޭ އިބްރާހިމް މުހައްމަދު ސޯލިހަކީ،" ފައިސަލް ވިދާޅުވި އެވެ. "އިއްތިފާގެއް ނޫން އެއްވެސް ހާލަތެއްގައި ނަމުގަ ސޯލިހު، އެއީ ހެޔޮ ލަފާ ސޯލިހު ބޭފުޅެއް،"\nފައިސަލް ވިދާޅުވީ، ގައުމު ވެއްޓިފައިވާ އަނދަވަޅުން ސަލާމަތްވުމަށް ދިވެހި ރައްޔިތުން ބާރަށް މަސައްކަތް ކުރަން ޖެހޭ ކަމަށެވެ. ގައުމު އާ މިސްރާބަކަށް ގެންގޮސް އުޖާލާ ދުވަސްތަކެއް ހޯދުމަށް އާ މަގު ކޮށަން ޖެހިފައިވާ ކަމަށް ފައިސަލް ވިދާޅުވި އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ރިޔާސީ އިންތިހާބު 2018 + ޖުމްހޫރީ ޕާޓީ އިދިކޮޅު ފަރާތްތައް ފައިސަލް ނަސީމް


Azima aai sarukaaru kunfunithakuge baeh verin isthiufaa dheefi\nއާޒިމާ ޝުކޫރު -- ފައިލް ފޮޓޯ | އަވަސް\nރައީސް އޮފީހުގެ ލީގަލް އެފެއާޒް މިނިސްޓަރު އާޒިމާ ޝުކޫރާއި ސަރުކާރު ކުންފުނިތަކުގެ ބައެއްވެރިން އެމަގާމް ތަކުން އިސްތިއުފާދެއްވައިފި އެވެ.\nއާޒިމާ އިސްތިއުފާދެއްވިކަން އިއުލާން ކުރެއްވީ އޭނާގެ ފޭސްބުކުގައި ކުރެއްވި ޕޯސްޓެއްގަ އެވެ. ރައީސް އޮފީހުގެ ލީގަލް އެފެއާޒް މިނިސްޓަރު ކަމަށް އާޒިމާ ހަމަޖައްސާފައި ވަނީ 2016 ވަނަ އަހަރުގެ ޖެނުއަރީ މަހުގެ ތެރޭގައި އެވެ.\nއާޒިމާގެ އިތުރުން ސަރުކާރުގެ ބައެއް ކުންފުނިތަކުގެ އިސްވެރިންވެސް ދަނީ އިސްތިއުފާ ދެއްވަމުންނެވެ. އެގޮތުން ޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑުގެ ރައީސް މުހައްމަދު ނިޒާރު މިއަދު ވިދާޅުވީ، އެމްޑަބްލިއުއެސްސީގެ އެމްޑީ އިބްރާހިމް ފަޒުލް މާދަމާ އިން ފެށިގެން އިސްތިއުފާދެއްވަން ނިންމާފައިވާ ކަމަށާއި އެސްޓީއޯގެ މެނޭޖިން ޑިރެކްޓަރު އަހުމަދު ޝަހީރު ވެސް މިއަދު އިސްތިއުފާ ދެއްވާފައިވާ ކަމަށެވެ. އަދި ފެނަކައިގެ އެމްޑީ މުހައްމަދު ލައްމާންވެސް އަންނަ ހޮނިހިރު ދުވަހުން ފެށިގެން އެމަގާމުން އިސްތިއުފާ ދެންވަން ނިންމާފައިވާ ކަމަށް ނިޒާރު ވިދާޅުވި އެވެ.\nއެފަރާތްތަކުގެ އިތުރުން އެމްޕީއެލްގެ ސީއީއޯ ކަމުގައި ހުންނެވި އަބްދުއްރައްޒާގު ހަލީމާއި މޯލްޑިވްސް އެއާޕޯޓްސް ކޮމްޕެނީ ލިމިޓެޑް، އެމްއޭސީއެލްގެ މެނޭޖިން ޑައިރެކްޓާ އާދިލް މޫސާ ވެސް ވަނީ އިސްތިއުފާ ދެއްވާފަ އެވެ. އަދި އިސްލާމިކް ޔުނިވާސިޓީ، އައިޔޫއެމްގެ ޗާންސެލާގެ މަގާމުން ޑރ. މުހައްމަދު ޝަހީމް އަލީ ސައީދުވެސް ވަނީ މިއަދު އިސްތިއުފާ ދެއްވާފަ އެވެ.\nއެސްޓީއޯ އެމްޑަބްލިއުއެސްސީ ފެނަކަ ކޯޕްރޭޝަން + އާޒިމާ ޝަކޫރު


Mohamed Shafiu: ދަރީންގެ ޢަދާވަތްތެރިކަމުން ރައްކާތެރިވުން\nއަނބީންނާ ދަރީންނާމެދު ސަމާލުވެވޭނެ އެއްގޮތަކީ އިސްލާމީ މަންހަޖުގެ މަތީގައި އެމީހުން ތަރުބިއްޔަތު ކުރުމެވެ. ﷲ އަށް ކިޔަމަންގަތުމުގައި އެބައިމީހުންނަށް އެހީތެރިކަން ލިބޭ ގޮތުގައެވެ. ސަލަފުއްޞާލިޙުންގެ ސިޔަރަތުގައި އަހަރެމެންނަށް މިކަމާބެހޭ ވަރަށް ގިނަ ދަރުސްތަކާއި ޢިބްރަތްތައް ވެއެވެ. ޢުމަރު ބިން ޢަބްދިލްޢަޒީޒު ރަޙިމަހުﷲ އެކަލޭގެފާނުގެ ދަރިދަރިކަލުން ތަރުބިއްޔަތު ކުރެއްވީ ޞާލިޙް ދަރީންތަކެއްގެ ގޮތުގައެވެ. އެދަރީންނަށް ނަޞީޙަތް ދެއްވާ އިރުޝާދު ދެއްވާ ރިވެތި ނަމޫނާ ދެއްކެވިއެވެ. ޢުމަރު ބިން ޢަބްދުލް ޢަޒީޒުގެ ދަރިކަލެއް އޭނާގެ އަނގޮޓީގައި ހަރުކުރުމަށް އެއްހާސް ދިރުހަމު ދީފައި އެހެއް ބައްލަވައިގެންނެވި ޚަބަރު އެކަލޭގެފާނާ ހަމައަށް ފޯރުމުން ދަރިކަލުންނަށް ލިޔުއްވިއެވެ. “ތިބާ އެއްހާސް ދިރުހަމު ދީފައި އަނގޮޓީގެ އެހެއް ގަތް ޚަބަރު އަހަރެންނަށް ލިބިއްޖެއެވެ. އޭތި ވިއްކާލާށެވެ. އަދި ބަނޑުހައި ހޫނުކަންމަތީގައިވާ އެއްހާސް މީހުންނަށް ކާން ދޭށެވެ. އަދި ޗައިނާގެ ދަގަނޑު އަނގޮޓިއެއް ގަންނާށެވެ. އަދި އޭގައި ލިޔާށެވެ. “އެމީހެއްގެ ނަފުސުގެ ޤަދަރު އެނގިއްޖެ މީހަކަށް ﷲ ރަޙުމަތް ލައްވާށި!”" (ابن الجوزية- سير ومناقب عمر بن عبد العزيز ص315)\nމީސްތަކުންގެ އަޑު އެއްސެވުމަށްޓަކައި ޢުމަރު ބިން ޢަބްދިލްޢަޒީޒު މަޖިލިސްކުރެއްވި ދުވަހެއްގައި ދުވަސް ދެބައިވުމުން، އެކަލޭގެފާނު ވެފައިވާ ވަރުބަލީގެ ސަބަބުން އަރާމު ކުރެއްވުމަށްޓަކައި ކުޑަވަގުތުކޮޅެއް ނެންގެވުމަށް ޤަޞްދުކުރެއްވިއެވެ. މީސްތަކުންނަށް އެކަލޭގެފާނު ވިދާޅުވިއެވެ. ތިމަންކަލޭގެފާނު ނުކުމެވަޑައިގަންނަވަންދެން ތިޔަބައިމީހުން ތިޔަ ތިއްބެވި ތާގައި ތިއްބަވާށެވެ. އަރާމުކޮށްލެއްވުމަށްޓަކައި އެތެރެއަށް ވަދެވަޑައިގަތެވެ. އެހިނދު އެކަލޭގެފާނުގެ ދަރިކަލުން އެބައިމީހުންނާ ބައްޕާފުޅު ކޮބައިތޯ ސުވާލުކުރެއްވުމުން އަރާމުކުރެއްވުމަށްޓަކައި އެތެރެއަށް ވަދެވަޑައިގެންނެވި ވާހަކަ ބުނުމުން ބައްޕާފުޅު އަރިހަށް ވަނުމުގެ އިޛުނަ ހޯއްދަވާ ވަދެވަޑައިގެން ވިދާޅުވިއެވެ. “އޭ އަމީރުލް މުއުމިނީން އެވެ! ތިބާ އެތެރެއަށްވަދެވަޑައިގަތީ ކީއްވެތޯއެވެ؟” ޖަވާބުގައި ވިދާޅުވިއެވެ. “ކުޑަކޮށް އަރާމުކޮށްލުމަށް ބޭނުންވީއެވެ” އެހިނދު ދަރިކަލުން ވިދާޅުވިއެވެ. “ތިބާގެ ރައްޔިތުން ދޮރުކައިރީގައި ތިބާގެ އިންތިޒާރުގައި ތިއްބާ، އެބައިމީހުންނަށް ތިބާ ޖަވާބުދާރީވާންޖެހޭ ޙާލު، ތިބާއާ މަރު ބައްދަލު ނުކުރާނޭ ކަމުގެ އަމާންކަން ތިބާއަށް އޮތީހެއްޔެވެ؟” އެހިނދުގައި ޢުމަރު ބިން ޢަބްދިލްޢަޒީޒު ތެދުވެވަޑައިގެން އެމީހުންނާ ބައްދަލުކުރެއްވުމަށްޓަކައި މަޖިލީހަށް ނުކުމެވަޑައިގަތެވެ.” (ابن الجوزية- سير ومناقب عمر بن عبد العزيز ص298)\nPosted by Mohamed Shafiu at 9:11 PM\nLabels: މުޙައްމަދު ޝާފިޢު ބިން ޢަބްދުލްޣަފޫރު, ދަރީން, ތަރުބިއްޔަތު


Suneetha ah anekkaaves awardeh, mifaharu outstanding woman - vNews.mv\nސުނީތާއަށް އަނެއްކާވެސް އެވޯރޑެއް، މި ފަހަރު އައުޓްސްޓޭންޑިން ވުމަން\nއައިޝަތު އިބްރާހީމް Male' | 27 December 2021, 21:53\nރާއްޖޭގެ މުނިފޫހިފިލުވުމުގެ ދާއިރާގައި ފިޔަޖަހަމުން އަންނަ މަޝްހޫރު ނެށުންތެރިޔާ އަދި އަމިއްލަ ޕްރޮޑަކްޓްތަކެއް ނެރެ ކާމިޔާބުކަމާއެކު ވިޔަފާރިކުރަމުން އަންނަ ސުނީތާ ޢަލީ (ސުނީ) އަށް އަނެއްކާވެސް ބައިނަލްއަގްވާމީ އެވޯރޑެއް ލިބިއްޖެއެވެ.\nސުނީއަށް މިފަހަރު ލިބުނީ، ދުނިޔޭގެ އެކިއެކި ކަންކޮޅުތަކުން ކާމިޔާބީ ހާސިލްކުރަމުން އަންނަ އަންހެނުންގެ އަގުވަޒަންކޮށް ހިތްވަރު ދިނުމަށް ’ވިމަން އައިކަން އެވޯޑް’ގެ ނަމުގައި ދެމުން އަންނަ އެވޯޑުން ’އައުޓް ސްޓޭންޑިން ވިމަން އެވޯޑް‘އެވެ.\nސުނީއަށް އަށް ’އައުޓް ސްޓޭންޑިން ވިމަން އެވޯޑް‘ ލިބިފައިވަނީ ’ސުނީ ސްޕެޝަލް ޕްރޮޑަކްޝަން’ގެ ދަަށުން ކުރަމުން އަންނަ ވިޔަފާރިއަށް ބަލާފައެވެ. ވިމަން އައިކަން އާއި ޓައިމްސް ވިމަން ގުޅިގެން ކުރިއަށްގެންދާ ހަރަކާތްތަކުގެ ދަށުން ސުނީއަށް ލިބިފައިވަނީ ނަންބަރު ވަން، ވިމަން އެކްސެލެންސް އެވޯޑެވެ.\nމިމަހު ކުރީކޮޅުވެސް ސުނީއަށް ބައިނަލްއަގްވާމީ ދެ އެވޯޑެއް ލިބިފައިވެއެވެ. ސުނީއަށް ލިބިފައިވަނީ ”އޭޝިއާސް އައުޓްސްޓޭންޑިން ވުމަން އެޗީވަރ“ އެވޯޑާއި، ”އޭޝިއާސް އައުޓްސްޓޭންޑިންގ ބްރޭންޑް“ އެވޯޑެވެ.\nއޭޝިއާ އެވޯޑަކީ ވިޔަފާރިއާއި އިގްތިސާދީ ދާއިރާއިން އޭޝިއާ ބައްރުން ފާހަގަކޮށްލެވޭ ތަފާތު ޝަޚްސިއްޔަތުތަކާއި ވިޔަފާރިތައް ފާހަގަކޮށް، ދެމުން އަންނަ އެވޯޑެކެވެ. މިއީ އޭޝިއާ ސަރަޙައްދުގައި ދެވޭ މިފަދަ އެންމެ ޝަރަފުވެރި އެއް އެވޯޑްވެސްމެއެވެ.


GA atholhuga hingi tsunami housing project in 200 million Rufiyaa ahvure bodu gelumeh dhaulathah libunu!\nގއ. އަތޮޅުގަ ހިންގި ސުނާމީ ހައުސިން ޕްރޮޖެކްޓުން ދައުލަތައް ލިބުނު ގެއްލުން 200 މިލިއަނަށްވުރެ ބޮޑު!!\n0 July 12th, 2019 - 9:30 AM\nވިމްލާ ކޮންސްޓްރަކްޝަން އިން ގއ އަތޮޅުގައި އެޅި ހައުސިން ޔުނިޓްތަކުގެ ޕްރޮޖެކްޓް ނިމުނުއިރު، ދައުލަތައް 200 މިލިއަން ރުފިޔާއަށްވުރެ ގިނަ ރުފިޔާގެ ގެއްލުން ލިބިފައިވާކަމަށް އޮޑިޓް އޮފީހުން ހޯމަ ދުވަހު މަޖިލީހުގެ މަސްއޫލިއްޔަތުު އަދާ ކުރާ މިންވަރު ކޮމެޓީގައި ހާމަކުރި މައުލޫމާތުން ހަމަވެއްޖެއެވެ.\nގއ އަތޮޅުގެ4ރަށެއްގަ 289 ހައުސިން ޔުނިޓް އެޅުމަށް ވިމްލާ ކޮންސްޓްރަކްޝަނާ 2008 ވަނަ އަހަރު ހަވާލުކުރި މަޝްރޫއާއި ގުޅޭގޮތުން މިއަދު އޮޓިޓާ ޖެނެރަލްގެ އޮފީހުން ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގައި ބުނީ، ޕްރޮޖެކްޓު ނިމުނު އިރު ބަޖެޓު ކުރެވުނު އަދަދަށްވުރެ 206 ޕަސަންޓު އިިތުރަށް ހަރަދުކޮށްފައިވާކަމަށެވެ.\nދައުލަތައް ލިބުނު ގެއްލުމުގެ ގޮތުގަ އޮޓިޓް އޮފީހުން ހާމަކުރި ތަފްސީލުތައް ތިރީގައި މިވަނީއެވެ.\nޕީބީޓީސީން ސަރުކާރު ހިއްސާވާ ކުންފުނިތަކަށް 79 މިލިއަން ރުފިޔާ (އެމްޓީސީސީން ލިބެންޖެހޭ 34 މިލިއަން، ފެނަކަ ކޯޕަރޭޝަނަށް ލިބެންޖެހޭ 1.10 މިލިއަން ރުފިޔާ)\nއަމިއްލަ ފަރުދުން މެދުވެރިކޮށް ޕީބީޓީސީން ކުރި މަސަައްކަތައް ފައިސާ ނުދެއްކުމުން 1.4 މިލިއަން ރުފިޔާ ހައުސިން މިނިސްޓްރީން ދެއްކި ފައިސާ\nޕީބީޑީސީން ގެނައި މުދަލަށް ރާއްޖޭން ބޭރުގެ ކުންފުންޏެއްކަމަށްވާ ވީރާ ސްޓީލް ކޯޕަރޭޝަން އަށް ދައްކަން ޖެހުނު ފައިސާގެ ތެރެއިން 6.16 މިލިއަން ރުފިޔާ ނުދައްކާ އޮތުމުގެ ސަބަބުން އެ ފައިސާ ވެސް ހައުސިން މިނިސްޓްރީން ވަނީ ދައްކާފަ.\nމަސައްކަތް ހުއްޓާލުމުގެ ސަބަބުން ކުރިން ގެނެސްފައިވާ މުދަލުން ރިކަވާ ނުކުރެވި 36 މިލިއަން ރުފިޔާ. (އެމްޓީސީސީ މެދުވެރިކޮށް ޕީބީޑީސީން ގެނައި މުދަލަށްވާ 92 މިލިއަން ރުފިޔާގެ ފައިސާ ސައުދީ ފަންޑުން ވަނީ ޕީބީޑީސީއަށް ދައްކާފަ. އެހެން ނަމަވެސް އެ ކުންފިން މަސައްކަތްް މެދުކަނޑާލުމަށްފަހު ރާއްޖެއިން ދިޔައިރު އެމްޓީސީސއަށް ދައްކަންޖެހޭ ފައިސާ ނުދައްކާއަ އެބައޮތް.)\nވިމްލާއިން އެސްޓީއޯއަށް 29 މިލިއަން ރުފިޔާ ދައްކަން ޖެހިފަ އޮބައޮތް.\nދައުލަތުން ދެ ފަހަރަށް ދޫކޮށްފައިވާ ފައިސާގެ ތެރެއިން 8.15 މިލިއަން ރުފިޔާ އަދިވެސް ދައުލަތައް ނުލިބޭ.\nޕްރޮޖެކްޓަށް ސަރުކާރުން އެމްޓީސީސީއަށް ޑަބަލްކޮށް 3.37 މިލިއަން ރުފިޔާ ދީފައިވޭ\nވިމްލާގެ ޕްރޮޖެކްޓަަށް މުދާ ގެނައުމަށް އެމްޓީސީން އެލްސީ ހުޅުވުމަސް ސަރުކާރަށް އެމްޓީސީގެ ފަރާތުން ލިބެންޖެހޭ 65 މިލިއަން ރުފިޔާ އެބައޮތް\nމި ހުރިހާ ފައިސާއެއްގެ ޖުމްލަ 228 މިލިއަން ރުފިޔާއަށް އަރައެވެ.\nމި މައްސަލާގައި އޮޑިޓާ ޖެނެރަލްގެ އޮފީހުން މާލިއްޔަތު ކޮމެޓީގައި ބުނީ، އެ ޕްރޮކްޓު ހިންގުމުގެ ގާބިލުކަން ވިމްލާ ކޮންސްޓްރަކްޝަންގައި ނެތް އިރު ވެސް އެ ޕްރޮޖެކްޓު އުވާނުލައި އޮތްކަން ފާހަގަވާކަމަށެވެ. އަދި އެއީ ޕްރޮޖެކްޓު މޮނިޓާ ކުުމުގައި ވެފައިވާ "ފެއިލިއާ" އެއް ކަމަށެވެ.\nމި މަސައްކަތް ފުރަތަމަ ޙަވާލުކުރީ ވިމްލާ ކޮންސްޓްރަކްޝަން ޕްރައިވެޓް ލިމިޓެޑް އާ އެވެ. ނަމަވެސް މަސައްކަތް އަމިއްލައަށް ކުރިއަށް ގެންދިއުމުގެ ބަދަލުގައި އެކުންފުނިން ވަނީ މަޝްރޫޢުގެ މަސައްކަތް ފިލިޕީންސްގެ ތަފާތު ދެ ކުންފުންޏެއް ކަމަށްވާ އޭސްލީ އެލެކްސް ޕާރފޯމަންސް ބިލްޑަރސް (އޭއޭޕީބީ)އާއި ޕާރފޯމަންސް ބިލްޑަރސް އެންޑް ޑިވެލޮޕަރސް ކޯޕަރޭޝަން (ޕީބީޑީސީ)އާ އެކި ފަހަރުމަތިން ސަބްކޮންޓްރެކްޓް ކޮށްފައެވެ.\nޕްރޮޖެޓުގެ ދަށުން އަޅަން ނިންމި ހައުސިން ޔުނިޓުތައް:\nގއ. ނިލަންދޫ 50 ހައުސިން ޔުނިޓް\nގއ. ވިލިގިލީގަ 77 ހައުސިން ޔުނިޓް\nގއ. ދާންދޫގަ 87 ހައުސިން ޔުނިޓްް\nގއ. މާމެންދޫގަ 84 ހައުސިން ޔުނިޓް\nމަޝްްރޫއަށް ކަނޑައެޅު ބަޖެޓަކީ 225 މިލިއަން ރުފިޔާ އަދި މަޝްރޫއަށް ހަރަދުކުރާ ގޮތަށް އޮތީ ސައުދީ ފަންޑުގެ ފަރާތުންްނެވެ. ނަމަވެސް މުޅި ޕްރޮޖެކްޓަށް 382 މިލިއަން ރުފިޔާ ވަނީ ހަރަދުވެފައެވެ. އިތުރަށް ކުރެވުނު ހަރަދަކީ 156 މިލިއަން ރުފިޔާއެވެ. މީގެތެރެއިން 144 މިލިއަން ރުފިޔާއަކީ ދައުލަތުގެ ބަޖެޓުން ކުރެވުނު ހަރަދެވެ.\nމި ޕްރޮޖެކްޓުގަ 220 މިލިއަން ރިފިޔާއަކީ ވިމްލާ ކޮންސްޓްރަކްޝަނާ ހަވާލުކުރި އަގެވެ. އަދި އެ ކުންފުނިން ވަނީ "އެކަށީގެންވާ ގޮތައް މަސައްކަތް ކުރިއަށް ނުގެންދެވޭތީ" ދެ ސަބް ކޮންޓްރެކްޓަރުންނާ މަސައްކަތް ހަވާލުކޮށްފައެވެ. ނަމަވެސް އެ ކުންފުންޏާ ހަވާލު ކުރެވިގެން ވެސް މަސައްކަތް ކުރިއަށް ގޮސްފައެއް ނުވެއެވެ.\nއިތުރަށް ކުރެވުނު ހަރަދުގެ ތެރެއިން 156 މިލިއަން ރުފިޔާއަކީ މަަސައްކަތުގެ އަގެވެ. މިއީ ބަޖެޓު ކުރި އަދަދައްވުރެ 35 މިލިއަން ރުފިޔާ އިތުރު އަދަދެކެވެ. އަދި ކޮންްސަންޓަންސީއަށް 11 މިލިއަން ރުފިޔާ ހަރަދުކޮށްފައިވެއެވެ.\nމި ޕްރޮޖެކްޓުގެ ދަށުން މުދާ ގެނައުމަށް 46 މިލިއަން ރުފިޔާ ވަނީ ހަރަދުކޮށްފައެވެ.\nމި ޕްރޮޖެކްޓުގެ ދަށުން މުދާގެނައުމަށް އެމްޓީސީސީން މަސައްކަތް ކުރިއިއު އޭސީ ހުޅުވުމަށް ބޭނުންވާ ފައިސާ ނެތިގެން ފިނޭންސް މިނިސްޓްރީން ވަނީ 123 މިލިއަން ރުފިޔާ އެމްޓީސީސީއަށް ފޯރުކޮށްދީފައެވެ. އަދި އެގެ ތެރެއިން 46 މިލިއަން ރުފިޔާ އެމްޓީސީސީން ފިނޭންސް މިނިސްޓްރީއަށް ދައްކަން އެބައޮތެވެ.\nމުދާ ގެނައުމަށް އެމްޓީސީސީގެ ފަރާތުން ސަބް ކޮންޓްރެކްޓަރެއްގެ ގޮތުގައި ވާލުކުރި ފިލިޕީންސް ކުންފުންޏަކުން އެކި ފަރަތްތަކަށްް ދައްކަންޖެހޭ ފައިސާ ނުދައްކައިގެން ކޯޓަަށް ދިއުމުން ކޯޓުން އަމުރެއްގެ ދަށުން ހައުސިން މިނިސްޓްރީއަށް 1.4 މިލިއަން ރުފިޔާ ދައްކަންޖެހުނެވެ.\nމުދާ ރަށްރަށް ގެންދިއުމަށް 20 މިލިއަން ރުފިޔާ ހަރަދުކޮށްފައިވާއިރު އެ ފައިސާއަކީވެސް ބަޖެޓު ކުރެވިފައިވާ ފައިސާއެއް ނޫނެވެ. މި ފައިސާއަކީ 2010 ވަނަ އަހަރު ރާއްޖެއަށް އެެތެރެކުރެވޭ މުދާ ބޭލުމަށް އޮތް ގަވާއިދަށް ގެނެވުނު ބަދަލަކާ ގުޅިގެން ދައްކާފައިވާ ފައިސާތަކެކެވެ. މި ބަދަލުގެ ކުރިން އޮތީ ޕްރޮޖެކްޓެއް ހިންގާ ރަށްްރަށް މުދާ ބޭލޭނެކަމަށެވެ. ނަމަވެސް އަލަށް ގެނެވުނު އިސްލާހުގައި ބުނެފައިވަނީ މުދާ ބާލަންޖެހޭނީ ސަރަހައްދީ ބަނދަރަށްކަމަށެވެ. މި ފައިސާއަކީ މުދާ އުފުލުމާ ލޯޑުކޮށް އަންލޯޑް ކުރުމަށް ކުރި ހަރަދެވެ.\nމި ޕްރޮޖެކްޓަކީ 420 ދުވަހުގެ ތެރޭގަ ނިންމުމަށް ހަވާލުކުރި ޕްރޮޖެކްްޓެކެވެ. ޕްރޮޖެކްޓު ހަވާލުކުރީ 20 އޮކްޓޫބަރު 2008 ގައެވެ. ނަމަވެސް މަސައްކަތް ނިމުނުއިރު ނިންމަންޖެހިފައިވާ މުއްދަތައްވުރެ4އަހަރާ 10 މަސް ދުވަސް އިތުރަށް ހޭދަކުރިއެވެ. މި ޕްރޮޖެކްްޓުގެ މަސައްކަތް ނިމުނީ 31 ޖެނުއަރީ 2015 ގައެވެ.\nމި ޕްރޮކްޓު ގައި 206 ޕަސަންޓު އިތުރަށް ހަރަދުކޮށްފައިވާއިރު ސަރުކާރުގެ ކުންފުނިޔަކަށް ގިނައަދެއްގެ ފައިސާ ލިބެންޖެހެއެވެ.\nނަމަވެސް މަސައްކަތް ނިމުން ލަސްވާތީ 2010 ވަނަ އަހަރު ވެވުނު އެއްބަސްވުމެއްގެ ދަށުން މުޅި މަޝްރޫޢުގެ ހުރިހާ މަސައްކަތްތަކެއް ޕީބީޑީސީއާ ޙަވާލު ކުރެވުނެވެ. އެއަށްފަހު އެކުންފުނިން ކުރަމުން އައި މަސައްކަތް ކުރިއަށް ނުގެން ގޮސް 2012 ވަނަ އަހަރު ހުއްޓާލުމާ ގުޅިގެން ޕްރޮޖެކްޓްގެ މަސައްކަތްތައް އަލުން ވިމްލާ ކޮންސްޓްރަކްޝަނާ 2013 ވަނަ އަހަރު ހަވާލު ކުރެވުނެވެ.\nވިމްލާއިން ސިވިލްކޯޓަށް ދިއުން:\nޕްރޮޖެކްޓުގެ މަސައްކަތް ނިންމުމުން ވިމްލާ ކޮންސްޓަކްޝަން އިން ވަނީ ހައުސިން މިނިސްޓްރީއާ ދެކޮޅަށް ސިވިލް ކޯޓުގައި މައްސަލައެެއް ހުށަހަޅާފައެވެ. އެ ކުންފުނިން ވަނީ ފަސް ބިލެއްގެ ފައިސާ ހޯދުމަށް ހުށަހަޅާފައެވެ. 78 މިލިއަން ރުފިޔާގެ ފައިސާ ކްލޭމްކޮށްފައެބަހުއްޓެވެ.\nޕްރޮގްރެސް ޕޭމަންޓު ގޮތުގަ ހޯދަން ހުށަހަޅާފައިވާ 9.32 މިލިއަން ރުފިޔާ\nދެވަަނަ ޕްރޮގްރެސް ޕޭމަންޓު ގޮތުގައި ހުށަހަޅާފައިވާ 44 މިލިއަން ރުފިޔާ\nޑޮލަރުގެ އަގަށް އައިބަދަލާ ގުޅިގެން 19 މިލިއަން ރުފިޔާ\nއެސްޓީއޯއިން ނެގި މުދަލަށް ދައްކަން ޖެހޭ ޖީއެސްޓީގެ ގޮޮތުގަ 1.62 މިލިއަން ރުފިޔާ\nއިތުރު މަސައްކަތުގެ ގޮތުގަ 3.81 މިލިއަން ރުފިޔާ\nމި ފައިސާ ވިމްލާއަށް ދިނުމަށް ހައުސިން މިނިސްޓްްރީއަށް ސިވިލް ކޯޓުން ވަނީ އަންގާފައެވެ.\n"ވިމްލާ ކޮންސްޓްރަކްޝަނުން މަސައްކަތައް އެކަށީގެންވާ މޭން ޕަވާއާ، ކުންފުނީގެ މާލީ ގާބިލުކަން ނެތުމުގެ ސަބަބުން މަސައްކަތް ކުރިއަށް ނުގެންދެވި ހުރިކަން އަޅުގަނޑުމެންނަށް ފާހަގަކުރެވޭ،" އޮޑިޓާ ޖެނެރަލްގެ އޮފީހުން މާލިއްޔަތު ކޮމެޓީގައި މިއަދު ބުންޏެވެ.\nއަދި ކޯޓުން ހޯދުމަށް އެދިފައިވާ ފައިސާގެ ތެރެއިން ބޮޑު ބަޔަކީ ދައްކަންޖެހޭ ފައިސާ ނޫންކަމަށް ވެސް އެޑިޓް އޮފީހުން ބުނެއެވެ.\nސުނާމީ ގެތައް އެޅުމުން ވިމްލާ ކޮންސްޓްރަކްޝަނަށް 78 މިލިއަނަށް ވުރެ ގިނަ ރުފިޔާ ލިބެން ޖެހޭނެ ކަމަށް ސިވިލް ކޯޓުން ކޮށްފައިވާ ހުކުމާ މެދު ކޯޓުން ބޭރުގައި މަޝްވަރާ ކުރަމުން އަންނަ ކަމަށް ބަންޑާރަ ނައިބު އިބްރާހިމް ރިފްއަތުވަނީ ވިދާޅުވެފައެވެ.


Dhathuru kurun nuhuttumun Iran in City thah bandhu koffi - vNews.mv\nއެއްރަށުން އަނެއްރަށަށް ނުދެވޭގޮތަށް އީރާނުގެ ސިޓީތައް ބަންދުކޮށްފި\nސައިފް އަޒްހަރު 26 March 2020, 19:40\nއީރާނުގެ އެއް ސިޓީން އަނެއް ސިޓީއަށް ދަތުރުކުރުން، އީރާނު ސަރުކާރުން މަނާކޮށްފިއެވެ.\nއީރާނު ސަރުކާރުން މިކަން މަނާކުރީ، މާޗް 20 ވަނަ ދުވަހު ފެށުނު ފާރިސީންގެ އައު އަހަރުގެ ޗުއްޓީއާ ދިމާކޮށް ދަތުރުފަތުރު ނުކުރުމަށާއި، ގޭގައި ތިބުމަށް ކަމާބެހޭ ފަރާތްތަކުން ދިން އިރުޝާދުތަކަށް ގިނަބަޔަކު ބޯނުލަނބައި ތަންތަނަށް ދަތުރުކުރަމުންދާ މައްސަލާގައެވެ.\nމިކަމާހެދި އީރާނު ސަރުކާރުން އިއްޔެ ވަނީ ކޮރޯނާވައިރަސްގެ ދެވަނަ ބާނި އަތުވެދާނެ ކަމުގެ އިންޒާރު ދީފައެވެ.\nސަރުކާރުގެ ތަރުޖަމާނު އަލީ ރާބިއީ ވަނީ، ސިއްހީ ފަރާތްތަކުގެ އެންގުންތައް ބޮލާލާޖަހައި ފުރައިގެންދިޔަ އެންމެނާމެދު ގާނޫނީ އިމުގެ ތެރެއިން ފިޔަވަޅުއަޅާނޭ ކަމުގެ އިންޒާރުވެސް ދެއްވާފައެވެ.\nކޮވިޑް-19 ބަލީގައި އީރާނުން މިހާތަނަށް 2،234 މީހުން މަރުވެފައި ވާއިރު، ބަލި ޖެހުނު މީހުންގެ އަދަދުވަނީ 29،406 އަށް އަރާފައެވެ.\nއީރާނުގައި، ކޮރޯނާވައިރަސް ފެތުރުން ހުއްޓުމުގެ މަސައްކަތުގައި ހަރަކާތްތެރިވާ ހެޑްކުއާޓަރުގެ މެމްބަރެއް ކަމަށްވާ ހުސައިން ޒުލްފަގާރީ ވަނީ، އައު އަހަރުގެ ބަންދަށް ފުރައިގެންދިޔަ އެންމެންވެސް އެއްވެސްތާކު މަޑުނުކޮށް އެނބުރި އައުމަށް ގޮވާލައްވާފައެވެ.\nވައިރަސް ފެތުރުން ހުއްޓުވުމުގެ ފިޔަވަޅެއްގެގޮތުން ސްކޫލްތަކާއި، ޔުނިވަރސިޓީތަކާއި، ޘަގާފީ އަދި ކުޅިވަރު ސެންޓަރުތައް އީރާނު ސަރުކާރުން ބަންދުކޮށްފައި ވާއިރު، ތަންތަނަށް ނުދިއުމަށާއި، ގޭގައި ތިބުމަށް ސަރުކާރުން ގެންދަނީ ރައްޔިތުންނަށް އިރުޝާދު ދެމުންނެވެ.\nއީރާނުގެ ރައީސް ހަސަން ރޫހާނީ ވިދާޅުވީ، ވައިރަސް ފެތުރުން ކުރިއަށްއޮތް ދެހަފްތާ ތެރޭގައި މުޅިން ހުއްޓުމަކަށް ގެނެވޭނޭ ކަމަށް އުންމީދު ކުރެވޭ ކަމަށެވެ.\nހަމަ އެއާއެކު، ވައިރަސްއާ ގުޅިގެން މަދުން އާމްދަނީ ލިބޭ ރައްޔިތުންނަށް ދިމާވެފައިވާ ދަތިތަކަށް ލުއިދިނުމަށް ފިޔަވަޅުތައް އަޅުއްވަން ފަށްޓަވައިފި ކަމަށްވެސް ރައީސް އިޢްލާން ކުރެއްވިއެވެ.\nއެކަމަށްޓަކައި ގައުމުގެ މާލިއްޔާއިން އެއްބިލިއަން އެމެރިކާ ޑޮލަރު ނެންގެވުމުގެ ހުއްދައަކަށް އެދި ރޫހީ ލީޑަރު އާޔަތުﷲ އަލި ޚާމަނާއީއަށް މިއަދު ސިޓީ ފޮނުއްވާނޭ ކަމަށް އީރާނުގެ ރައީސް ވިދާޚުވިއެވެ. އީރާނު ދައުލަތުގެ ކަންކަމުގައި އެންމެފަހުބަސް ވިދާޅުވާ ބޭފުޅަކީ ރޫހީ ލީޑަރެވެ.\nރައީސް ރޫހާނީ ވިދާޅުވީ، އެމެރިކާގެ ބޮޑެތި ދަތިކުރުމުގެ ފިޔަވަޅުތަކާ އެކުވެސް ކޮވިޑް-19 ވައިރަހުގެ ކަންތަކުން އީރާނު އަރައިގަންނާނޭ ކަމަށެވެ. އަދި އިގްތިސާދުވެސް ހަމަޔަކަށް އަޅުވާނޭ ކަމަށެވެ.\nވައިރަސްއާ ދެކޮޅަށް މަސައްކަތް ކުރުމަށް ހުރި ހުރަސްތަކާހެދި، އީރާނާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތައް އުވާލުމަށް އެމެރިކާއަށް ގޮވާލުމަށް، އީރާނު ސަރުކާރުންވަނީ އދއާއި ދުނިޔޭގެ ހުރިހާ ގައުމުތަކުގެ ކިބައިން އެދިފައެވެ. ނަމަވެސް، އެމެރިކާއިންވަނީ އެއްވެސް ދުލެއް ދިނުމަށް ދެކޮޅުހަދާފައެވެ.\nބަދަލުގައި އެމެރިކާއިން ހުށަހެޅީ އީރާނަށް އިންސާނީ އެހީ ދިނުމަށެވެ. ނަމަވެސް، އެމެރިކާގެ އެ އަމަލަކީ ޓްރިކެއް ކަމަށްބުނެ އީރާނުންވަނީ އެމެރިކާގެ ހުށަހެޅުމާ ދެކޮޅު ހަދާފައެވެ.


ޖިންނީންނަކީ ޙަޤީޤަތެކެވެ. ޚުރާފާތެއްނޫނެވެ. 10 – DhiSalafiyyah\nޖިންނީންގެ ޢަޤީދާތަކާއި ދީންތައް\nއިންސީންފަދައިން ޖިންނީންގެ ތެރޭގައިވެސް މުސްލިމުންނާއި، ނަޞާރާއިންނާއި، ޔަހޫދީން އުޅެއެވެ. އަދި މުސްލިމް އިންސީންގެ ތެރޭގައިވެސް ބާޠިލު އަޤީދާތަކުގެ މީހުންނާއި، ފާސިޤު ފާޖިރު މީހުން އުޅޭފަދައިން އެސޮރުމެންގެ ތެރޭގައިވެސް އުޅެއެވެ. އެސޮރުމެން ބުނިކަމުގައި ﷲތަޢާލާ ވަޙީކުރައްވާފައިވެއެވެ. وَأَنَّا مِنَّا الصَّالِحُونَ وَمِنَّا دُونَ ذَلِكَ كُنَّا طَرَائِقَ قِدَدًا (الجن: ١١) ” އަދި ތިމަންމެންގެ ތެރެއިން ހެޔޮލަފާ މީހުންނާއި، އެނޫން މީހުންވެއެވެ. ތިމަންމެންވަނީ، ތަފާތު ބައިބަޔަށެވެ.” އިބްނު ޢައްބާސް ރަޟިޔަﷲ ޢަންހުމާ ވިދާޅުވިއެވެ. ” كُنَّا طَرَائِقَ قِدَدًا ގެ މުރާދަކީ، އަހަރެމެންގެ ތެރޭގައި މުއުމިނުންނާއި ކާފަރުންވެއެވެ.” އިބްނު ތައިމިއްޔާ ރަޙިމަހުﷲ ވިދާޅުވިއެވެ. “އެބަހީ މުސްލިމުންނާއި، ކާފަރުންނާއި، އަހުލުއްސުއްނަތުގެ މީހުންނާއި، އަހުލުލް ބިދުޢައާއި، ތަފާތު މަޛްހަބްތަކެވެ.”\nމުއުމިނު ޖިންނިން ސުވަރުގެ ވަންނާނެތޯއެވެ؟\nޖިންނީންގެ ތެރެއިންވާ ކާފަރު ޖިންނީން ވަންނާނީ ނަރަކައަށްކަމާމެދު، ކުރީގެ ޢިލްމުވެރިންނާއި ފަހުގެ ޢިލްމުވެރިންވެސް އެއްބަސްވެލައްވައެވެ. އަދި މުއުމިނު ޖިންނީން ސުވަރުގެއަށް ވަނުމާމެދު އެބޭކަލުންގެ ރައުޔު ތަފާތުވެފައިވެއެވެ. ޙާފިޡް އިބްނު ޙަޖަރު ރަޙިމަހުﷲ ވިދާޅުވިއެވެ. “މިމައްސަލައިގައި4ރައުޔެއް އައިސްފައިވެއެވެ:\n1-މުއުމިނު ޖިންނީންތައް ސުވަރުގެއަށް ވަންނާނެއެވެ. މިއީ ގިނަ ޢިލްމުވެރިންގެ ރައުޔެވެ.\n2-އެމީހުން ވާހުށީ ރަބަޟުލް ޖަންނާ ގައެވެ. މިއީ އިމާމް މާލިކާއި، ޢިލްމުވެރިންގެ ޖަމާޢަތެއްގެ ރައުޔެވެ. (ރަބަޟުލް ޖަންނާއޭ ބުނެވޭ ބަހުގެ މުރާދަކީ، ސުވަރުގޭގެ ފުރަތަމަ ދަރަޖައެވެ.)\n3-އެމީހުންނީ އަޢުރާފުގެ އަހުލުވެރީންނެވެ.\n4-ސުވަރުގެ ވަންނާނެއޭ، ނުވަތަ ނުވަންނާނެއޭވެސް ނުބުނެ ތަވައްޤުފު ވުމެވެ.”\nއިބްނު ކަޘީރު ރަޙިމަހުﷲ ވިދާޅުވިއެވެ. “ޙައްޤުގޮތަކީ، މުއުމިނު ޖިންނީންވެސް، މުއުމިނު އިންސީންފަދައިން ވަންނާނީ ސުވަރުގެއަށެވެ. މިއީ ސަލަފުންގެތެރެއިން ޖަމާޢަތެއްގެ ރައުޔެވެ. އޭގެތެރެއިން ބައެއް ބޭކަލުން މިކަމުގެ ދަލީލެއްގެގޮތުގައި އަންނަނިވި އާޔަތް ގެންނަވައެވެ. لَمْ يَطْمِثْهُنَّ إِنْسٌ قَبْلَهُمْ وَلا جَانٌّ (الرحمن: ٥٦) “އެބައިމީހުންގެ ކުރިން އިންސިއަކުވެސް އަދި ޖިންނިއަކުވެސް އެކަނބަލުންގައި ބީހިފައެއް ނުވެއެވެ.” ނަމަވެސް މިއާޔަތުން މިކަމަށް އިސްތިދުލާލުކުރުމަކީ އިތުރަށް ބަލާލަންޖެހޭ ކަމެކެވެ. އަންނަނިވި އަޔާތުން މިކަމަށް މާރަގަޅަށް ދަލާލަތު ކުރެއެވެ. وَلِمَنْ خَافَ مَقَامَ رَبِّهِ جَنَّتَانِ (٤٦)فَبِأَيِّ آلاءِ رَبِّكُمَا تُكَذِّبَانِ (الرحمن: ٤٦-٤٧) “ވެރިރައްބުގެ ޙަޟްރަތުގައި ހުއްޓި ހުންނަންޖެހޭ ހުރުމާމެދު ބިރުވެތިވެއްޖެ މީހާއަށް ދެ ބަގީޗާހުއްޓެވެ. (އޭ ޖިންނީންނާއި، އިންސީންނޭވެ!) ފަހެ، ތިޔަދެބައިމީހުން ދޮގުކޮށް އިންކާރުކުރަނީ، ތިޔަދެބައިމީހުންގެ ވެރިއިލާހުގެ ނިޢުމަތްތަކުގެ ތެރެއިން ކޮންކޮން ނިޢުމަތަކަށް ހެއްޔެވެ؟” ފަހެ ﷲތަޢާލާގެ ދީލަތިވަންތަކަމާއި އޯގާވަންތަކަމުން އެއިލާހުވަނީ، އިންސީންނާއި ޖިންނީންގެ ތެރެއިންވެސް އިޙްސާންތެރީންނަށް ސުވަރުގެ ކަނޑައަޅުއްވާފައެވެ. އަދި މިނިޢުމަތް އެއިލާހުތަޢާލާ އެބައިމީހުންނަށް ހަނދުމަކޮށްދެއްވިއެވެ. ދެންފަހެ އެއިލާހުތަޢާލާގެ މިއާޔަތަށް އިންސީންނަށްވުރެ ބޮޑަށް ބަހުން ޝުކުރު އަދާކުރީ ޖިންނީންނެވެ. އެބައިމީހުން ބުންޏެވެ. “އަޅަމެން ހައްދަވައި ގެންގުޅުއްވާ އިލާހެވެ! އިބައިލާހުގެ ނިޢުމަތްތަކުގެ ތެރެއިން އެއްވެސް ނިޢުމަތެއް ދޮގުކޮށް އިންކާރުކުރާ ބަޔަކުކަމުގައި އަޅަމެން ނުވަމުއެވެ. އެންމެހައި ޙަމްދެއްވަނީ އިބައިލާހަށެވެ.” ޖިންނީންވެސް ސުވަރުގެ ނުވަންނާނެނަމަ، ﷲތަޢާލާ އެބައިމީހުންނަށް ނުދެއްވާނެ ނިޢުމަތެއް އެބައިމީހުންނަށް ހަނދުމަކޮށްނުދެއްވާނެއެވެ.”\nޝެއިޚް ވަޙީދް އަބްދުއްސަލާމްބާލީ ވިދާޅުވިއެވެ. އިބްނު ކަޘީރު ރަޙިމަހުﷲ އެއިޝާރާތްކުރައްވަނީ ޖާބިރު ރަޟިޔަﷲޢަންހުގެ އަރިހުން ރިވާވެގެންވާ، ތިރުމީޛީގެ ރިވާޔަތަކަށެވެ. އެކަލޭގެފާނު ވިދާޅުވިއެވެ. “ރަސޫލުﷲ ޞައްލަﷲ ޢަލައިހިވަސައްލަމަ ސޫރަތުއްރަޙްމާން ނިމެންދެން ކިޔަވާ ވިދާޅުވިއެވެ. އެއަށްފަހު ޙަދީޘްކުރެއްވިއެވެ. ތިޔަބައިމީހުން ހަނު ތިޔަތިއްބެވީ ކީއްވެތޯއެވެ؟ (މިއާޔަތުގައި މިވާ ވާހަކަތަކަށް) ޖިންނީން ތިޔަބައިމީހުންނަށް ވުރެ މާރަގަޅަށް އިޖާބަދިނެވެ. ތިމަންކަލޭގެފާނު، (فَبِأَيِّ آلاءِ رَبِّكُمَا تُكَذِّبَانِ) މިއާޔަތް ކިޔަވާވިދާޅުވާ ކޮންމެފަހަރަކުމެ އެބައިމީހުން ބުނެތެވެ. އަޅަމެން ހައްދަވައި ގެންގުޅުއްވާ އިލާހެވެ! އިބައިލާހުގެ ނިޢުމަތްތަކުގެ ތެރެއިން އެއްވެސް ނިޢުމަތެއް ދޮގުކޮށް އިންކާރުކުރާ ބަޔަކުކަމުގައި އަޅަމެން ނުވަމުއެވެ. އެންމެހައި ޙަމްދެއްވަނީ އިބައިލާހަށެވެ.” (މިއީ ޙަސަންދަރަޖައިގެ ރިވާޔަތެއް ކަމުގައި އަލްބާނީ ރަޙިމަހުﷲ ވިދާޅުވެފައިވެއެވެ.)\nއިބްނު ތައިމިއްޔާ ރަޙިމަހުﷲ ވިދާޅުވިއެވެ. “ޖިންނީންގެ ތެރެއިން ކާފަރުންނަށް ޤިޔާމަތްދުވަހު ޢަޛާބު ދެވޭނެކަމަށް ޢިލްމުވެރިން އިއްތިފާޤުވެލައްވައެވެ. އަދި މުއުމިނު ޖިންނީން ސުވަރުގެ ވަންނާނޭ ކަމުގައި ޖުމްހޫރު ޢިލްމުވެރިން ވިދާޅުވެއެވެ.” އަދިވެސް ވިދާޅުވެފައިވެއެވެ. “މުއުމިނު ޖިންނީން ވާނީ ރަބަޟުލް ޖަންނާގައިކަމަށްވެސް ރިވާވެގެންވެއެވެ. އެދުވަހުން އެބައިމީހުންނަކަށް އިންސާނުންނެއް ނުފެންނާނެއެވެ. ނަމަވެސް އިންސާނުންނަށް އެބައިމީހުން ފެންނާނެތެވެ. މިއީ މާލިކާއި، ޝާފިޢީއާއި، އަޙްމަދާއި، އަބޫޔޫސުފާއި، މުޙައްމަދުގެ ކިބައިން ރިވާވެގެންވާ ރައުޔެކެވެ. އަދި މުއުމިނު ޖިންނީންގެ ޖަޒާއަކީ ނަރަކައިން މިންޖުވުންކަމުގައިވެސް ބުނެވެއެވެ. މިއީ އަބޫޙަނީފާ ރަޙިމަހުﷲގެ އަރިހުން ރިވާވެގެންވާ ރިވާޔަތެކެވެ.”


Vaahaaka - Bunedheysheyruhemey\n(24 އޭޕްރީލް 2018 އާ ގުޅޭ) -- "ހެލޯ ބްރޯސް" އެތެރެއަށް ވަން ޒުވާނާ އެއްއަތް ހިއްލާލާމުން ނިކަން ބާރަށް ބުނެލިއެވެ. ހައިރާންވެފައި ނިމްރާއަށް މިފަހަރު ވެސް ބަލާލެވުނީ ރާދިންއާއި އަރްސަލްއަށެވެ. ރާދިން ހިނިތުންވެލައިގެން ހުއްޓެއްކަމަކު އަރްސަލް ފެނުނީ ދެބުމަގޮއްޖަހާލިތަނެވެ.\n"ކީއްކުރަން ތި އައީ؟" ހަރުކަށިގޮތަކަށް އަރްސަލް ބުނެލިއެވެ.\n"ޗިލް ބްރޯ... އައި އޭމް ނޮޓް ހިއާ ޓު ސީ ޔޫ... ރާދުބެ ގާތަށް މި އައީ. އަހަރެން އަސްލު އަންނާކަށްނޫނޭ ހުރީ... ވަޓް ޓު ޑޫ ދޯ. ރާދުބެ ގާތަށް އަހަރެން ބޭނުން އިރަކު އަންނަން ހުއްދަ ދީފައި އޮތީމަ މި އައީ. ރާދުބެއާ މީޓުކުރަން އޭނާ އުޅޭ ތަނަކަށް އައުން މައްސަލައެއްނޫނެއްނު" ފޫހިކަން ދައްކަން މަސައްކަތް ކުރި ނަމަވެސް ހަލަފްއަށް ވާހަކަދެއްކުނީ ދަތްތައް ފެންނަވަރަށް ހިނިއައިސްފައި ހުރެއެވެ. ރާދިން ދެފަރާތަށް ބޯހޫރާލާފައި ހަލަފްގެ ބުރަކަށީގައި ޖަހާލަމުން އެތެރެއަށް އަންނަން ބުންޏެވެ.\nލޫންގެ މަރާ ގުޅިގެން ހަލަފް ހުރީ އެ އެޕާޓްމެންޓަށް އަންނަން ނުކެރިފައެވެ. އަރްސަލް ގަޔާވާކަން ނުދެއްކި ނަމަވެސް ލޫންއާއި ރާދިން ދުށުމުގެ ބަހަނާގައި ހަލަފް އެ މީހުންގެ ގާތަށް އާދެއެވެ. ނުރުހުން ފާޅުކުރާ ފަދަ ގޮތަކަށް ދެތިން އެއްޗެއް ހަލަފްއާ ދިމާއަށް ބުނި ނަމަވެސް އަރްސަލް ފާޅުކޮށް އެމީހުންގެ ގާތަށް އައުން ހަލަފްއަށް މަނައެއް ނުކުރެއެވެ.\n"މި އޮތީ ރާދުބެ ބުނި އެއްޗެހި... އެގޭ ފައްވަ ވަރަށް ސުވާލުކުރި. އާނާ ދައްތަ ކީއްވެ މިގޭގަ ނިދަންވީ. ޔޫ ސްލީޕިންގް ވިތް ހާ" ހަލަފްގެ އަތުގައި އޮތް ކޮތަޅު ރާދިންއަށް ދިއްކޮށްލިއެވެ. އޭނާ ބުނި އެއްޗަކުން ރާދިން ނިކަން އަވަހަށް ހަލަފްގެ ފުއްކިބައިގައި ޖަހާލިއެވެ.\n"އައުޗް! ދަތުވެއްޖޭ" ފުއްކިބައިގައި ފިރުމަމުން ހަލަފް ބުންޏެވެ.\n"ދުލުކުރީގަ ދެ އިނގިލިން ހިފަހައްޓައިގެން ހުރޭ... އޭރުން ބޭކާރު ވާހަކައެއްނުދެއްކޭނެ" ހިނިއައިސްފައި ހުރެ ރާދިން ބުނެލިއެވެ. އެހެންބުނެލާއިރަށް ހަލަފް އެގޮތަށް ޢަމަލުކުރަން އުޅުނެވެ. އެއާއެކު އޭނާގެ ލޮލުގައި ބަދިގެ ތެރޭގައި ހުރި ނިމްރާ އަޅައިގަތެވެ.\n"އާނާ ރޭގައި މިގޭގައި މަޑުކުރީތަ؟ ރާދިންއާއި އާނާއާ ދެމެދު ގުޅުމެއް އޮންނަނީތަ؟" ރާދިންއަށް ބަލަން ހުރި ނިމްރާ އަމިއްލަ ނަފްސާ ސުވާލުކޮށްލީ ހަލަފްގެ ފަރާތުން އިވުނު ވާހަކަތަކަށް ވިސްނަން ހުރެއެވެ. ޝިހާނާ އަދިވެސް ހުރީ އެގޭގައިކަން ނިމްރާއަށް އެނގިފައި ނެތީމައެވެ.\n"ހެލޯ! މީ ހަލަފް... ހޫ އާ ޔޫ؟ ތީ ރެޑްތަ؟ ރެޑް ރައިޑިންގް ހުޑްތަ؟" ސޯފާގައި އިށީންނަން އުޅެފައި ވެސް ހަލަފް އައިސް ނިމްރާގެ ކުރިމަތީ މަޑުކޮއްލަމުން ނިކަން ހިނިއައިސްފައި ހުރެ އަތްދިއްކޮއްލީ ސަލާމްކޮއްލާށެވެ.\n"ޑޯންޓް ވޮރީ... އަހަރެން މީ ބިގް ބޭޑް ވުލްފެއްނޫނޭ" ނިމްރާ ބަލަން ހުރި ގޮތުން ހަލަފް ބުނެލިއެވެ. އެ އެޕާޓްމެންޓަށް ވަނީއްސުރެ މޮޔައެއްހެން އެއްވަރަކަށް ހިނިއައިސްފައި ހަލަފް ހުރިކަން ނިމްރާއަށް ވެސް ފާހަގަވިއެވެ. ރާދިން ކަހަލަ ހިތްހެޔޮ ގޮތެއް ހަލަފްގެ ފަރާތުން ފާހަގަވިއެވެ. ނިމްރާ ހިނިތުންވެލަމުން ދެ ފަރާތަށް ބޯހޫރުވާލީ ހަލަފް ދެއްކި ވާހަކަތަކުންނެވެ.\n"އޭނާއާ ވާހަކަ ނުދައްކާ" އަރްސަލްގެ ހަރުކަށި އަޑު އިވިގެން ދިއުމާއެކު ނިމްރާ ސަލާމަށް ދިއްކޮށްލި އަތުގައި ހިފައިގެން ހުރެ ހަލަފް އެނބުރި އަރްސަލްއަށް ބަލާލިއެވެ.\n"އޯލްޑް ގްރަމްޕީ" ދެ ދަތްޕިލަ ޖައްސައިގެން ހުރެ މައުސޫމުކަމުން ފުރިހެންވި ހަލަފްގެ ހިނިތުންވުން ފުޅާކޮށްލުމާއެކު ސިއްރުން ބުނެލިއެވެ. ކިތަންމެ މަޑުން ބުނި ނަމަވެސް ނިމްރާއަށް އެ އަޑު އިވި ހީނލެވުނެވެ. އެއާއެކު އަނެއްކާ ވެސް ހަލަފްގެ ސަމާލުކަން ނިމްރާއަށް ހުއްޓިއްޖެއެވެ.\n"ސައި ބޯނަންތަ؟" ކުޑަކުއްޖަކު ފަދައިން ހަލަފް ޝައުގުވެރިވެފައި ހުރިހެން ހީވުމުން ނިމްރާ އަހާލިއެވެ.\n"އޯ ގާލް!... ޔޫ އާ ދި ބެސްޓް... ބައެއް މީހުންނަށް ނޭނގޭނޭ ގެއަށް މެހެމާނަކު އައީމަ ހިނިތުންވެލާކަށް ވެސް. މިގޭގަ އަހަރެން ގާތު ސައިބޯން އަހާލާނޭ މީހަކު ވެސް ނުވި. ޔޫ އާ ސޯ ސުވީޓް ރެޑް. ބުނަން!... ރެޑް އަތުން ދީ ފިއްޔާ ޒަހަރެއް ވެސް ބޯލަ ފާނަން" ލޮލުގެ ހިމަކޮޅުން އަރްސަލްއަށް ބަލަމުން ހަލަފް ބޮޑު ޑްރާމާގަނޑެއް ކުޅެލި ކަހަލައެވެ. އިތުރަށް ނިމްރާއަށް ހީނލެވުނެވެ. ސޯފާގައި ހަލަފްއާއި ނިމްރާއަށް ބަލަން އިން އަރްސަލްގެ ދެބުމަ ކުރިއަށްވުރެ ކައިރިކޮށްލިތަން ފެނުނެވެ.\n"އެއީ ނިމްރާ... ނީމް! އޭނާއަށް ސައި ހަދައިދީ. އަހަރެން އަންނާނަން އާނާ ހޭލައްވާލާފައި" ހުރިހާ މަންޒަރެއް ބަލަން ހުރި ރާދިން ބުނެލިއެވެ. އަދި އަތުގައި އޮތް ކޮތަޅު ހިފައިގެން އެތެރެއަށް ހިނގައިގަތެވެ.\nނިމްރާ ތަށިތައް ގެނެސް ކައުންޓަރު މަތީ އަތުރާލާފައި ހަލަފްގެ ގާތު ސައިބޯން ފަށަން އެދުނެވެ. އަދި އިތުރު އެއްޗެއް ބޭނުންތޯ އަހާލިއެވެ. އެއާއެކު ހަލަފް އެދުނީ އޭނާއަށް ފެންނަ ހިސާބުގައި ސައިބޮއެ ނިމެންދެން މަޑުކޮށްލަ ދިނުމަށެވެ. ނިމްރާ ފާޑަކަށް އަރްސަލްއަށް ބަލާލާފައި ކާމޭޒު ދޮށުން ގޮނޑިއެއް ދުރަށް ޖައްސާލާ ހަލަފްއާ ކުރިމަތިވާނޭހެން އިނެވެ. އެއްފައިމައްޗަށް އަނެއްފައި އަރުވާލައިގެން ޓިވީ ރިމޯޓު ހިފައިގެން އިން އަރްސަލްގެ ނަޒަރު ހުރީ ނިމްރާއަށް ހުއްޓިފައިކަން އޭނާއަށް އެނގެއެވެ. ހަލަފް ވާހަކައެއް ފަށާނޭ ކަމަށް ނިމްރާ މަޑުކޮށްލައިގެން އިންދާ ކައުންޓަރު މަތީ ހަލަފް ބާއްވާފައި އޮތް ތަޅުދަނޑި ފަތި ފެނުމުން ނިމްރާގެ ސަމާލުކަން އެކަމަށް ދިޔައެވެ.\n"އެއީ... އެއީ އޮރިޖިނަލްތަ؟ ޔޫ އޯން އަ ޑޭވިޑްސަން" ނިމްރާއަށް ވަރަށް ހައިރާންކަމާއެކު އަހާލެވުނު އިރު އެ ދެލޮލުން ތަފާތު ވިދުމެއް ފާޅުވެގެންދިޔައެވެ. ނިމްރާގެ ސުވާލާއެކު ހަލަފް ހީވީ ސްޓޫލް ދޫކޮށްލާފައި ކައުންޓަރުމަތިން ފުންމާލައިގެން ނިމްރާގެ ގާތަށް އަތުވެދާނޭ ހެނެވެ.\n"ރެޑް! ތީ ބައިކް ގާލެއްތަ؟ އަހަރެންގެ ބަޑީއާ މީޓުކޮށްލާނަންތަ؟ ޔޫ ގޮނާ ލަވް މައި ފެޓްބޯއީ. އިޓްސް އަ ވަންވަންފޯ ސޮފްޓެއިލް. ހީޒް އަ ބްލެކްނައިޓް. އާދެބަލަ ފޮޓޯތައް ދައްކާލާނަން" ހަލަފް އަވަސްއަވަހަށް ނޭވާއަކަށް ވެސް ހުއްޓުމެއްނެތި ވާހަކަދައްކަމުން ދިޔައިރު ނިމްރާ ނިކަން އަވަހަށް އައިސް ހަލަފްއާ ޖެހިގެން ހުރި ސްޓޫލްގައި އިށީނދެއްޖެއެވެ. އެއާއެކު ހަލަފްގެ އައިފޯނުގައި ހުރި އޭނާގެ ސައިކަލުގެ ފޮޓޯތައް ދައްކަން ފެށިއެވެ. އޭނާގެ ވިހިވަނަ އުފަންދުވަހަށް ބައްޕަ ދިން ހަދިޔާ ކަމުގައި ބުނެލީ ނިކަން ފޮނިކޮށެވެ. ހަލަފް ވަރަށް ބޮޑަށް ގަޔާވި ކަމަކަށް ނިމްރާއަށް ސައިކަލާ ބެހޭ ކަންކަން އެނގުން ވިއެވެ. އޭނާގެ ހަޔާތުގައި ސައިކަލުގެ ބައިބައިގެ ވާހަކަދެއްކުމުން އޭނާއާ އެއްހަމައެއްގައި ވާނުވާ އެނގިގެން ވާހަކަދައްކާލެވޭނޭވަރުގެ އަންހެންކުއްޖާ މި ނޫނީ ދިމާނުވެއެވެ.\n"ވަރަށް ބަލާލަން ބޭނުން" ފޮޓޯތައް ބަލަން އިނދެ ނިމްރާއަށް ބުނެލެވުނީ ކާއެއްޗެއް ފެނި ކުޅުދިޔާވެފައި އިންހެނެވެ. އެއާއެކު ހަލަފް އަވަސްއަވަހަށް ކެއުން ކުރިއަށް ގެންދިޔައީ ކައި ނިންމާލާފައި ނިމްރާއަށް ސައިކަލު ދައްކާލަން ދިއުމުގެ ޝައުގުވެރިކަމުގައެވެ.\nއެނބުރި އައި ރާދިންއަށް ނިމްރާއާއި ހަލަފް މާ އޮލަ ވާހަކައެއްގައި ތިބިކަން ފާހަގަކުރެވުނެވެ. ހަލަފްގެ މިޒާޖުގެ ގޮތުން ވެސް އޭނާއަކީ މީހުންނާ ފަސޭހައިން ރައްޓެހިކަން ބަދަހިކުރާ ޒުވާނެއްކަން ރާދިންއަށް އެނގެއެވެ. އެކަމަށް ހަލަފްގެ ހުންނަ ޅަގޮތް އެއްބާރުލުން ދެއެވެ. ހަމައެއާއެކު ރާދިންގެ ނަޒަރުގައި އަރްސަލް އަޅައިގަތެވެ. އޭނާ އައިސް ސޯފާގައި އިށީނދެ އަރްސަލްއަށް ގޮވާލިއެވެ.\n"ހަލަފްގެ ގޮތް އެނގެއެއްނު... އޭނާ އަންނަހިތުން އުޅޭ ވަރުންނޭ އަހަރެން ބުނީ އަންނާށޭ" ރާދިން ބުނެލިއެވެ.\n"އެ ދެ މީހުން އެހާ ކައިރީގައި ތިބެގެން ކޮންވާހަކައެއް އެ ދައްކަނީ... ދެންމެއޭ ފެނުނީ. އެކަމަކު އެ އަންހެނާ ވެސް ބަލާބަލަ. ހީވަނީ އަހަރުތަކެއްވަންދެން ދަންނަ ދެމީހުން ދިމާވެގެން އުޅޭހެން. އަދި ހޭވަރު ބަލާބަލަ" ނިމްރާއަށް ބަލަން އިނދެ އަރްސަލް ބުނެލިއެވެ. ރާދިން ދެވަނަ ފަހަރަށް ހަލަފްއާއި ނިމްރާއަށް ބަލާލިއެވެ.\n"އެ ތިބީ ޓިއުން ދިމާވެފައި. ހަލަފަށް އޭނާގެ ސައިކަލުގެ ވާހަކަނޫން އިތުރު ވާހަކައެއް މީހަކު ގާތުގައި ދެއްކޭނޭތަ. ދެ މޮޔައިން ޖެހިފައި އެ ތިބީ. ހެ ހެ ހެ.... މަ ވެސް އަލަށް މި ދުށީ ނިމްރާ އެވަރަށް ހިނިތުންވާތަން. މީހަކާ ވެސް އެހާ ގިނައިން ވާހަކަދައްކަނިކޮށް ފެނުނު ފުރަތަމަ ފަހަރު. ނިމްރާ ހިނިތުންވީމާ އޭނާއާ ވަރަށް ގުޅޭ ދޯ" ރާދިންގެ ވާހަކައިން އަރްސަލްއަށް ލިބުނީ އިތުރު ނުތަނަވަސްކަމެކެވެ.\n"ކޮންތާކަށް؟" ނިމްރާގެ އަތުގައި ހިފާ ދަމާލަމުން ހަލަފް އެޕާޓްމެންޓުގެ ދޮރުން ނުކުންނަން ދިޔަ ތަން ފެނި އަރްސަލް ގޮވާލިއެވެ.\n"ދޮންބޭ!... އަންނާނަން ރެޑްއަށް ބަޑީ ދައްކާލާފައި" ހިތްއަވަސްވެފައި ހުރި މީހަކުހެން ނިކަން އަވަހަށް ހަލަފް ބުނެލިއެވެ.\n"އޭނާ ގެންދާނެކަމެއްނެތް... ހަލަފް ދާތަނަކަށް އެކަނި ދޭ" އަރްސަލް ބުނެލިއެވެ. އެއާއެކު އަރްސަލްގެ ކޮނޑުގައި ރާދިން ޖެހިއެވެ.\n"ސާބަސް... އިޓްސް އޯކޭ ހަލަފް. އެކަމަކު މިގަޑީގައި ދުއްވަން ނުދާތި" ރާދިންގެ ހުއްދަ ހަލަފްއަށް ލިބުމުން އަނގަޔަށް ވައްތަރެއް ޖައްސާލާފައި އުފަލުން އަވަހަށް ނިމްރާ ގޮވައިގެން އެޕާޓްމެންޓުން ނުކުތެވެ.\n"ހަލަފް ބޭބެތަ އަރްސަލްއަކީ؟" ލިފްޓުގައި ހުރެ ނިމްރާ އަހާލިއެވެ. އެއާއެކު ހަލަފް ބޯޖަހާލިއެވެ.\n"ރާދުބެއާއި ދޮންބެއާ ދެ މީހުން ވެސް. އެ މީހުން ނުބުނޭ ދޯ ރެޑް ކައިރީ. ފެމެލީގަ އެންމެ ކުޑައީ އަހަރެން. ލޫންދައްތަ ނިޔާވީމަ އަސްލު މިގެއަށް އައުން ހުއްޓުނީ. ރެޑްއަށް އެނގޭތަ... އަސްލު މައި ފެމެލީ އިޒް ވެރީ ކޮމްޕްލިކޭޓެޑް... ޚާއްޞަކޮށް އެ ގްރަމްޕީ ދޮންބެ" ނިމްރާއަށް ބަލާލާފައި ހަލަފް އިސްޖަހާލިއެވެ.\n"އޭނާގެ މައްސަލައެއް ހުންނަހެން އަހަންނަށް ވެސް ހީވޭ... އެންގާ މެނޭޖްމެންޓު ކުލާހަކަށް އޭނާ ފޮނުވަންވީ ކަންނޭނގެ" ނިމްރާ ހިނިއައިސްފައި ބުނެލި ގޮތުން ހަލަފްގެ ގާތަށް ވެސް ހިނިއައެވެ.\n"ރެޑް މި ގޭގަ ކީއްކުރަނީ؟ ދޮންބެއާއި ރެޑްއާ ދެމެދު ކޮން ބީފެއް އޮތީ" ހަލަފް އަހާލިއެވެ. ނިމްރާއަށް އަރްސަލް ބަލާގޮތް ހަލަފްއަށް ވެސް ފާހަގަވެފައި އޮތީމައެވެ.\n"އައި ވޯކް ފޯ ޔޯ ބްރަދާ... ލައިކްއަ މެއިޑް" މަޑުމަޑުން ނިމްރާ ބުނެލިއެވެ.\n"ސީރިއަސްކޮށްތަ؟ އެކަމަކު މެއިޑަކަށްވާން ރެޑް ހާދަ ޔަންގުހެން ހީވޭ. ރެޑް ކިޔަވައިގެން ހުރިވައްތަރު ޖަހަނީ ވެސް. ރަނގަޅު ޖޮބެއް ވެސް ރެޑްއަށް ނުލިބުނީތަ؟ ރެޑް ކަހަލަ ގާލްއެއް މެއިޑަކަށް ގެނައުން އެއީ ދޮންބެގެ ސްޓައިލެއް ވެސް ނޫން... އެހެންވިޔަސް އެ ފިރިހެނާގެ ގޮތެއް ނޭނގޭނެ. ރާދުބެ ވެސް އޯކޭތަ؟ ރާދުބެ ސުވާލެއް ނުކުރޭތަ ރެޑް ތިކަހަލަ މަސައްކަތްކުރަން އައީމަ" ހަލަފްއަށް ޤަބޫލުކުރަން ދަތިވިކަހަލައެވެ.\n"އަހަރެންގެ ދިރިއުޅުން ވެސް ވަރަށް ކޮމްޕްލިކޭޓެޑް... ފައިނޭންޝިއަލީ ޑައުންވި ވަގުތު ޔޫގެ ދޮންބެ ހެލްޕްވީ. އަރްސަލް އެހެން އުޅުނަސް އޭނާއަކީ ރަނގަޅު މީހެއް. އައި އޯ ހިމް އަ ލޮޓް... އެހެންވީމަ އެ ދަރަނި އަދާކުރެވެންދެން އަހަރެން ގަސްދުކުރީ އޭނާގެ ހުށަހެޅުން ޤަބޫލުކުރަން. ޑޯންޓް ވޮރީ... އިޓްސް ނޮޓް ދެޓް ބޭޑް" ނިމްރާ ލުއި ހިނިތުންވުމެއް ހަލަފްއަށް ދިނެވެ.\n"އައި ނޯ... ދޮންބެ... ދޮންބެ ގޮތުގައި އެހެން މީހުންނަށް ކެއާ ކުރޭ... ސޯ ރެޑް... އެނގޭތަ!... މިއަދު މިކޮޅުގައި ކުޑަ ރޭހެއް އެބައޮތް. އަހަރެންގެ ފްރެންޑްސް އަންނާނެ. ކުޑަކުޑަ އިވެންޓެއް އެހެންވިޔަސް އަހަރެން ބޭނުން ރެޑްއަށް ދައުވަތިދޭން. ސަޅި ބައިކުތައް އެމީހުން ގެންގުޅޭނެ. ވާނެ އަހަރެންގެ ފެޓްބޮއީއާއެކު ރައިޑަކަށްދާން. އޭގެ އަޑު އިވުނީމަ އަދި ސަޅިވާނީ" ހަލަފްގެ ވާހަކައިގެ މިސްރާބު ބަދަލުކޮއްލިއެވެ. ނިމްރާ ވަކި އެއްޗެއް ނުބުނެ ހުރީއެވެ.\n"ރާދުބެ... އައި ރިއަލީ ލަވް ރެޑް" އެޕާޓްމެންޓުގެ ދޮރު ރާދިން ހުޅުވާލުމާއެކު ނިމްރާ ގޮވައިގެން އެތެރެއަށް ވަންނަމުން ހަލަފް ބުނެލީ ނިކަން ބާރަށެވެ. ބެލްކަނީގައި ހުރެފައި އެތެރެއަށް ވަން އަރްސަލްއަށް އެ އަޑު އިވުމާއެކު ހުއްޓެވުނެވެ.\n"ހަވީރު ރޭސް ޖަހާތަނަށް ރެޑް ގޮވައިގެން ދިޔަޔަސް އޯކޭތަ" ހަލަފް އަހާލީ ރާދިންގެ ގާތުގައެވެ. ރާދިން ބަލާލީ ނިމްރާއަށެވެ. އޭނާ ހިނިތުންވެލި ގޮތުން ރާދިން ބޯކަހާލީ ދޭނޭ ޖަވާބަށް ނޭނގިފައެވެ. އަރްސަލް ހިތްހަމަނުޖެހިފައި ހުރިހެން ރާދިންއަށް ހީވާތީއެވެ. ރާދިން ޖަވާބެއް ނުދިނުމުން ހަލަފް އާދޭސްކޮއްލިއެވެ. ނިމްރާ ކުރަންޖެހޭ މަސައްކަތްތައް އެހާތަނަށް ނިންމާލައިފިއްޔާ އޭނާ ގޮވައިގެން ދިއުމުގެ ހުއްދަ ދިނުމަށް ހަލަފް އެދުނެވެ. އިތުރު ބަހަނާގެ ގޮތުގައި ނިމްރާއަށް ހުސްވަގުތެއް ދޭންޖެހޭނެ ކަމުގައި ހަލަފް ޚިޔާލު ފާޅުކުރިއެވެ.\n"ހަލަފްތަ އޭނާއަށް މުސާރަ ދެނީ. އަހަރެން ކަމެއް ބޭނުންވެއްޖެއްޔާ އެކަމެއް ކުރާނީ ކާކު؟ ހަލަފްތަ؟" އަރްސަލް ބުނެލިއެވެ. އެއާއެކު ރާދިންއާއި ހަލަފްގެ އިތުރުން ނިމްރާގެ ނަޒަރު ވެސް އަރްސަލްއަށް ހުއްޓުނެވެ.\n"ރެޑްގެ މުސާރައިން އެވަގުތައް ކަނޑާލާ... ވަޒީފާތަކުގައި ވެސް ކަންތައް ކުރަނީ އެހެންނު. މަސައްކަތައް ނުނިކުންނަ ވަގުތުތަކަށް މުސާރައިން ކަނޑާލަނީއެއްނު" އިރުކޮޅު ވިސްނަން ހުރެފައި ހަލަފް ޖަވާބު ދިނެވެ.\n"ހަލަފް" ހަމަ އެވަގުތު ނިމްރާ ގޮވާލި ގޮތުން ހީވީ އޭނާއާ ހެދި އަރްސަލްއާއި ހަލަފް ދެބަސްނުވާށޭ ބުނަން ބޭނުންވި ހެނެވެ. ނިމްރާއަށް ބަލާލާފައި ހަލަފް އެއްލޯ މަރާލިއެވެ.\n"ޑޯންޓް ވޮރީ ރެޑް. މުސާރައިން ކެނޑޭވަރު އަހަރެން ދީފާނަން. އޭރުން އެކަން ހައްލުވީއެއްނު. ކީކޭ ރާދުބެ ބުނަނީ. އެއީ ރަނގަޅު ސޮލިއުޝަންއެއްނު" އަރްސަލް ދަތްކުނޑި ވިކާލިތަން ފެނުމުން އޭނާއަށް ބަލާލާ ހަލަފް ހީނލިއެވެ.\n"އަމިއްލައަށް މަސައްކަތެއްނުކޮށް އެހެންމީހުންގެ ފައިސާގައި ދިރިއުޅުން ހޭދަކުރާއިރު އެ ފައިސާގެ އަގެއް ނޭނގޭނެ. ބައްޕަގެ މުއްސަނދިކަމުން ހަލާކުވެފައި ހުރި ދަރިއެއް" އަރްސަލްގެ އިސްތަށިގަނޑުގައި އަތްފުނާ އަޅާލަމުން ނިމްރާއާއި ހަލަފްއާ ދޭތެރެއިން ހިނގާފައި އައިސް ސޯފާގައި އިށީނެވެ. އެކަމަށް ހަލަފް ކުޑަކޮށް ވެސް ސަމާލުކަމެއް ނުދިނެވެ. އަރްސަލްގެ އެފަދަ ވާހަކަތަކަށް އޭނާ ހޭނިފައިވާތީއެވެ. މާހައުލަށްވެރިވެގެން ދިޔަ އުދާސްކަން ކުއްލިއަކަށް ފިލައިގެން ދިޔައީ ޝިހާނާގެ އަޑުންނެވެ. ވަގުތުން ހަލަފްގެ ސަމާލުކަން ޝިހާނާއަށް ހުއްޓާލުމާއެކު އޭނާއާ ދިމާކުރަން ފެށިއެވެ. ރާދިންގެ ޓީޝާޓާއި އޭނާގެ ސްވެޓްޕޭންޓުގައި ޝިހާނާ ހުރުމުން އެކަމާ ގުޅުވާފައެވެ. އެއާއެކު ގޭތެރެއިން އަނެއްކާ ވެސް ހުނުމުގެ އަޑު އިވެންފެށިއެވެ. ނިމްރާއަށް އަރްސަލްއަށް ބަލާލެވުނީ ބޭއިޚްތިޔާރުގައެވެ. އޭރު ވެސް އޭނާގެ ތޫނު ނަޒަރު ހުރީ ނިމްރާއަށް ހުއްޓިފައެވެ. އެ ދެ ލޮލުން ނިމްރާއަށް އިންޒާރެއް ދެމުންދިޔަ ކަހަލައެވެ. އަވަސްއަވަހަށް ރާދިންގެ ގާތަށް ޖެހިލުމާއެކު މެންދުރުގެ ކެއުމާ ގުޅިގެން ނިމްރާ ވާހަކަދައްކަން ފެށިއެވެ.\nހުކުރަށް ދަމުން ރާދިން ދިޔައީ އަރްސަލްއާއި ހަލަފް ވެސް ގޮވައިގެންނެވެ. އެމީހުން އަންނަންވާއިރަށް ޝިހާނާއާއި ނިމްރާއާ ދެ މީހުންވެގެން މޭޒުމަތި ތައްޔާރު ކުރިއެވެ. ދެ މީހުން އެކަނިވުމުން ޝިހާނާގެ ހިތުގައިވާ ބައެއް ސުވާލުތައް ނިމްރާއާ ކުރިމަތި ކުރިއެވެ. އަރްސަލްއާއި ރާދިންއާ ދިމާވީ ކިހިނެއްތޯއާ އަރްސަލްގެ ގޭގައި މަސައްކަތްކުރާ ކުއްޖެއްގެ ގޮތުގައި އަންނަން ނިމްރާ ނިންމީ ކީއްވެގެންތޯއެވެ. ނިމްރާ ވެސް ހަޤީޤަތް ހާމައެއްނުކުރިއެވެ. ހަލަފް ގާތުގައި ބުނިހެން ނިމްރާ ހާލުގައި ޖެހުމުން އަރްސަލް އެހީވީ ކަމުގައި ބުނެ އެ މައުޟުޢު ބަންދުކޮށްލީއެވެ. ނިމްރާގެ ޢާއިލާގައި އެކަކު ވެސް ނެތްކަން އެނގުމުން ޝިހާނާ ވަރަށް ހައިރާންވިއެވެ. ހަމައެއާއެކު އޭނާ ނިމްރާއަށް ހަމްދަރުދީވިއެވެ. ޝިހާނާއަކީ ރާދިންއާއި އަރްސަލްގެ ޢާއިލާއާ ގުޅުން ހުރި މީހެއްތޯ ނިމްރާ ސުވާލުކުރިއެވެ. އެއާއެކު ކޮންމެވެސް ވަރަކަށް ޝިހާނާގެ ފަރާތުން އަރްސަލްގެ ޢާއިލާއާ ބެހޭ ގޮތުން އޮޅުން ފިލިއެވެ. ރާދިންއާއި އަރްސަލްއާއި ހަލަފްއަކީ ތިންބެއިން ކަމުގައި ޝިހާނާ ބުނުމުގެ އިތުރުން އަރްސަލްއާއި ރާދިން އެމީހުންގެ ބައްޕައާ ވަކިން އުޅެނީ ކަމުގައި ބުންޏެވެ. އެންމެ ކުޑައަށް ހަލަފް ހުންނާތީ އޭނާ އުޅެނީ ބައްޕައާއި މަންމަ ގާތުގައިކަން ވެސް ނިމްރާއަށް އެނގުނީ ޝިހާނާ ބުނީމައެވެ. އެކަމަކު އެމީހުން ވަކިން އުޅެނީ ކީއްވެކަމެއް ޝިހާނާ ނުބުނެއެވެ. އަރްސަލްގެ ކޮއްކޮއަށް ހަލަފްވާއިރު އޭނާ ހަލަފްއާ ގަޔާނުވާ ސަބަބެއް އެނގެން ނިމްރާ ބޭނުންވިއެވެ. އެހެންވިޔަސް ޝިހާނާ ގާތުގައި އަހާކަށް ނުކެރުނެވެ. ޝިހާނާ ވާހަކަދައްކަނީ ރަޙުމަތްތެރިއަކާ ވާހަކަދައްކާ އުސޫލުން ނަމަވެސް އެ ދެމެދުގައި ޢާއިލާގެ ތެރޭ ހުރި މައްސަލަތަކުގެ ވާހަކަ ޚިއްޞާ ކުރާހާ އެ ދެމީހުން ގާތެއްނޫނެވެ.\n"ރާދު ބުނި އަރްސަލް ބައެއްފަހަރަށް ވަރަށް ރުޅިގަދަވާކަމަށް. އެ ރުޅިގަނޑު ނިމްއަށް ބާލާލާކަން. އޭނާ ކުރިން އުޅުނު ގޮތެއްނޫން އެއީ. އަހަރެން މާލެ އައީ އަރްސަލް މެރީ ކުރި ފަހުން. ލޫންއާ މީޓުވީ އެންމެ ފަހަރަކު. އެހެންވިޔަސް އަހަންނަށް އެނގޭ އެ ދެ މީހުން ވަރަށް ގުޅޭކަން. ލޫންދެކެ އަރްސަލް ވަރަށް ލޯބިވާކަން. އޭނާގެ ދިރިއުޅުން އަހަރުތަކަކަށްފަހު ހަމަޖެހިއްޖެކަން އެނގުނު. ދޭ ވާ ސޯ މަޗް އިން ލަވް. ރަނގަޅު މީހަކު ދެނެގަނެވޭނެ އެންމެ ފުރަތަމަ ބައްދަލުވުމުން ވެސް. އެގޮތަށް އަހަންނަށް އެނގުނު ލޫން ވެސް އަރްސަލްދެކެ ވަރަށް ލޯބިވާކަން. އަދި މިހާރު ނިމްއާ ބައްދަލުވީމަ އަހަރެންގެ ހިތް ބުނި ނިމްއަކީ ވެސް ރަނގަޅު ކުއްޖެކޭ. އެކަކަށް ވެސް ބުނާކަށް ނޭނގޭނެ ދޯ އެމީހެއްގެ ލައިފްގަ ދިމާވެފައި ހުރީ ކިހާ ވަރެއްގެ ކަންތައްކަމެއް. މިހާރު ނިމްއަށް ތި ފެންނަ އަރްސަލްއަކީ މީގެ ކުރީން ދުވަހަކުވެސް މީހަކު ދެކެފައިނުވާ އަރްސަލްއެއް. ހީ އިޒް ބްރޯކަން. އޭނާ މިހާރު ވަރަށް އެކަނިވެރިވެފަ އެ ހުރީ. ރާދު އިޒް ރިއަލީ ވޮރީޑް އަބައުޓް ހިމް. އެއްވެސް އިރަކު އަރްސަލް ޝޯއެއް ނުކުރާނެ އޭނާގެ ހަޤީޤީ އިހުސާސްތަކެއް. ނިމްއަކީ ވިސްނޭ ކުއްޖެއްކަން އަހަންނަށް އެނގޭ. އޭނާ ރުޅި އައިސްގެން ކުރާކަންތައްތައް ހިތުގައި ނުލައްޗޭ. އޭނާ ކަހަލަ ފިރިހެނަކަށް މަސައްކަތް ކޮށްދެވޭނީ ވަރަށް ކެތްތެރިވެގެން... ފަހަރެއްގައި އޭނާގެ ދިރިއުޅުމަށް އަނެއްކާ ވެސް އަންހެނަކު އަތުވެއްޖެއްޔާ އެގޮތް ބަދަލުވެދާނޭހެން ހީވޭ" ނިމްރާއަށް އެއްޗެއް ވިސްނައިދޭން ޝިހާނާ މަސައްކަތް ކުރި ކަހަލައެވެ. ނިމްރާ ބޯޖަހާލަމުން ޝިހާނާއަށް ލުއި ހިނިތުންވުމެއް ރައްދުކުރިއެވެ.\nޝިހާނާއާއި ހަލަފް ބައިވެރިވީތީ ރާދިން އިނީ އުފަލުންނެވެ. އެމީހުންނާއެކު މެންދުރުގެ ކެއުމުގައި ނިމްރާ ވެސް ބައިވެރިކުރިއެވެ. އެކުވެރިކަމާއި ސަކަރާތުގެ މާޙައުލުން ނިމްރާގެ ސިކުނޑިއަށް ވަރަށް ބޮޑު ލުއިކަމެއް އިހުސާސް ކުރެވުނެވެ. އެގޮތަށް އޭނާ ހީނލާ މީހަކާ ވާހަކަދައްކާނުލާތާ އެތައް އަހަރެއްފަހުން އެ އިހުސާސްކޮއްލުމަށް ނިމްރާއަށް ފުރުޞަތު ލިބުނު ފަދައެވެ. ހަލަފްއާއި ރާދިންއާއި އަރްސަލްއަކީ ތިންބެއިން ނަމަވެސް ހަލަފްގެ ހުންނަ ޅަގޮތް ނިމްރާއަށް މަޖާވިއެވެ. އޭނާގެ ވާހަކަތަކުންނާއި އަބަދު ހީނލާފައި ހުންނަ ގޮތުން ބޭކާރު ޚިޔާލުތަކާ ދުރުވެ އަމިއްލަ ނަފްސަށް ވެސް ހިނިތުންވެވޭ ގޮތް ނިމްރާއަށް ވިއެވެ. ގިނަގިނައިން ހަލަފްއާއި ޝިހާނާ އެގެއަށް އައުމަށް ނިމްރާއަށް ހިތާހިތުން އެދެވުނެވެ. އޭރުން ގައިމު ވެސް އެ އެޕާޓްމެންޓަށް ވެރިވެފައި އޮންނަ ފަޅުކަން ފިލާނެއެވެ. ހީނލާނޭ ފުރުޞަތު އެންމެނަށް ވެސް ލިބިގެންދާނެއެވެ.\n"ހަލަފް ގެއަށް ދާއިރު އާނާދައްތަ ގެންގޮސްދޭންވީނު" ރާދިން ބުނެލިއެވެ.\n"އޯކޭ... އަހަރެން ދާނީ ސެވެންގެ ފަހުން. އިރުކޮޅަކުން ރޭސްޖަހާ ތަނަށް ދާންޖެހޭނެ" ސޯފާގައި އިން ޝިހާނާގެ އުނގުގައި ބޯ އަޅައިގެން އޮވެ ހަލަފް ބުންޏެވެ. އޭނާގެ ކުޑަކޮށް ދިގުކޮށް ހުރި ފަން އިސްތަށިގަނޑަށް އަތްލައިގެން އިނދެ ޝިހާނާ ތަންތަންކޮޅުން ގަދަމުންދިޔައެވެ. ރާދިން އެކަކަށް އިށީނދެވޭނޭހެން ހުރި ގޮނޑީގައި އިން އިރު އަރްސަލް އިނީ ދެން ހުރި ދިގު ސޯފާގައެވެ.\n"ޔޫ ރެޑީ ރެޑް" ނިމްރާ އައިތަން ފެނި ހަލަފް އަހާލިއެވެ. އޭނާއަށް ދޭނޭ ޖަވާބެއް ނޭނގިފައި ހުރި ނިމްރާ ކުޑަކޮށް ހިނިތުންވެލިއެވެ.\n"އަހަރެން ދާނީ ރެޑް ގޮވައިގެން" ރާދިންއަށް ބަލާލާފައި ހަލަފް ބުނެލިއެވެ. އެ އަޑު އަރްސަލްއަށް ވެސް އިއްވާލި ކަހަލައެވެ.\n"އޯކޭ... ބަލައިގެން އުޅޭތި. ތީ ސައިކަލަކަށް އެރިއްޖެއްޔާ ހަމަހޭވެރިކަމެއް ހުންނަ މީހެއްނޫން. ނިމްރާ ގޮވައިގެން ރޭސް ނުޖަހާތި" ރާދިން ބުނެލިއެވެ. އޭނާގެ ޝަރުތުތައް ޤަބޫލުކުރަމޭ ބުނާ ފަދައިން ބޯޖަހާލަމުން ހަލަފް ފުންމައިގެން ތެދުވިއެވެ.\n"ވަޓް!... އާނާދައްތާ!... މުޅި ބޯ އެ ހަޑިވީ" އިސްތަށިގަނޑުގައި އަތްހިންގާލެވުމާއެކު ޝިހާނާ ކޮއްފައި ހުރި ކަންތައް އެނގުމުން ހަލަފް ގޮވާލީ ތަންކޮޅެއް ބާރަށެވެ. ނުރުހުންވެފައި ހުރި މީހަކުހެން އޭނާ ދިޔައީ ރާދިންގެ ކޮޓަރިއާ ދިމާއަށެވެ.\nހަވީރު ނިމްރާ ގޮވައިގެން ހަލަފް ދިއުމުން ރާދިން ވެސް ބޭނުންވީ ބޭރަށް ނުކުމެލާށެވެ. އޭނާއާއި ޝިހާނާއާއެކު އަރްސަލް ވެސް ނުކުތެވެ. ގޭ ކުރިމަތީ ފެންނަން އޮތް އަތިރިމަތީގައި ޖަހާފައި ހުރި މޭޒުތަކުން މޭޒެއްގެ ދޮށުގައި ތިން މީހުން ތިއްބެވެ. އަރްސަލް އެއްވެސް ވަރަކަށް ވާހަކައެއް ނުދެއްކިއެވެ. އެހެން އިންދާ ޝިހާނާއަށް ފޯނެއް އައެވެ.\n"ދާންޖެހިއްޖެ" ޝިހާނާ ބުނެލިއެވެ. ޝިހާނާގެ އެހީތެރިކަމަށް އޭނާގެ ރަޙުމަތްތެރިއަކު ބޭނުންވީއެވެ. ބަލިމީހެއްގެ ކަމެއްގައި ޝިހާނާ އުޒުރެއްދައްކަން ބޭނުންނުވީއެވެ. އަރްސަލް ވެސް ޚިޔާލު ދިނީ އަވަހަށް ޝިހާނާ ބުނާ ތަނަކަށް އޭނާ ގެންގޮސް ދިނުމަށެވެ. އެކަމަށް ރާދިން އަވަސްވެލިއެވެ.\n"ސައިކަލު ނެރެންވީނު... އާނާ ލާފައި އައިސް އަހަރެމެންނަށް ދުއްވާލަން ދެވޭނެއެއްނު. އަހަރެން މިތާ މަޑުކުރާނަން ރާދު އަންނަންދެން" ރާދިން ތެދުވި ވަގުތު އޭނާގެ އަތުގައި ހިފަހައްޓާލަމުން އަރްސަލް ބުނެލިއެވެ. ހައިރާންވިއެއްކަމަކު ރާދިން ސުވާލެއް ނުކޮށް އަރްސަލް ބުނިހެން ސައިކަލު ނެރެން ދިޔައެވެ.\nހަލަފް ގެއަށް އައީސުރެން އަރްސަލްއަށް އެހެންޏާ ނުވާ އުނދަގޫތަކެއްވަމުންދިޔައެވެ. ޚާއްޞަކޮށް ނިމްރާއަށް އައި ބަދަލުތައް ފާހަގަވުމުންނެވެ. އެ ދެ މީހުންގެ މިޒާޖު ގުޅޭވަރު ފެނުމުން އެކަމުން އަރްސަލްއަށް ލިބުނީ ނުތަނަވަސްކަމެވެ. ނިމްރާ ގޮވައިގެން ސައިކަލު ރޭސް ޖަހާ ތަނަށް ހަލަފް ދިއުމުން އަރްސަލްގެ ކެތްތެރިކަން ކޮޅުން ލައިގެން ދިޔަ ކަހަލައެވެ. އެއްޗެކޭ ނުބުނަން އޭނާ ތިރީތުންފަތުގައި ދަތްއަޅާ ހިފަހައްޓާލީ ކިތައް ފަހަރު ކަމެއް ވެސް ނޭނގެއެވެ. ނިމްރާގެ އަތުގައި ހިފާ ހަލަފްއާ ދުރަށްލާން ބޭނުންވެ އެކަން ނުކުރެވިގެން ދެއަތްތިލަ މުއްކަވާލާ ބާރުކޮއްލެވުނީ ކިތައް ފަހަރަކު ކަމެއް ވެސް އަރްސަލްއަކަށް ނޭނގެއެވެ. ސިކުނޑި ހާސްވާގޮތްވެގެން އިސްތަށިގަނޑުގައި އަތްތިލަ ހިންގާލެވުނު އަދަދު ވެސް ނޭނގެއެވެ. އެކަމަކު އެހެންވާންވީ ހަޤީޤީ މަގުޞަދާ މެދު ވިސްނާކަށް އަރްސަލް ބޭނުމެއްނޫނެވެ.\n"އުފާވުމުގެ ހައްޤެއްނެތް... ހިނިތުންވެގެން ނުވާނެ" ޖެހިބާރުވެފައި ހުރި ދަތްތަކުގެ ތެރެއިން ސިއްރުސިއްރުން އަރްސަލްއަށް ބުނެލެވުނެވެ.\nރާދިން އެނބުރި އައުމާއެކު އަރްސަލް އޭނާގެ ފަހަތަށް ސައިކަލަށް އެރިއެވެ. ހުޅުމާލޭގެ އަތިރިއަށް އޮތް މަގުން ދުއްވަމުން ދަނިކޮށް އަރްސަލް އެދުނީ ހަލަފްމެން ރޭސްޖަހާ ދިމާއަށް ދިއުމަށެވެ. އެހެންވެ ރާދިން އެ ދިމާއަށް މިސްރާބު ބަދަލުކޮއްލިއެވެ. އެމީހުންނަށް ހަލަފްމެން ތިބި ދިމާ ފެންނަ ހިސާބަށް އާދެވުމާއެކު ރާދިންގެ ކޮނޑުގައި އަރްސަލް ޖަހާލީ މަޑުކޮށްލާށޭ ބުނަމުންނެވެ. ދެ ޖިންސުގެ ޒުވާނުންގެ ތެރެއިން އަރްސަލްއަށް ނިމްރާގެ ރަތްކުލައިގެ އިސްތަށިގަނޑު ފާހަގަކުރަން އުނދަގުލެއްނުވިއެވެ. ހަލަފްއާއެކު ހުރެ އެތަނުގައި ދެންތިބި ޒުވާނުންނާ ވާހަކަދައްކާ ހީނ ސަމާސާ ކުރާތަން ފެނެއެވެ. ކޮންމެވެސް ޒުވާނަކު ރެޑްބުލް ދަޅެއް ކަނޑައިގެން ގެނެސް ނިމްރާއަށް ދިއްކޮށްލި ތަން ފެނުނެވެ. ނަމަވެސް ނިމްރާ އެކަމުން މަނާވެ ގަތެވެ. ރޭސްޖަހަން އަތުރާފައި ހުރި ސައިކަލުތައް ބަލަން ތިބެފައި އެތަނުން ޒުވާނެއްގެ އަތުން ހެލްމެޓެއް ހިފައިގެން އައިސް ނިމްރާގެ ކަންފަތް ބުޑުގައި ހަލަފް ކޮންމެވެސް އެއްޗެކޭ ބުނެލިއެވެ. އަދި ނިމްރާގެ އަތުގައި ހިފައިގެން އޭނާގެ ހާލީޑޭވިޑްސަން ފެޓްބޯއީއާ ދިމާއަށް ހިނގައިގަތެވެ. އެމަންޒަރު ފެނި އަރްސަލްގެ ފައިގައި ބާއްވާލައިގެން އިން އަތްތިލަ މުއްކަވާލެވުނެވެ. އިސްތަށިގަނޑުގެ ތެރެއަށް މަހާލެވުނު އަތްތިލައިން އިސްތަށިތަކުގެ ބުޑަށް އެނގުންވާވަރަށް ވާންކޮއްލެވުނެވެ. މީހާ ތުރުތުރުއަޅާވަރުވީ ނިމްރާގެ އުނަގަނޑުގައި ހަލަފް ހިފާލުމާއެކު އޭނާގެ ސައިކަލަށް ނިމްރާ އެރުވުމުންނެވެ. ރާދިންގެ ފަހަތުން އަރްސަލް ވަގުތުން ފޭބިއެވެ.\n"ރާދު! މި ސައިކަލު އަހަރެން ބޭނުންވެއްޖެ. ގެއަށްދާން ރާދު އެހެންގޮތެއް ހޯދާ" ރުޅިގަނޑު ނުހިފެއްޓިގެން އުޅޭ މީހަކުހެން އަރްސަލް ބުނެލިއެވެ. އަދި މަޑުކުރުމެއްނެތި ހަލަފްއާ ދިމާއަށް އޭނާއައެވެ.\n"އައި ލަވް ޔޯ ހެއާ ރެޑް... ވަރަށް ގުޅޭ ރެޑްއާ" ނިމްރާގެ އިސްތަށިގަނޑު ނިތްމަތިން ރީތިކޮށްލަދިނުމާއެކު ހަލަފްގެ އަތުގައި އޮތް ހެލްމެޓް ބޮލަށް މަހާލިއެވެ. އޭނާއަށް އެނބުރި ނުލެވެނީސް ކުއްލިއަކަށް މީހަކު އައިސް ހަލަފްގެ ކޮނޑުގައި ހިފައި އެއްފަރާތްކޮއްލިއެވެ.\n"ދޮންބޭ" ހައިރާންވެފައި ހަލަފްއަށް ބުނެވުނީ އަރްސަލް ފެނުމުންނެވެ.\n"އައި އޭމް ޓޭކިން ހާ" އަރްސަލް ހަރުކަށިކަމާއެކު ބުނެލިއެވެ. އަދި ނިމްރާގެ ބޮލުން ހެލްމެޓު ނަގާ ހަލަފްގެ އަތަށް ޖެހިއެވެ. ޖެހިލުންވެ ދެ ލޯ ބޮޑުކޮށްލައިގެން ނިމްރާ އިންދާ ސައިކަލުމަތިން އޭނާގެ އުނަގަނޑުގައި ހިފާ އަރުސަލް އުފުލާލުމާއެކު ބިންމަތީގައި ބަހައްޓައިފިއެވެ.\n"ދޮންބޭ.. ރެޑް..." ވާނުވާ ނޭނގިފައި ހުރި މީހަކު ފަދައިން ހަލަފް ބުނެލިއެވެ. އަދި ނިމްރާގެ އަތުގައި ހިފަހައްޓަން އުޅޭ ކަހަލަ ގޮތަކަށް ކުރިއަށް ޖެހިލި ހިނދު އަރްސަލް ބަލާލި ގޮތުން ހަލަފް ގަނޑުވިއެވެ. ނިމްރާގެ އަތުގައި ހިފާ ދަމާފައި އޭނާ ގޮވައިގެން ރާދިން ހުރި ހިސާބަށް އަރްސަލް އައެވެ. އޭރު އެ ހުރިހާ މަންޒަރެއް ބަލަން އިން ރާދިން އަވަސްއަވަހަށް ސައިކަލުން ފޭބީއެވެ. އަރްސަލް މަޑުކުރުމެއްނެތި ސައިކަލަށް އަރާ ހުންގާނުގައި ހިފަހައްޓާލާފައި ނިމްރާއަށް ބަލާލިއެވެ. ބިރުގެންފައި ހުރި މީހަކު ފަދައިން ނިމްރާ އަވަސްއަވަހަށް އަރްސަލްގެ ފަހަތަށް އެރިއެވެ. (ނުނިމޭ)


MIB ge hissaa vihkumuge muhdhathu ithurukohfi | Mihaaru\nއެމްއައިބީގެ ކަލެކްޝަން ސެންޓަރު: އެ ބޭންކުގެ ހިއްސާ ވިއްކުމުގެ މުއްދަތު އިތުރު ކުރީ މި މަހުގެ 22 ގެ ނިޔަލަށް-- ފޮޓޯ: ނިޝާން އަލީ/ މިހާރު\nއެމްއައިބީގެ ހިއްސާ ވިއްކުމުގެ މުއްދަތު އިތުރުކޮށްފި\n11 ސެޕްޓެމްބަރ 2019 - 12:42 10 comments\nމޯލްޑިވްސް އިސްލާމިކް ބޭންކް (އެމްއައިބީ) ގެ ހިއްސާ ވިއްކުމުގެ މުއްދަތު މި މަހުގެ 22 ގެ ނިޔަލަށް އިތުރުކޮށްފި އެވެ.\nހިއްސާ ވިއްކަން ކުރިން ކަނޑައަޅާފައި އޮތީ މި މަހުގެ 18 ވަނަ ދުވަހުގެ ނިޔަލަށް ނަމަވެސް އެމްއައިބީން ބުނީ މުއްދަތު އިތުރުކުރީ މިދިޔަ ޖުލައި 28 އާއި އޯގަސްޓް 15 އަކީ ރަސްމީ ބަންދު ދުވަހެއްގެ ގޮތުގައި ސަރުކާރުން ކަނޑައެޅުމުން އޭގެ ބަދަލެއްގެ ގޮތުގައި ކަމަށެވެ.\nއެމްއައިބީގެ އައިޕީއޯ ޕްރޮސްޕެކްޓަސްގައި ބުނެފައިވާ ގޮތުގައި ހިއްސާ ވިއްކުމުގެ މުއްދަތަކީ 35 މާކެޓު ދުވަހެވެ. ނަމަވެސް ރަސްމީ ބަންދު ދުވަހެއްގެ ގޮތުގައި ދެ ދުވަސް ކަނޑައެޅުމުން އިތުރު ދެ ދުވަސް ހަމަޖެއްސީ ކަމަށް އެމްއައިބީން ބުނެ އެވެ.\nއެމްއައިބީ ޕަބްލިކް ކުންފުންޏަކަށް ހަދައި އާންމުންނަށް ހިއްސާ ވިއްކަން ފަށާފައިވަނީ މިދިޔަ ޖުލައި މަހުގެ 28 ގަ އެވެ. އެގޮތުން އެ ބޭންކުގެ 6.9 މިލިއަން ހިއްސާ ވިއްކުމަށް ވަނީ ހުޅުވާލައިފަ އެވެ. މިހާރު ވެސް އެކި ކުންފުނިތަކުންނާއި ކައުންސިލްތަކުން އަދި އަމިއްލަ ފަރާތްތަކުން އަންނަނީ އެމްއައިބީގެ ހިއްސާ ގަންނަމުންނެވެ.\nއެމްއައިބީގެ ހިއްސާ ވިއްކުމަށް ހާއްސަ ކަލެކްޝަން ސެންޓަރެއް މާލޭގައި ގާއިމްކޮށްފައިވާއިރު އެ ބޭންކުގެ މައި އިދާރާއިންނާއި ރަށްތަކުގައި ހުންނަ ބްރާންޗުތަކުން ވެސް ހިއްސާ ގަނެވޭނެ އެވެ. މީގެ އިތުރުން މޯލްޑިވްސް ސްޓޮކް އެކްސްޗޭންޖުގެ އިންފިނިޓީ ޕޯޓަލް މެދުވެރިކޮށް ވެސް ހިއްސާ ގަނެވޭނެ އެވެ.\nއިތުރު ލިޔުންތައް މޯލްޑިވްސް އިސްލާމިކް ބޭންކް އައިޕީއޯ އެމްއަބީގެ ހިއްސާ\nކަނޑައެޅި ވަރަށްވުރެ އިތުރަށް ހިއްސާ ގަންނަން ހުށަހެޅި\nއެމްއައިބީގެ ހިއްސާ އަށް ޑިމާންޑް ބޮޑު


Ankita ge post aa eku eku Shibani rulhigandu falhaigen gosfi – Iru\nްއަންކިތާގެ ޕޯސްޓާއި އެކު ޝީބާނީގެ ރުޅިގަނޑު ފަޅައިގެން ގޮސްފި\nއަންކިތާ ލޮކަންޑޭ އޭނާގެ އިންޓަގުރާމުގައި ހިއްސާކުރި ޕޯސްޓަކަށް ރުޅިވެރިކަމާއެކު ޝިބާނީ ޑަންޑޭކަރު ޖަވާބު ދީފިއެވެ. ޝިބާނީ އޭނާގެ އިންޓަގުރާމުގައި އަންކިތާ ޕޯސްޓުކުރި ސިޓީގެ ޖަވާބުކަމަށްބުނެ ލިޔެފައިވަނީ ހާލަތުގެ ފައިދާ ނަގާ އަންކިތާ އެކުރާ މަސައްކަތަކީ އަމިއްލަ ފައިދާ އާއި މަޝްހޫރުކަމުގެ ބޭނުމުގައި ކުރަމުންދާ މަސައްކަތެއްކަމަށެވެ. ސުޝާންތުގެ މަރުގެ މައްސަލައިގައި ރިއާ ކުއްވެރިކޮށް ކުޅެމުން މިދަނީ ކުޅިވަރެއްކަމަށް ބުނަމުން ޝިބާނީ ބުނެފައިވަނީ މި ކުޅިގަނޑުގެ ތެރޭގައި އެންމެ ބޮޑު ރޯލެއްކުޅެމުންދަނީ އަންކިތާކަމަށެވެ.\nއަދި އަންކިތާއަށް ގޮންޖަހަމުން ޝިބާނީ ބުނެފައިވަނީ ސުޝާންތު ރިއާދެކެ އިންތިހާއަށް ލޯބިވެފައިވާކަމަށް އަންކިތާވެސް ޤަބޫލުކުރަން ޖެހޭ ކަމަށެވެ. އަދި ހާއްސަ އެދުމެއްގެ ގޮތުން އަންކިތާއަށް ބުނެފައިވަނީ އަމިއްލަ މީހާގެ ދުޝްމިނުންނަށް ސިޓީ ޕޯސްޓު ކުރުމުގެ ކުރިން އަންކިތާއަށް އެގެންޖެހޭ ކަމަކީ އެހެން އެންމެނަށްވުރެ ބޮޑަށް ހިތުތެރޭގައި ނަފުރަތުގެ ހުޅު ރޯކޮއްގެން އުޅެނީ އަންކިތާކަމެވެ.\nމި ޕޯސްޓަކީ އަންކިތާ އެނާގެ އިންތަސްޓަގުރާމުގައި ސުޝާންތުގެ ސިކުނޑީގެ ހާލަތު ރަގަނޅު ނޫންކަން އެނގޭއިރު އޭނާއަށް ޑުރަގު ފޯރުކޮއްދިނުމުގައި ރިއާ އެހީތެރިވެދިނީ ކީއްވެތޯ ސުވާލުކޮށް އެހުރިހާކަމެއް އެގިހުރެމެ ރިއާ އެކުރި ކަންތަކުން ސުޝާންތުގެ ހާލަތު އިތުރަށް ގޯސްވެދާނެކަމަށް ނުވިސްނުނީ ކީއްވެތޯ ސުވާލުކޮށް ކޮއްފައިވާ ޕޯސްޓަކަށް ޝިބާނީ ދީފައިވާ ރައްދެކެވެ.\nޝިބާނީ ޑަންޑޭކަރަކީ މީގެ ކުރިންވެސް ރިއާގެ ދިފާއުގައި އެފަދަ އެތަށް ވާހަކަތަކެއް ދައްކަމުން އަންނަ ތަރިއެކެވެ. އަދި ރިއާ އާއި ދެކޮޅަށް ވާހަކަދެކެވޭ ކޮންމެ ފަހަރަކު އޭނަގެ ދިފާއުގައި އެންމެ ފުރަތަމަ ބަސްބުނާ އެކަކީވެސް ރިއާގެ އެކުވެރިއެއްކަމަށްވާ ޝިބާނީ ޑަންޑޭކަރެވެ.


BREAKING NEWS: Ithuru 122 Meehun Covid Ah Fassivejje - Vaguthu\nމިއަދު ރާޢްޖެ އިން އިތުރު 122 މީހުން ކޮވިޑް-19 އަށް ފައްސިވެއްޖެއެވެ.\nމިއަދު އަތޮޅުތެރޭގެ މީހުން ދިރިއުޅޭ ރަށްތަކުން 78 މީހުން ފައްސިވިއެވެ. މިއަދު އަތޮޅު ތެރެއިން ފައްސިވި މީހުންގެ އަދަދު ވަނީ އިއްޔެ އާއި އަޅައި ބަލާއިރު ވަރަށް ބޮޑަށް އިތުރުވެފައެވެ. އިއްޔެ އަތޮޅުތެރެއިން ފައްސިވީ 36 މީހުންނެވެ. މިއަދު މާލެ އިން 38 މީހުން ފައްސިވިއެވެ. ދެމީހަކު ރިސޯޓްތަކުން އަދި ހަތަރު މީހަކު ސަފާރީއަކުން މިއަދު ފައްސިވިއެވެ.\nމިއަދު ކޮވިޑަށް ޓެސްޓް ކުރީ 4119 މީހުންނެވެ. މިއަދު ކޮވިޑަށް ޓެސްޓް ކުރި މީހުންގެ ތެރެއިން %2.96 މީހުން ވަނީ ކޮވިޑަށް ފައްސިވެފައެވެ.\nމިހާރު ރާއްޖޭގައި 1564 މީހުން ކޮވިޑް ޖެހިފައި އެބަތިއްބެވެ. އޭގެތެރެއިން 16 މީހުންނަށް ހޮސްޕިޓަލްގައި އަންނަނީ ފަރުވާ ދެމުންނެވެ. މިއަދު ވަނީ 109 މީހުން ކޮވިޑުން ރަނގަޅު ވެފައެވެ.\nރާއްޖެ އިން މިހާތަނަށް ކޮވިޑަށް ފައްސިވި މީހުންގެ ޖުމްލަ އަދަދު ވަނީ 84484 އަށް އަރާފައެވެ. އޭގެތެރެއިން 82676 މީހުން ވަނީ ކޮވިޑުން ރަނގަޅު ވެފައެވެ. ކޮވިޑް ޖެހިގެން މިހާތަނަށް ރާއްޖެ އިން 231 މީހުން ނިޔާވެއްޖެއެވެ.


Meethi Salhi Ey! Dhen Beynun Gadi Aku Nidhaafai Heyleveyne - Vaguthu\nމީތި ސަޅިއޭ! ދެން ބޭނުންގަޑިޔަކު ނިދާފަ ހޭލެވޭނެ\nކިތަންމެ ބުރަކޮށް އުޅުނަސް ކޮންމެ މީހަކަށްވެސް ނިންޖަކީ ވަރަށްވެސް މުހިއްމު އެއްޗެކެވެ. ދުވާލު ހަތަރު ދަމު މަސައްކަތުގައި އުޅެފައި ނިދަން އެރުމަށްފަހު ނިދާ ނުލެވުމަކީ އެޔަށްވުރެ ވޭންބޮޑު އިތުރު އެހެން ކަމެއް ނުވާ ކަމެކެވެ. މިކަމަށް ހައްލެއް ހޯދައިދިނުމަށް މިވަނީ ސަޅި އީޖާދެއްކޮށްފައެވެ.\nޑްރީމްލައިޓްގެ ނަމުން ނަންދެވިފައިވާ މިމާސްކްއަކީ ގިނަ ފީޗަރތަކާއެކު އުފައްދާފައިވާ މާސްކެކެވެ. މި މާސްކް އަޅާލުމުން ވަށައިގެންވާ ހުރިހާ އަލިކަމެއް ބައްދާލައެވެ. އަދި ގުދުރަތީ އަޑުތަކުން ސިކުނޑިއަށް އަރާމު އިހުސާސްކުރުވައެވެ. މިއާ ގުޅިފައިވާ އެޕްގެ އެހީގައި ބޭނުން ރާގެއް ނޫނީ ލަވައެއް އިޚުތިޔާރުކުރެވޭނެއެވެ. މާސްކްގައި ރައްކާކޮށްފައިވާ ސްޕީކަރަކުން މިއަޑުތައް އިވެމުންދާނެއެވެ. މާސްކާއި އެޕް ގުޅުވައިދެނީ ބްލޫޓޫތުންނެވެ.\nޑްރީމްލައިޓް މާސްގެ ޒަރިއްޔާއިން އިއްވާދޭ އަޑުތަކަކީވެސް ސްޓްރެސް ފިލާނެފަދަ އަދި ސިކުޑިޔަށް އާރޯކަމާއި ތާޒާކަން ލިއްބައިދޭނެ އަޑުތަކެއް ކަމުގައި މި އުފެއްދި ފަރާތުން ބުނެއެވެ.\nޑްރީމްލައިޓުން ނިންދަވައިދޭ ގޮތަށް ހޭލައްވައިވެސްދެއެވެ. ސޯނާކުރެވެން ހުރުމުގެ އިތުރަށް ނިދި ހަމަވެ، ހޭލަންވެއްޖެކަމަށް އިޝާރާތްކޮށްދިނުމަށް ފަނޑުފަނޑު ފެހި އައްޔެއް މާސްކްތެރޭން އަޅުވާލައެވެ. މިކަންކަން މޮނިޓަރ ކުރުމަށް ފޯނުގައި މި މާރްސްގެ އެޕެއް އިދެއެވެ. މި އެޕްލިކޭޝަންގެ ޒަރިއްޔާއިން ހޭލާނެ ގަޑިޔާއި ނިދުނީ ކިހާއިރަކުކަންފަދަ މައުލޫމާތު ރައްކާކޮށްދެއެވެ.


T-jetty gai hingi alifaanuge haadhisaagai Fuel Express ah libunu gehlumuge badhalu dheefi - One Online\nދިވެހިން އިންޝުއަރެންސް ކުންފުނިން ފިއުލް އެކްސްޕްރެސް އަށް ޓީޖެޓީ ސަރަހައްދުގައި ހިނގި އަލިފާނުގެ ހާދިސާގައި އެ ކުންފުންޏަށް ލިބުނު ގެއްލުމުގެ ބަދަލު ހަވާލު ކުރައްވަނީ --- ފޮޓޯ: ދިވެހި އިންޝުއަރެންސް\nޓީޖެޓީ ސަރަހައްދުގައި ހިނގި އަލިފާނުގެ ހާދިސާގައި ފިއުލް އެކްސްޕްރެސް އަށް ލިބުނު ގެއްލުމުގެ ބަދަލު ދީފި\nޓީޖެޓީ ސަރަހައްދުގައި ހިނގި އަލިފާނުގެ ހާދިސާގައި ފިއުލް އެކްސްޕްރެސް މޯލްޑިވްސް އަށް ލިބުނު ގެއްލުމުގެ ބަދަލު ދިވެހި އިންޝުއަރެންސް ކުންފުނިން ދީފިއެވެ.\nދިވެހި އިންޝުއަރެންސް ކުންފުނިން މައުލޫމާތުދިން ގޮތުގައި މިއަހަރު ސެޕްޓެމްބަރު މަހު 30 ގައި ހިނގި އަލިފާނުގެ ހާދިސާގައި ފިއުލް އެކްސްޕްރެސް މޯލްޑިވްސްއަށް ލިބުނު ގެއްލުމުގެ ބަދަލު އެ ކުންފުންޏާއި ހަވާލުކޮށްދެއްވާފައިވަނީ އެކަމަށް ހާއްސަކޮށްގެން ކުރިއަށް ގެންދިޔަ ރަސްމިއްޔާތެއްގައެވެ.\nމި ޕޭމަންޓް ފިއުލް އެކްސްޕްރެސް މޯލްޑިވްސް އާއި ހަވާލުކޮށްދެއްވާފައިވަނީ ދިވެހި އިންޝުއަރެންސް ކުންފުނީގެ މެނޭޖިންގް ޑިރެކްޓަރު އަބްދުލް ވާހިދު ތައުފީގެވެ. މި ފައިސާ އާއި ފިއުލް އެކްސްޕްރެސް މޯލްޑިވްސް އިން ހަވާލުވެފައިވަނީ އެ ކުންފުނީގެ މެނޭޖިންގް ޑިރެކްޓަރު މުހައްމަދު ޝިހާބެވެ.\nމި ރަސްމިއްޔާތުގައި ދިވެހި އިންޝުއަރެންސް ކުންފުނިން މައުލޫމާތު ދިން ގޮތުގައި އެ ކުންފުނިން އަބަދުވެސް މަސައްކަތް ކުރަނީ އެ ކުންފުނިން ހިދުމަތް ހޯދާ ފަރާތްތަކަށް ދިމާވާ އެކި ހާދިސާ ތަކުން ލިބޭ ގެއްލުމުގެ ބަދަލު ވީހާވެސް އަވަހަކަށް ހޯދައިދިނުމަށެވެ. އަދި އެ ކުންފުނިން ހިދުމަތް ހޯދާ ފަރާތްތަކަށް ލިބޭ ގެއްލުން ތަކުން އަރައިގަނެ ވީހާވެސް އަވަހަކަށް ވިޔަފާރި އަލުން އަނބުރާ ފަށައިގަތުމަށް އެހީތެރިވުމަށް އަބަދުވެސް މަސައްކަތް ކުރާ ކަމަށް ދިވެހި އިންޝުއަރެންސް ކުންފުނިން ބުނެއެވެ.\nމި ރަސްމިއްޔާތުގައި ފިއުލް އެކްސްޕްރެސް މޯލްޑިވްސްގެ މެނޭޖިންގް ޑިރެކްޓަރު މުހައްމަދު ޝިހާބު ވިދާޅުވީ މި ހާދިސާގައި ދިވެހި އިންޝުއަރެންސް ކުންފުނިން މަސައްކަތް ކުރީ ޒިންމާދާރު ކަމާއެކު ކަމަށެވެ. އަދި އެކަމުގެ ސަބަބުން އެ ކުންފުންޏަށް ކުރާ އިތުބާރު ބޮޑުވެފައިވާ ކަމަށާއި، އެކުންފުންޏާއެކު ފިއުލް އެކްސްޕްރެސް މޯލްޑިވްސް އިން އޮތް ގުޅުން ވަރުގަދަ ވެފައިވާ ކަމަށް ޝިހާބު ވިދާޅުވިއެވެ.\nޓީޖެޓީގައި ހިނގި އަލިފާނުގެ ހާދިސާގައި އެސަރަހައްދުގައި އޮތް ލޯންޗެއް ވަނީ އަނދާހުލިވެފައެވެ. މީގެ އިތުރުން އެ ސަރަހައްދުގައި އޮތް 10 ތެޔޮ ބައުޒަރަކަށް އަލިފާނުގެ ސަބަބުން ގެއްލުން ލިބުނެއެވެ. އަދި އެ ބައުޒަރުތަކުގެ ތެރެއިން ފަސް ތެޔޮ ބައުޒަރެއް ބޭނުން ނުކުރެވޭ ވަރަށް އަނދާފައިވާކަމަށް ފުލުހުން މައުލޫމާތު ދީފައިވެއެވެ.\nދިވެހި އިންޝުއަރެންސް ކުންފުންޏަކީ 2016 ވަނަ އަހަރުގެ އޮކްޓޫބަރު މަހު ރަސްމީކޮށް ހިދުމަތްދޭން ފެށި ކުންފުންޏެކެވެ. މި ކުންފުންޏަކީ ދިވެހިންގެ 100 ޕަސެންޓް ހިއްސާ އޮންނަ ހަމައެކަނި އިންޝުއަރެންސް ކުންފުންޏެވެ.\nގުޅޭ ޓެގު އަލިފާނުގެ ހާދިސާ ޓީ ޖެޓީ ފިއުލްސަޕްލައިސް\nގުދަނުގައި ރޯވި އަލިފާން އަދި ކޮންޓްރޯލެއް ނުވޭ، ތިލަފުށީގައި އިތުރު ފަޔާ ޓީމެއް ވެސް ހަރަކާތްތެރިވަނީ\nހަ މީހުންނާއެކު ދަތުރުކުރި ލޯންޗެއްގައި ރޯވެ އަނދައި ހުލިވެ، ދެ މީހަކު ފިހިއްޖެ


REPORT: Afrasheem ge gathulugai javaabu nulibey bodu suvaalu!\nއަފްރާޝީމްގެ ގަތުލުގައި ޖަވާބު ނުލިބޭ ބޮޑު ސުވާލު!\nހ. ލޮބީގޭ ހުސެން ހުމާމް--\nދީނީ ހަރުކަށި ފިކުރުގެ ޖަމާއަތަކުން ކުރި ކަމެއް ވިއްޔާ "ލާދީނީ" މީހަކު ލައްވާ ކުރުވީ ކީއްކުރަން؟ ޑރ. އަފްރާޝީމް އަލީގެ މަރުގެ ތަހުގީގާ ގުޅިގެން ރިޔާސީ ކޮމިޝަނުން ނެރުނު ރިޕޯޓަށް އިޝާރާތްކޮށް މީހަކު ސުވާލުކޮށްލި އެވެ.\nއޭނާގެ ސުވާލު އަމާޒުވީ ދީނީ އިލްމުވެރިޔާ އަދި ރައްޔިތުންގެ މަޖިލީހުގެ އުނގޫފާރު ދާއިރާގެ މެންބަރު ޑރ. އަފްރާޝީމްގެ އަނިޔާވެރި ގަތުލު މުޅި ގައުމު ސިއްސުވާލިތާ ހަތް އަހަރު ފަހުން ފޮރުވާފައިއޮތް ހަގީގަތްތަކުގެ މައްޗަށް ގޮތް ނޭނގޭ މަރުތައް ބަލަން ރައީސް އިބްރާހިމް މުހައްމަދު ސޯލިހު އުފެއްދެވި ކޮމިޝަނުން އެކުލަވާލި 121 ސޮފުހާގެ ރިޕޯޓުގައި މުޅީން ދެކޮޅު ނުޖެހިއޮތް މުހިންމު ނުކުތާއެއްގެ މައްޗަށެވެ.\nއެ ރިޕޯޓުގައިވާ ގޮތުން އަފްރާޝީމް އަވަހާރަކޮށްލި މީހުނާއި އެކަން ކުރި ސަބަބު ހޯދަން މަރުގެ ކޮމިޝަނުން ކުރި ތަހުގީގުގައި ނަޒަރު ގެންގުޅެފައި ވަނީ ހަތަރު ކަމެއްގެ މައްޗަށެވެ. އެއް ކަމަކީ އަފްރާޝީމް އަވަހާރަކޮށްލީ އޭރު އިދިކޮޅުގައި ތިބި އެމްޑީޕީގެ ބަޔަކު އަޑީގައި ތިބެގެން ސިޔާސީ މަގްސަދެއް ހާސިލު ކުރާށެވެ. ދެވަނަ ކަމަކީ އަފްރާޝީމް އަވަހާރަކޮށްލާފައި ވަނީ އޭނާ އެވަގުތު ހުންނެވި ޕީޕީއެމްގެ ތެރޭގައި އޮތް ސިޔާސީ ވާދަވެރި ކަމެއްގެ ސަބަބުން ޖެހުނު މައްސަލަތަކުގެ ތެރެއިންނެވެ. ތިން ވަނަ ކަމަކީ އަފްރާޝީމް އަވަހާރަކޮށްލާފައި ވަނީ 2013 ވަނަ އަހަރުގެ ރިޔާސީ އިންތިހާބު އެމްޑީޕީއަށް ކާމިޔާބު ކުރިއަ ނުދިނުމަށްޓަކައި އެ ޕާޓީގެ ބޮލުގައި އޭނާގެ މަރުގެ ތުހުމަތު އެޅުމުގެ ބޭނުމުގައި ސިޔާސީ އެހެން ބައެކެވެ. އަދި ފަހު ކަމެއްގެ ގޮތުން ތަހުގީގު ފޯކަސްކޮށްފައި ވަނީ އަފްރާޝީމް އަވަހާރަކޮށްލީ ދީނީ ގޮތުން އުފެދިފައިވާ ހިޔާލު ތަފާތުވުމެއްގެ ތެރޭގައި ދީނީ ހަރުކަށި ބައެކެވެ.\nކޮމިޝަނުގެ ނިންމުން: ސިޔާސީ އެއް ނޫން ދީނީ\nކޮމިޝަނުގެ ރިޕޯޓަށް ބަލާއިރު، އަފްރާޝީމް އަވަހާރަކޮށްލުމުގައި ސިޔާސީ ބޭނުމެއް ނޫނީ ބައިވެރިވުމެއް އޮތް ކަމުގެ ހެއްކެއް ނެތެވެ. އަދި ދީނީ އެކި ކަންކަމާ ގުޅޭ ގޮތުން އަފްރާޝީމް ދައްކަވާ ވާހަކަތަކާ ގުޅޭ ގޮތުން އިލްމުވެރިންގެ ގިނަަ ބައެއްގެ ހިތުގައި ރުޅިވެރިކަމާއި ނަފްރަތު އުފެދިފައިވާ ކަމަށާއި ހާއްސަކޮށް ރާއްޖޭގެ ނުފޫޒު ގަދަ ދީނީ އިލްމުވެރިންގެ ޖަމާއަތަކުން އަފްރާޝީމް ކުށްވެރިކޮށް ފަތުވާ ނެރެ އޭނާގެ މައްޗަށް ޝިރުކުގެ ބޮޑެތި ތުހުމަތުތައް ކުރުމުން އަފްރާޝީމްގެ ފުރާނަ ނުރައްކަލަށް ހުށަހެޅިފައިވާ ކަމަށެވެ. އެހެންވީމާ، ގިނަ ހެކިންގެ ހެކި ބަހާއި، ތަހުގީގަށް ހޯދުނު ހޯދުންތަކުން އަފްރާޝީމް މަރާލީ ދީނީ ހަރުކަށި ފިކުރު ބައެއް އަޑީގައި ތިބެގެން ރޭވި ހީލަތްތެރި ރޭވުމެއްގެ ތެރެއިންކަމަށް ކޮމިޝަނުން އޮތީ ބުރަވެފަ އެވެ.\nޑރ. އަފްރާޝީމް އަލީ -- ފޮޓޯ: މައީދު\nއެގޮތުން އަފްރާޝީމް އަވަހާރަކޮށްލުމުގެ މަސައްކަތް އެމްޑީޕީގެ އެކްޓިވިސްޓެއް ކަމަށްވާ ހ. ހިކޯސްޓް އަލީ ޝާން (ސަޓޯ) އާއި ހ. ހިލްޓަން އަޒްލީފް ރައުފްއާ ހަވާލުކޮށްފައި ވަނީ ހަރުކަށި ފިކުރުގެ ޖަމާއަތެއް ރާއްޖޭގައި ހިންގާ މުހައްމަދު މަޒީދު ކަމަށް ރިޕޯޓުގައި ބުނެފައިވެ އެވެ. އަދި އަފްރާޝީމް ދައްކާ ވާހަކަތަކުގެ ސަބަބުން އޭނާ އަވަހާރަކޮށްލަން ޖެހޭކަން އަޒްލީފް ގަބޫލު ކުރާ ކަމަށާއި އޭނާ މަރާލާނެ ގޮތުގެ ކަންތައް ރާވާ ހިންގުމުގައި އެންމެ އިސްކޮށް ހަރަކާތްތެރިވެފައި ވަނީ އަޒްލީފް އާއި ޝާން ކަމަށް ވެސް އެ ރިޕޯޓުގައި ވަނީ ބުނެފަ އެވެ.\nއަޒްލީފް އާއި ހުމާމް އަދި ޝާންގެ އިތުރުން ވެސް އެހެން ބަޔަކު އަފްރާޝީމް އަވަހާރަކޮށްލުމުގައި އަމަލީ ގޮތުން ބައިވެރިވެފައިވާ ކަމަށް ގަބޫލު ކުރެވޭ ކަމަށް އެ ރިޕޯޓުގައި ވަނީ ބުނެފަ އެވެ. ނަމަވެސް އެއީ ކޮން ބައެއްކަން ދެނެގަނެވިފައެއް ނުވެ އެވެ.\nއެ ރިޕޯޓަށް ބަލާއިރު، އަފްރާޝީމް އަވަހާރަކޮށްލުމުގައި އަޑީގައިތިބި ހަރުކަށި ފިކުރުގެ ޖަމާއަތްތައް ފެށިގެން އައި ގޮތާއި، އެ ޖަމާއަތްތަކުން ރާއްޖޭގައި ހިންގާފައިވާ ޖަރީމާތަކުގެ ތަފްސީލުތައްވެސް ވަނީ ހިމަނައިފަ އެވެ. ކުރިން ކުރި ސުވާލަށް ބާރުލިބެނީ އެ ޖަމާއަތްތަކުގެ ތާރީހުގެ ސަބަބުންނެވެ. ސަލްޓަން ޕާކުގެ ބޮމުގެ ހާދިސާއިން ފެށިގެން، ހިއްލަތު ރަޝީދަށް ދިން ހަމަލާގެ އިތުރުން ޔާމީން ރަޝީދު މަރާލާފައިވަނީ އެ ޖަމާއަތްތަކުން ކަމަށް އެ ރިޕޯޓުގައި ވަރަށް ސާފުކޮށް ބުނެފައިވެ އެވެ.\nއަފްރާޝީމް މަރާލަން އެ ޖަމާއަތުން ނިންމީ އެކި ފޯރަމްތަކުގައި އޭނާ ދައްކަވަމުން ގެންދެވި ޝިރުކުގެ ވާހަކަތަކުގެ ސަބަބުންނެވެ. އެ މީހުން ގަބޫލުކުރާކަމަށް ރިޕޯޓުގައި ބުނީ އަފްރާޝީމް އަވަހާރަކޮށްލި ރޭ ޓީވީއެމްގެ ޕްރޮގްރާމުގައި އޭނާ ސާފު ބަހުން ތައުބާވެފައެއް ނުވެ އެވެ. ރާއްޖޭގައި ޖިހާދީ ފިކުރުގެ އެ ޖަމާއަތް ހިންގުމުގައި އިސްވެ ތިބެނީ ދަފްތަރު ނަންބަރު 471، މުހައްމަދު މަޒީދާއި ތ. އޮމަދޫ އަތިރީގޭ ސާމިތު މުހައްމަދު ކަމަށް ރިޕޯޓުގައިވެ އެވެ.\nރިޕޯޓުގައި ވަނީ 2014 ގެ ރޯދަ މަހުގެ ކުރިން ރާއްޖޭގައި ހައްދުފަހަނަޅާފައި ތިބި މީހުންގެ ގޮތުގައި ތިބީ އަލްގައިދާ ކަމަށެވެ. އެކަމަކު، ރޯދަ މަހުގެ ތެރޭގައި އަބޫބަކުރު އަލްބަޣްދާދީގެ ހަލީފަތު އިއުލާން ކުރުމާ އެކު، ރާއްޖޭގައި އޮތް އަލްގައިދާ ޖަމާއަތުގެ ލީޑަޝިޕް ބައިބައިވި ކަމަށް ރިޕޯޓުގައިވެ އެވެ.\nއަދި އެމީހުން ހިންގާ މިޝަނުތަކުގައި ބޭނުންކުރާ ފަތުވާއަކީ ލާދީނީ މީހުނަށާއި، ދީނަށް ފުރައްސާރަ ކުރާ މީހުނަށާއި، ޝިރުކުކުރާ މީހުނަށާއި، ދީން ގަބޫލުނުކޮށް އެއްޖިއްސުން ގުޅުން ހިންގުން ފަދަ ކަންކަމަށް އަރައިގަންނަ މީހުންގެ މައްޗަށް އޮތް ހުކުމަކީ މަރުގެ ހުކުމެވެ. އެފަދަ މީހުނަށް ސަރުކާރުން ފިޔަވަޅު އަޅައި، ނުހުއްޓުވައިފިނަމަ އެކަން ކުރުމަކީ އެ މީހުންގެ ފަރުޟެއްކަމަށް ގަބޫލުކުރާ ކަމަށެވެ.\nއެ ފަތުވާއާ އެއްގޮތަށް އަފްރާޝީމް އަވަހާރަކޮށްލުމަށް ރާވައި، ހަރަދުކޮށް އެކަން ކުރަން ހަވާލުކުރީ އަޒްލިފާ އެވެ. އެކަމަކު ސުވާލު އުފައްދަންޖެހެނީ އެ ހިސާބުންނެވެ. ސަބަބަކީ އަޒްލިފާއި ސާމިތު އަދި މަޒީދާ ގުޅިފައިވާގޮތް ކޮމިޝަނުގެ ރިޕޯޓުން ސާފު ނުވާތީ އެވެ. އަޒްލިފަކީ ދީނީ ހަރުކަށި ފިކުރަށް އަނބުރާލާފައިވާ މީހެއްކަމަށް ރިޕޯޓުގައި ބުނެފައިވީ ނަމަވެސް، އޭނާއަކީ ގަވައިދުން ނަމާދަށްވެސް ނުދާ މީހެއްކަމަށް އޭނާއެކު ކިޔަވަން އުޅުނު ބައެއް ދަރިވަރުން އެ ކޮމިޝަނަށް މައުލޫމާތު ދީފައިވެ އެވެ.\nދެކޮޅު ނުޖެހޭ ބައެއް ކަންކަން\nރާއްޖޭގެ އިތުރުން ބޭރުގެ އެކި ގައުމުތަކުގައި ސާމިތާއި މަޒީދު ތަބާވާ ޖަމާއަތްތަކުން ހިންގާފައިވާކަންކަމަކީ އެ މީހުން އަމިއްލައަށް އެ ޖަމާއަތްތަކުގެ ތެރެއިން ކޮށްފައިވާ ކަންކަމެވެ. ރިޕޯޓުގައިވެސް ބުނެފައިވާ ފަދައިން އެ ޖަމާއަތްތަކުގެ ރެކްރޫޓުން ޖިހާދުކުރުމަށް ބޭރަށް ދެވެންދެން، ރާއްޖޭގައި ޖިހާދުކޮށް ސުވަރުގެ ލިބިގަތުމަށް ކުރެވޭނެކަންކަން އެ ޖަމާއަތްތަކުގެ ވެރިން ކުރަމުންދެ އެވެ. އެހެންވީއިރު، އަފްރާޝީމްގެ ގަތުލު ތަފާތުވާ ސަބަބެއް ސާފެއްނުވެ އެވެ. އަފްރާޝީމް ފަދަ ހައި ޕްރޮފައިލް ބޭފުޅެއް ގަތުލުކުރުމުގެ "ފަރުޟު" އަދާކޮށް ސުވަރުގެ ލިބިގަތުމުގެ "ޝަރަފެއް" ނޫނީ ފުރުސަތެއް ކޮންޓްރެކްޓް އުސޫލުން އެ ޖަމާއަތާ ސީދާ ގުޅުމެއްނެތް އަޒްލިފާއި ޝާން އަދި ހާއްސަކޮށް ހުމާމް ފަދަ މީހެއްގެ އަތްމައްޗަށް ދޫކޮށްލަފާނެތޯ އެއީ އުފައްދަންޖެހޭ ސުވާލެކެވެ.\nދެން އޮތީ ހުމާމް ތަކުރާރުކޮށް ބުނަމުންދާ ވާހަކަ އެވެ. އަފްރާޝީމް މަރާލަން އޭނާއަށް ކޮންޓްރެކްޓު ދިނީ އަޒްލިފް މެދުވެރިކޮށް ރީކޯ މޫސާ މަނިކުގެ ދަނބިދަރި އަބްދުﷲ ޖާވިދު (ޖާ) ކަމެވެ. މަރު ކޮމިޝަނާ ފުލުހުން ހިއްސާކޮށްފައިވާ ހުމާމްގެ ތަހުގީގު ބަޔާނުގައި އޮންނަނީ ޖަލަޕީނޯ ތެރެއިން ޖާ އާއި ޖަނާގެ ބޭބެ އާއި ސްޕައި އަދި އަޒްލިފް ރައުފްއާ ބައްދަލުވި ކަމަށެވެ. އަފްރާޝީމް މަރާލަން ހަރަދުކުރާނީ ޖާ ކަމަށް ހުމާމްގެ ގާތުގައި އަޒްލިފް ބުނި ކަމަށް ރިޕޯޓުގައިވެ އެވެ.\nއަދި އެކަމަށް ހަތަރު މިލިއަނާއި ހަ މިލިއަން ރުފިޔާގެ އަދަދެއް ރީކޯ ހަރަދުކުރާނެ ކަމަށާއި، އޭގެ ތެރެއިން އެއް މިލިއަން ރުފިޔާ ހުމާމަށް ދޭނެކަމަށް އަޒްލިފް ޔަގީންކަން ދިން ކަމަށް ކޮމިޝަނަށް އޭނާ ދިން ބަޔާނުގައި ވަނީ ބުނެފަ އެވެ. އެ ތުހުމަތުގައި އެ އަހަރުގެ ޑިސެމްބަރު މަހުގެ ތެރޭގައި ޖާ ހައްޔަރުކުރި އެވެ. ނަމަވެސް، ލާރި ހޯދަން ހުމާމް ޖާ އަށް ކުރި މެސެޖުތަކެއް ފިޔަވައި އެކަމަށް ބާރު ލިބޭ ހެއްކެއް ފުލުހުންނަށް ދެއްކިފައެއްނުވެ އެވެ. އެކަމުގައި ޖާ އާ ގުޅުވޭ އެންމެ ވަރުގަދަ ހެކި ވީތަނެއް ނޭނގި ގެއްލިފައިވާކަމީ ވެސް ޝައްކު އުފެދޭ އަނެއް މައްސަލަ އެވެ.\nއޭރު ފުލުހުންގެ އިންޓެލިޖެންސްގައި މަސައްކަތް ކުރި ސުޕްރިންޓެންޑެންޓް އޮފް އިސްމާއިލް ޝަމީމް އާދަމް ކޮމިޝަނުގެ ތަހުގީގަށް ބުނެފައި ވަނީ އަފްރާޝީމްގެ މަރާ ގުޅިގެން ފޯން އިންޓަސެޕްޓް ކުރަމުން ދިޔައިރު، ހަތަރު މިލިއަން ރުފިޔާގެ މުއާމަލާތަކާ ގުޅޭ ވާހަކައެއް ޖާ ދައްކާ އޯޑިއޯއެއް، އިންޓެލިޖެންސްގައި މަސައްކަތް ކުރަމުން ދިޔަ މީހަކު ގެނެސްދިން ކަމަށެވެ. އޭނާ އެ އޯޑިއޯ އަޑު އެހި ކަމަށް ވެސް ކޮމިޝަނުގެ ތަހުގީގުގައި ޝަމީމް ބުންޏެވެ.\nޝަމީމް ބުނެފައިވާ ގޮތުގައި، އެ އޯޑިއޯގައި އެއްކޮޅުން ވާހަކަ ދެއްކީ ޖާ އެވެ. އަނެއްކޮޅުން ވާހަކަ ދެއްކީ ކޮންމެވެސް ވިޔަފާރިވެރިއެއް ކަމަށް ގަބޫލުކުރެވޭ ކަމަށް ޝަމީމްއާ ހަވާލާދީ ތަހުގީގު ރިޕޯޓުގައިވެ އެވެ. އިންޓެލިޖެންސް ޑިޕާޓްމަންޓުގެ މުވައްޒަފަކާ ހަވާލުކުރި އެ އޯޑިއޯ ވީތަނެއް ނޭނގެ އެވެ.\nހަރުކަށި ޖަމާއަތެއްކަން މާ ކުރިން ނިންމާފައި؟\nއޭރުގެ ސިޔާސީ މައިދާނުގައި ހަރަކާތްތެރިވަމުންދިޔަ ބަޔަކަށް ތުހުމަތު އަމާޒުވި ނަމަވެސް، އަފްރާޝީމް އަވަހާރަކޮށްލީ ސިޔާސީ މަގުސަދެއްގައި ކަން އެނގޭނެ ހެއްކެއް ނެތް ކަމަށް ކޮމިޝަނުގެ ރިޕޯޓުގައި ވަނީ ބުނެފަ އެވެ. ނަމަވެސް، ހަމަ އެ އުސޫލުން ބަލާނަމަ، އެކަން ރޭވުމުގައި އިސްކޮށް އުޅުނު އަޒްލިފާއި ހަރުކަށި ފިކުރުގެ ޖަމާއަތާއި އޮތް ގުޅުން ވެސް މުޅީން ސާފެއްނުވެ އެވެ. އަޒްލިފް އަކީ ހަރުކަށި ފިކުރަށް އަނބުރާލާފައިވާ މީހެއްކަމަށް ރިޕޯޓުގައި ބުނަނީ، އަފްރާޝީމް އަވަހާރަކޮށްލުމަށްފަހު އަޒްލިފް އާއި އޭނާއާއެކު ކުޑަހެންވެއިރު ގޭންގުގައި އެންމެ ގާތްކޮށް އުޅުނު އިތުރު ދެ މީހަކު ސީރިއާއަށް ގޮސްފައިވާތީ އެވެ. އަދި އަޒްލިފް ކޮލެޖުގައި އެހެން ދަރިވަރުންނަށް ފެންނަ ގޮތަށް ދޭތެރެ ދޭތެރެއިން ބަލަމުންދިޔަ ޖިހާދީ ވީޑިއޯތަކުގެ ވާހަކަވެސް ރިޕޯޓުގައި ވަނީ ހިމަނައިފަ އެވެ. އެހެނަސް، އަޒްލިފް ސީރިއާއަށް ގޮސް ހަނގުރާމައިގެ ތެރެއިން މަރުވެފައިވާކަމަށް ބުނި ނަމަވެސް، އެކަން އަދި މިހާތަނަށް ކަށަވަރުކުރެވިފައެއްވެސް ނުވެ އެވެ.\nކުރީގެ ހޯމް މިނިސްޓަރު އުމަރު ނަސީރު ގަބޫލު ކުރައްވާ ގޮތުގައި، ކޮމިޝަނުގެ ރިޕޯޓް ފުރިހަމައެއް ނޫނެވެ. އަދި ކޮމިޝަނުން ތަހުގީގުކޮށްފައިވަނީ، ދީނީ ހަރުކަށި ފިކުރުގެ ޖަމާއަތްތައް މާކުރިން "ބޮލުގައި ބަހައްޓައިގެން" ކަމަށް އުމަރު ވިދާޅުވެ އެވެ.\n"ރިޕޯޓް ކިޔާލުމުން އަޅުގަނޑަށް ވަރަށް ބޮޑަށް ދޭހަވޭ، ވަކި ގޮތަކަށް ވިސްނުން ބަހައްޓައިގެން ހަރުކަށި ފިކުރުގެ ދިމާލަށް ތަހުގީގު ގެންދަން މަސައްކަތްކޮށްފައިވާކަން. އެގޮތަކަށް ނޫން ތަހުގީގު ކުރާނީ. ވަރަށް އޯޕަން މައިންޑަޑްކޮށް، ވަކި ގޮތަކަށް މާ ކުރިން ވިސްނުން ބަހައްޓައިގެނެއް ނޫން އެކަން ކުރާނީ،" އުމަރު ވިދާޅުވި އެވެ.\nއެ ރިޕޯޓާ ގުޅިގެން އެހެން ސުވާލެއްވެސް އުމަރު އުފެއްދެވި އެވެ. "އެ ރިޕޯޓުގައި ކޮމިޝަނުގެ ހުރިހާ މެންބަރުން ސޮއި ކުރައްވާފައި ނުވަނީ، ހުރިހާ މެންބަރުން އެއްބަސްނުވާތީތޯ؟،" އުމަރު އެއްސެވި އެވެ.\nއުމަރު އިތުރަށް ވިދާޅުވި ގޮތުގައި، އަފްރާޝީމް ގަތުލާއި އޮތް ގުޅުމެއްގެ ވާހަކަ ރިޕޯޓުގައި ނެތް ނަމަވެސް، ޖަމިއްޔަތުލް ސަލަފުގެ ވާހަކަ އެތަކެއް ފަހަރަކު ރިޕޯޓުގައި ބުނެފައިވުމަކީވެސް ސުވާލު އުފައްދަންޖެހޭ މައްސަލަ އެކެވެ. އަދި އެ ރިޕޯޓާ ގުޅިގެން އެންމެ ފުރަތަމަ ކަމަކަށް ސަލަފް އުވާލަން ރައްޔިތުންގެ މަޖިލީހުން މަސައްކަތް ކުރަމުންދާކަމީ އެ ސުވާލަށް ބާރުލިބޭ ކަމެއްގެ ގޮތުގައި އުމަރު ސިފަކުރެއްވި އެވެ.\nއުމަރުވެސް އެއްބަސްވެވަޑައިގަންނަވާ ގޮތުގައި، ރިޕޯޓުގައި ތުހުމަތުކޮށްފައިވާ ޖަމިއްޔާތަކުން ރާއްޖޭގައި މީގެ ކުރިން އަދި އޭގެ ފަހުން ވެސް ހިންގާފައިހުރި ހުރިހާ ހަރަކާތްތަކަކީ އެމީހުން ރެކްރޫޓުކޮށްފައިވާ މީހުން ލައްވާ ކޮށްފައިހުރި ކަންކަމެވެ. އަފްރާޝީމް މަރުގެ ޒިންމާވެސް އެއިން އެއްވެސް ޖަމިއްޔާއަކުން ނަގާފައިނުވުމަކީ ވެސް އުމަރު އުފައްދަވާ ސުވާލެކެވެ.\nހިޔާލު ތަފާތުވުންތަކުގެ ނާޖާއިޒު ފައިދާ؟\nއެ ރިޕޯޓާ ގުޅިގެން އަވަސް އާ ވާހަކަ ދެއްކެވި ދީނީ އިލްމުވެރިއަކު ނަން ނުޖަހަން އެދި ވިދާޅުވި ގޮތުގައި، އަފްރާޝީމް ދައްކަވާ ބައެއް ވާހަކަތަކުގެ ސަބަބުން އެ ދުވަސްވަރު ހިޔާލު ތަފާތުވުމާއި ހިތްހަމަނުޖެހުން އޮތް ކަމަށެވެ. ނަމަވެސް، އެއްވެސް ދީނީ އިލްމުވެރިއަކު އަފްރާޝީމް އަވަހާރަކޮށްލަން ވިސްނައި ނުދޭނެކަން އޭނާއަށް ކަށަވަރެވެ.\n"އަފްރާޝީމާ އެންމެ ބޮޑަށް ހިޔާލު ތަފާތުވީ ގަބުރު ކައިރީގައި ދުއާ ކުރުމާބެހޭ ގޮތުން އޭނާ ވިދާޅުވި ވާހަކައެއް. އެފަދަ ކަމަކާ ގުޅިގެން އޭނާއަށް މަރުގެ ހުކުމް އަންނަންޖެހޭކަމަށް ގަބޫލުކުރާ އިލްމުވެރިއަކު ނުހުންނާނެ،" އޭނާ ވިދާޅުވި އެވެ.\nއޭނާ ގަބޫލު ކުރައްވާ ގޮތުގައި، އަފްރާޝީމާއި އެހެން އިލްމުވެރިންނާ ދެމެދު އޮތް ކޯޅުމެއްގެ ނާޖާއިޒު ފައިދާ އެހެން ބަޔަކު ނަގާފައިވާކަމުގެ ފުރުސަތު ބޮޑެވެ.\nއުމަރު ވެސް އެކަމަށް އެއްބަސްވެވަޑައިގަންނަވަ އެވެ. ނަމަވެސް، އެއީ ދީނީ ހަރުކަށި ފިކުރުގެ ޖަމާއަތަކުން ކުރި ކަމެކޭ ނޫނީ ސިޔާސީ ބަޔަކު އަޑީގައި ތިބެގެން ކުރުވި ކަމެކޭ ވިދާޅުވާން ދަތިކަމަށް އުމަރު ވިދާޅުވި އެވެ.\n"އަޅުގަނޑު ސީދާ ނުދަންނަވާނަން އެއީ ދީނީ ހަރުކަށި ފިކުރުގެ ޖަމާއަތެކޭވެސް. ނޫނީ ސިޔާސީ ބަޔެކޭވެސް. އަޅުގަނޑަށް އެނގޭހާ ވެސް އެއްޗަކީ އެ ރިޕޯޓު ފުރިހަމައެއް ނޫންކަން. އޭގައި، ދީނީ ހަރުކަށި ފިކުރާ ދިމާލަށް ބުރަވެވޭނެ ފަދަ އެއްޗެއް އަޅުގަނޑަކަށް ނުފެނުނު،" އުމަރު ފާހަގަކުރެއްވި އެވެ.\nޓެރަރިޒަމް ދީނީ އިލްމުވެރިން މަރުތައް ތަހުގީގު ކުރާ ކޮމިޝަން + ޑރ. އަފްރާޝީމް އަލީ އަފްރާޝީމް ރިޕޯޓް


Masvaruge dhuvas varu Lailathul qadhr hoadhumah takai kureveynee konkonkameh? މައްސަރުގެ ދުވަސްވަރު ލައިލަތުލްޤަދްރި ހޯދުމަށްޓަކައި ކުރެވޭނީ ކޮންކަންކަމެއް؟ – Ilm Masvaruge dhuvas varu Lailathul qadhr hoadhumah takai kureveynee konkonkameh?\nމައްސަރުގެ ދުވަސްވަރު ލައިލަތުލްޤަދްރި ހޯދުމަށްޓަކައި ކުރެވޭނީ ކޮންކަންކަމެއް؟\nޝިރުޙާނު ޢަލީ (އިބްނު ޢަލީ)\nބައެއް ކަނބަލުންގެ މައްސަރު ދުވަސްވަރު ރޯދަމަހާއި ދިމާވެއެވެ. ތިރީގައި މި ހުށަހަޅާލަނީ އެފަދަ ކަނބަލުންނަށް ރޯދަމަހުގެ ދަރުމަޔާއި ޘަވާބު ހޯދުމަށްޓަކައި ކުރެވިދާނެ ބައެއް ހެޔޮ ޢަމަލުތަކެވެ.\n1. އެންމެ ފުރަތަމަ ކަމަކަށް، މައްސަރު ދުވަސްވަރާއި ރޯދަމަހާއި ދިމާވެގެން ހިތްހަމަ ނުޖެހިފައި ނުހުންނާށެވެ. އެކަމުގެ ސަބަބުން ތިބާއަށް ދަނީ އެތައް އަޖުރެއް ލިބެމުންނެވެ. މުއުމިނަކަށް ކުރިމަތިވާ ކޮންމެ ވަރުބަލިކަމެއްގެ ސަބަބުން، ކޮންމެ ތަދެއްގެ ސަބަބުން، ކޮންމެ ކަންބޮޑުވުމެއްގެ ސަބަބުން، ކޮންމެ އުނދަގުލެއްގެ ސަބަބުން އެ މުއުމިނާގެ ކުށްފާފަތައް ފުހެވިގެންދާނެއެވެ. މިގޮތައް ފާފަތައް ފުހެވޭނީ އެ އުނދަގޫތަކާއި ކަންބޮޑުވުންތަކަށް ކެތްތެރިވީމައެވެ.\nއިމާމް މުސްލިމް ރިވާކުރައްވާފައިވާ ޞައްޙަ ޙަދީޘެއްގައިވެއެވެ.\n” مَا يُصِيبُ الْمُؤْمِنَ مِنْ وَصَبٍ وَلَا نَصَبٍ وَلَا هَمٍّ وَلَا حَزَنٍ وَلَا أَذًى وَلَا غَمٍّ، حَتَّى الشَّوْكَةُ يُشَاكُهَا، إِلَّا كَفَّرَ اللهُ مِنْ خَطَايَاهُ ”\nއެ މީހަކަށް ވަރުބަލިކަމެއް، ދާއިމީ ތަދެއް، ހިތްދަތިކަމެއް، ހިތާމައެއް، އުނދަގުލެއް އަދި ގިލަންވެރިކަމެއް ކުރިމަތިވެ، އެކަންކަމަށް އޭނާ ކެތްތެރިވެއްޖެނަމަ، އަދި އެންމެ ކުޑަމިނުން ގަޔަށް ކައްޓެއްހެރުމުން (އެކަމާއި ކެތްތެރިވެއްޖެނަމަ) އެކަމުގެ ސަބަބުން މާތްﷲ އެމީހެއްގެ ކުށްފާފަތައް ނުފުއްސަވާނޭ މުއުމިނަކު ނުވެއެވެ.\n2. ހެޔޮ ކޮންމެ ކަމެއް ކުރަން ފެށުމުގެ ކުރިން ބިސްމިﷲ ކިޔާށެވެ.\n3. ﷲ ތަޢާލާގެ އިސްމުފުޅުތަކުގެ ތެރެއިން ވީހާވެސް ގިނަ އިސްމުފުޅު ދަސްކޮށް، އެ އިސްމުފުޅުތަކުން އެކަލާނގެއަށް ދުޢާކުރާށެވެ.\n4. މުޞްޙަފުގައި ނުބީހި ހިތުން ކިޔެވޭ ސޫރަތްތައް، ގޭގައި އިނދެ ކިޔަވާށެވެ. މިސާލަކަށް އިޚްލާޞް ސޫރަތް ގިނަގިނައިން ކިޔަވާށެވެ. އިޚްލާޞް ސޫރަތް ކިޔަވައިފިނަމަ، ޤުރުއާނުގެ ތިންބައިކުޅަ އެއްބައި ކިޔެވުމުގެ އަޖުރާއި އެއްފަދަ އަޖުރު ލިބޭނެއެވެ.\n5. ތިބާ މައްސަރު ދުވަސްވަރު ޖެހުމުގެ ސަބަބުން ކުރިން އާދަވެ ކުރަމުން އައި ހެޔޮޢަމަލެއް ނުކުރެވުނުކަމުގައި ވިޔަސް، އެ ޢަމަލު ކުރުމުގެ އަޖުރު ތިބާއަށް ލިބޭނެއެވެ. މިކަމާ އުފާކުރައްވާށެވެ.\n«إِذَا مَرِضَ العَبْدُ، أَوْ سَافَرَ، كُتِبَ لَهُ مِثْلُ مَا كَانَ يَعْمَلُ مُقِيمًا صَحِيحًا» صحيح البخاري ”\n(ﷲގެ) އަޅާ ރަށުގައި ޤާއިމުވެ، ހެޔޮ ޙާލުގައިހުރެ (ޤަވާޢިދުން) ކުރާ ޢަމަލުތައް، އޭނާ ބަލިވެގެން ނުވަތަ ދަތުރުމަތީގައިވުމުގެ ސަބަބުން ނުކުރެވުނުކަމުގައިވިޔަސް އެ ޢަމަލުތަކުގެ އަޖުރު އޭނައަށް ލިޔުއްވޭނެއެވެ.”\n6. ފަހުދިހައިގެ ރޭ ތަކުގައި ކުރަން ވާރިދުވެފައިވާ ދުޢާ ގިނަގިނައިން ކިޔާށެވެ.\nޢާއިޝާ رضي الله عنها ޤަދްރި ވިލޭރޭ ކުރަށްވާނެ ދުޢާއަކާއި ބެހޭގޮތުން ސުވާލުދެންނެވުމުން ރަސޫލުﷲ ޙަދީޘްކުރެއްވިއެވެ.\n”ކަމަނާ ވިދާޅުވާށެވެ. (اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّيْ)“\nމާނައީ: ”އޭ الله! އިބައިލާހީ ގިނަގިނައިން ޢަފޫކުރައްވާ، ޢަފޫކުރެއްވުމަށް ލޯބިކުރައްވާ އިލާހެވެ. ފަހެ މިއަޅާއަށް ޢަފޫކުރައްވާންދޭވެ.“


ރާއްޖޭގައި ބާނާ މަސް ލަންކާއަށް އެކްސްޕޯޓްކުރުމަށް ހުރަހެއް ނެތް- މިނިސްޓަރ ޝާހިދު ރާއްޖޭގައި ބާނާ މަސް ލަންކާއަށް އެކްސްޕޯޓްކުރުމަށް ހުރަހެއް ނެތް- މިނިސްޓަރ ޝާހިދު\nރާއްޖޭގައި ބާނާ މަސް ލަންކާއަށް އެކްސްޕޯޓްކުރުމަށް ހުރަހެއް ނެތް- މިނިސްޓަރ ޝާހިދު\nރާއްޖޭގެ މަސްވެރިން ބާނާ މަސް ލަންކާއަށް އެކްސްޕޯޓްކުރުމުގައި އެއްވެސް ހިފެހެއްޓުމެއް އެޤައުމުން ނުގެންގުޅޭކަމަށް ފޮރިން މިނިސްޓަރ އަބްދުﷲ ޝާހިދު ވިދާޅުވެއްޖެއެވެ.\nފޮރިން މިނިސްޓަރ ޝާހިދު ވަނީ ރާއްޖޭގެ މަސްވެރިން ބާނާ މަސް ލަންކާއަށް އެކްސްޕޯޓްކުރުމާ ގުޅޭގޮތުން ލަންކާގެ ކަމާގުޅޭ ފަރާތްތަކާއި މަޝްވަރާކުރައްވާފައެވެ. އެގޮތުން މިނިސްޓަރ ޝާހިދު ވަނީ ލަންކާގެ ފޮރިން މިނިސްޓަރ ގިނޭސް ގުނަވަދަނައާއި ލަންކާގެ ފިޝަރީޒް މިނިސްޓަރ ޑޮގްލަސް ޑެވަނަންދައާއި އެޤައުމުގެ ފިނޭންސް މިނިސްޓަރ އަޖިތް ނިވާޑްއާއި ބައްދަލުކުރައްވާފައެވެ.\nފޮރިން މިނިސްޓްރީން ވިދާޅުވީ، ލަންކާގެ ސަރުކާރު ބަދަލުވެ، އެ ޤައުމުގެ މަސްވެރިކަމުގެ ސިނާއަތް ކުރިއެރުވުމަށްޓަކައި ލަންކާއަށް އެހެން ޤައުމުތަކުން މަސް އެކްސްޕޯޓްކުރުން ހިފަހައްޓާފައިވާކަމަށެވެ. ނަމަވެސް އެޤައުމުގެ ކަމާބެހޭ ފަރާތްތަކާއެކު ބޭއްވި މަޝްވަރާތަކަށްފަހު ރާއްޖެއިން ލަންކާއަށް މަސް އެކްސްޕޯޓްކުރުމުގައި އެއްވެސް ހިފެހެއްޓުމެއް ނޯންނާނެކަމުގެ ޔަޤީންކަން އެޤައުމުގެ ކަމާބެހޭ ފަރާތްތަކުން ދީފައިވާކަމަށް ފޮރިން މިނިސްޓްރީން މައުލޫމާތުދެއެވެ.\nރާއްޖެއިން އެންމެ ގިނައިން މުދާ އެކްސްޕޯޓްކުރާ ޤައުމުތަކުގެ ތެރޭގައި ލަންކާ ހިމެނެއެވެ. މޯލްޑިވްސް ކަސްޓަމްސްއިން އާންމުކޮށްފައިވާ ތަފާސް ހިސާބުތައް ދައްކާގޮތުން މިއަހަރުގެ ސެޕްޓެމްބަރުމަހުގެ ނިޔަލަށް ރާއްޖެއިން އެންމެ ގިނައިން މުދާ އެކްސްޕޯޓްކުރި ޤައުމުތަކުގެ ތެރޭގައި ލަންކާ ހިމެނެއެވެ. ރާއްޖެއިން އެކްސްޕޯޓްކުރާ މުދަލުގެ ބޮޑުބަޔަކީ މަހުގެ އެކި ބާވަތްތަކެވެ.


Hasadhaveri Viyas An'bidhareenge Gayah Bolah Naaraasheve. - vNews.mv\nހަސަދަވެރިވިޔަސް އަނބިދަރީންގެ ގަޔަށް ބޮލަށް ނާރާށެވެ.\nމ.މާފަންނުވިލާ އިބްރާހިމް ސިޔާދު ގާސިމް ހައްޔަރުކުރެވިފައިވަނީ ކޮން ކުށެއްގެ ތުހުމަތުގައިކަން ރަސްމީ އިދާރާތަކަށް އަދިވެސް ބުނެއެއް ނުދެވެއެވެ. ހަފުތާއެއް ފާއިތުވެގެންދާއިރުވެސް ކުރަނީ ކޮން ތަހުގީގެއްކަން ހޯދާން އުޅެނީ ކޮން އެއްޗެއްކަން އަދި ހޯދުނީ ކޮން އެއްޗެއްކަން ބުނެއެއް ނުދެވެއެވެ. އެނގޭ މިންވަރަކީ ކުޑަގޮޅީގައި އޮންނެވިކަމާއި ކުއްލި ނުރައްކަލުގެ ހާލަތުގައި ސަލާމަތީ ބާރުތަކަށް ލިބޭ އިޚުތިޔާރުގެ ދަށުން އިބްރާހިމް ސިޔާދުގެ މަދަނީ ހައްގުތައް ނިގުޅައިގެންފައިވާކަމެވެ.\nއިބްރާހިމް ސިޔާދަކީ ތައުލީމީ ގާބިލް ޒުވާނެކެވެ. ގާނޫނުތަކަށް ބަރާބަރަށް ކިޔަމަންވެވަޑައިގަންނަވާ ވަރަށް މަޑުމައިތިރި ބޭފުޅެކެވެ. ދުވަހަކުވެސް ސިޔާސީ ހަރަކާތެއްގައި ބައިވެރިވެވަޑައި ނުގަންނަވައެވެ. އެއްވުމެއްގައި ބައިވެރިވެވަޑައިގެން ވާހަކަފުޅެއް ނުދައްކަވައެވެ. އެއްވެސް ބާވަތެއްގެ ކުށުގެ ރިކޯޑެއް ނެތެވެ. އެކަމަކުވެސް އެހުންނެވީ ޖަލުގައެވެ. ސަބަބަކީ ކޮބައިބާވައެވެ. ސިޔާސީ ބޭފުޅުންނާއި ވަކީލުން ވިދާޅުވާގޮތުން ސަބަބު ވަރަށް ސާފެވެ. އެ ސަބަބަކީ ރައީސް ޔާމީނުގެ ހިތުތެރޭގައި ގާސިމް އިބްރާހީމާއިމެދު އުފެދި އަނދަމުންދާ ހަސަދައިގެ އަލިފާނެވެ. އިބްރާހިމް ސިޔާދަކީ ގާސިމްގެ ދޮށީ ދަރިކަލުންނެވެ.\nމީހަކު ދެކެ އަންނަ ރުޅިއެއް އެމީހާގެ އަނބިދަރީންނަށް ބޭލުމަކީ ކޮންކަހަލަ ކަމެއް ބާވައެވެ. އެއީ އެކާވީސްވަނަ ސައްތަ ކީއްކުރަން އެހެން ގަރުނެއްގައިވެސް ގަޓުހުރި މީހަކު ކުރާ ކަންތަކެއް ނޫނެވެ. އަނބިދަރީންނަށް ގޯނާކޮށް ގަޔަށް ބޮލަށް އެރުމަކީ ފިނޑިކަމުގެ ސިފައެކެވެ. އެއީ ގޭންގު ހަދައިގެން ވަލުތެރޭގައި އުޅޭ ވީރައްޕަން ކަހަލަ ސަރުދާރުންވެސް ކުރާ ކަންތަކެއް ނޫނެވެ.\nބަހުގެ ދެކޮޅުގައި ގާނޫނީ ސަރުކާރޭ ކިޔަސް އެސަރުކާރަކުން ހިންގާ ގާނޫނާޚިލާފު ކަންކަން ގިރިޓީއެއް ނުކުރެވޭނެއެވެ. ޖައްބާރުކަމުގެ ސިފަ އިހުސާންތެރިކަމުގެ ސިފަކަމުގައިި ނުދެއްކޭނެއެވެ. އަނިޔާވެރިކަމަކީ އަދުލުވެރިވުންކަމުގައި ނުހެދޭނެއެވެ. މީހުން އެވާހަކަ ދައްކާނެއެވެ. ލިޔާނެއެވެ. އަބުރުގެ ގާނޫނުން ހުއްޖަތު ދައްކައިފައި ކަތުރުގެ ގާނޫނުން ކޮށައިލިޔަސް އެވާހަކަ ނުހުއްޓޭނެއެވެ. ގާނޫނީ ހުކޫމަތަކަށް ކުރެވޭ އުއްމީދު ފުނޑައެއްވެސް ނުލެވޭނެއެވެ. މިއީ އެންމެހައި ދިވެހީންގެ ގައުމެވެ. މިގައުމުގެ މަސްލަހަތު އޮތީ އަދުލުއިންސާފު ގާއިމުވުމާއި ހަމަހަމަކަމުގެ މަތީގައެވެ. ވެރިމީހާ ނުރުހޭ މީސްމީހުންގެ އަނބިދަރީންނާއި ދިމާކުރުމަކީ ގައުމީ މަސްލަހަތެއް ނޫނެވެ. އެއަށް ކިޔަނީ އަނިޔާވެރިކަމެވެ.\nގާސިމް އިބްރާހީމާއިމެދު ރައީސް ޔާމީނުގެ ސަރުކާރުން އަމަލުކުރަމުން އައިސްފައިވާ ގޮތުގެ ވާހަކަޔަކީ ވަރަށް ދިގު ވާހަކައެކެވެ. ހަސަދައިގެ އަލިފާނަކީ ވަރަށް ޒަމާންވީ އަލިފާނެކެވެ. ގާސިމާއި އެމަނިކުފާނުގެ ވިޔަފާރި ނައްތައިލުމަށް ރާވައިގެން ސިއްރާއި ފައުޅުގައި ހިންގަމުންދާ ހަރަކާތްތަކުގެ ސިލްސިލާ ވަރަށް ދިގެވެ. އެހެންކަމުން ގާސިމުގެ މައްޗަށް ކުރެވުނު ތުހުމަތާއި ހިންގުނު ސަރިޔަތާއި ސަރުކާރުގެ ނިޔަތް އެންމެނަށް ވެސް ވަރަށް ސާފެވެ. އެއީ މުވައްސަސާޔަކުން ނެރޭ ބަޔާނަކުން ޖަހައިލާ ތައްގަޑަކުން އަދިކިޔެއްތަ ދޫކޮށްލާ ހަސަދައިގެ ތަގުރީރަކުން ބަދަލުކުރެވޭނެ ހަގީގަތެއް ނޫނެވެ.\nގާސިމް އިބްރާހިމް ޖަލު ހެދުމުގައި ކުޑަގޮޅީގައި އޮންނަވާ މަންޒަރު ދެކެން ރައީސް ޔާމީނު އަބަދުވެސް ބޭނުންވެއެވެ. ސަރުކާރުން އިންތިހާދަރަޖައަށް އުނދުޅި ބާނައިގެން ގާސިމްގެ މައްޗަށް ޖަލު ހުކުމެއް އިއްވައިފިއެވެ. އެކަމަކު ޖަލު ހެދުމުގައި ގާސިމް ހުންނަވާ މަންޒަރު ފެންނަ ފޮޓޯއެއް ނުނެގުނެވެ. އަދި އެކަމެއް ނުވެއެވެ. ރައީސް ޔާމީނުގެ އޮފީހުގައި އެމަނިކުފާނުގެ ކުރިމަތީގައި މިކަހަލަ ފޮޓޯއެއް ބަހައްޓަައިގެން ހިތަށް ފިނިކަމެއް އަދި ނުހޯދެއެވެ.\nމިކަންކަން ނުކުރެވުމަކީ ގާސިމްގެ އަނބިދަރީންގެ ގަޔަށް ބޮލަށް އަރައި ހިތަށް އެރިހާ ކަމެއް ކުރުމަށް އޮތް ހުއްޖަތެއް ނޫނެވެ. ގާސިމަށްޓަކައި ރައީސް ޔާމީނު ތައްޔާރުކުރުވި ކުޑަގޮޅިޔަށް ގާސިމްގެ ދަރިކަލުން ކޮއްޕައިލުމަށް އޮތް ސަބަބެއްވެސް ނޫނެވެ. ހަނދުމަފުޅު ބަހައްޓަވާށެވެ. މުހައްމަދު އަމީނުގެ އަރިހުގައި ޝައިޚު ޖަމީލުދީދީ ދެންނެވި ފަދައިން އަނިޔާވެރިޔާގެ އަނިޔާތައް ދެކެން ތަގުދީރު އެހުންނަނީ ހީލަހީލައެވެ. އެތަގުދީރު އައިސް ހިފާދުވަހަކުން ދެން ދެއްކޭނެ ބާރެއް ކުރެވޭނެ ކަމެއް ނޯވެއެވެ.